LE ROMAN DE THÈBES 

Qui sages est nel doit celer, 
ainz doit por ce son senz moutrer 
que quant il ert du siecle alez 
touz jors en soit mes ramenbrez. 
Se danz Omers et danz Platons 
et Virgiles et Quicerons 
leur sapïence celissant, 
ja n'en fust mes parlé avant. 
Pour ce n'en veul mon senz tesir, 
ma sapïence retenir, 
ainz me delite a raconter 
chose digne por ramenbrer. 
Or s'en tesent de cest mestier, 
se ne sont clerc ou chevalier, 
car ausi pueent escouter 
conme li asnes a harper. 
Ne parlerai de peletiers 
ne de vilains ne de bouchiers, 
mes des deus freres parleré 
et leur geste raconteré. 
Li uns ot non Ethÿoclés 
et li autres Pollynnicés ; 
rois Eduppus les engendra 
en la roïne Jocasta. 
De sa mere les ot a tort 
quant ot son pere le roi mort. 
Pour le pechié dont sunt crïé 
felons furent et enragié ; 
Thebes destruistrent, lor cité, 
et degasterent leur regné ; 
destruit en furent lor voisin 
et il ambedui en la fin. 

Des deus freres ore em present 
ne parleré plus longuement, 
car ma reson veul conmencier 
a leur ayol dont voil treitier. 
Leur ayeul ot non Laÿus, 
qui fu de Thebes rois et dus. 
As dex ala pour demander 
quel fin il li voudront doner ; 
et Appolo li a mandé, 
par un respons qu'il a donné, 
que a present engenderra 
un felon filz qui l'ocirra. 
Ainçois que fust li anz passez, 
si fu Eduppus engendrez, 
qui puis l'ocist par son pechié 
si conme estoit prophecïé. 

Le roi fu mout espouentez 
pour le respons qui fu donnez ; 
ocirre conmanda l'enfant 
tantost conme il vendroit avant. 
La mere pleure, crie et bret, 
ses poinz detort, ses chevex tret ; 
pasmee chiet sor son enfant 
et demeine doulor mout grant : 
« Lasse, dolente, que ferai ? 
Doulereuse, que devendrai ? 
Chetive riens, por quoi nasquis ? 
Pecheresse, por coi vesquis 
n'omicide conment seré 
de mon enfant que je porté ? 
Por quel forfet et por quel tort, 
petiz enfes, recevras mort ? 
Ja n'es tu pas filz de putain, 
ne de moine ne de nonnain. 
Ha ! douce rien, mar te porté, 
mar te norri, mar t'aleté ! 
Et tes peres mar t'engendra, 
qui ocirre te conmanda ! 
Blasmé serons, filz, de ta mort, 
ton pere a droit, et je a tort. 
Il t'a ocirre conmandé, 
biax tres chier filz, estre mon gré. 
Vers les dex veut eschaucirer 
et leur respons a faux prover. 
Mes il est voir, si com je cuit, 
ainsi sera conme il ont dit. » 
Desor son filz meine tel plor 
la roïne, et tel doulor. 

Li rois fu mout espoentez, 
trois de ses serz a apelez. 
Promis leur a or et argent, 
conmande leur priveement 
son filz toillent a sa moillier, 
si li aillent le chief trenchier. 
Or s'en tornent cil o l'enfant, 
la roïnne remest plorant : 
sa chiere bat, ses poinz detort 
et deprie les diex por mort. 
Quant ot assez pleint et ploré, 
batu son cors et alassé, 
amenuisié sont si souspir, 
puis si conmença a dormir. 
La mere est lasse si s'endort, 
et son filz vet reçoivre mort. 
Or verrons nos qui porra plus, 
ou Appolo ou Laÿus : 
se li enfes est decolez, 
dont est li dex a fox provez ; 
s'il eschape des mains as trois, 
poor em puet avoir li rois. 

Cil sont ja loing de la cité, 
en mi un gaut en sont entré ; 
descouvert ont le filz le roi 
d'un sydoine qu'il ot o soi. 
Cil fu petit, ne sot la sort 
ne ne s'aperçut de sa mort ; 
tendi ses mains et si lor rist 
conme a sa norrice feïst, 
et pour le ris qu'il a gité 
conmeü sunt de grant pité 
et dient tuit : « Pechié feron, 
quant il nos rit, se l'ocïon. » 
Andeus les piez li ont fendu, 
puis l'ont a un chesne pendu. 
Pour ice l'ont pendu la sus 
que bestes nel menjassent jus. 

Or s'en tornent li serf tuit troi, 
pendant lessent le filz le roi. 
Dient au roi : « Seür soiez, 
desormés vous esjoïssiez. 
Se vous pouez des vis garder, 
des mors ne vos estuet douter. » 
Bien ont leur roi asseüré, 
mes traï l'ont et mal mené, 
car li enfes qui en haut pent 
avra secours prochainement. 

Par icel bois vet chevauchant, 
si com Fortune vet menant, 
li rois de Phoces la cité 
qui a l'enfant pendant trové. 
Despendu ont le filz le roi, 
danz Polybus l'emporte o soi. 
Norrir le fet si l'a tant chier 
com s'il l'eüst de sa moullier. 
Edyppus, quant il ot quinze anz, 
preuz fu et genz, sages et granz. 
Li rois le tint en tel chierté 
com s'il fust ses filz de verté ; 
mout l'a debonnaire trouvé, 
son dru en fet et son privé ; 
ne croit nul mal que on l'en die, 
car tuit li autre en ont envie. 
Li rois, pour ce que tant l'a chier, 
adoubé l'a a chevalier ; 
envie en ont si compaingnon, 
a fol le tiennent et gaingnon. 
Tuit li serjant de la meson 
le ledisent de leur reson ; 
plus de cent foiz l'ont apelé 
filz a putain, bastart prové : 
« D'autre vile, d'autre cité, 
vous trouva l'en u bois gité. 
Ici n'est pas vostre regnez, 
ainz fustes en autre lieu nez. 
Ci ne sont pas vostre parant 
dont vos puissiez avoir garant ; 
vous n'avez ci pere ne mere 
ne cousin ne sereur ne frere. 
En grant orgoil estes montez 
si ne savez dont estes nez. 
Mes la pute le vous dira 
qui au chesne vous encroa. » 
Li damoisiaux fu mout marriz 
des blastenges et des lez diz. 
Ne set que dire ne que fere 
contre ces garçons deputere ; 
ne puet ne boivre ne mengier 
ne ne s'en set conment vengier. 
Touz plains de mautalent et d'ire 
a dant Appolo le vet dire. 
A Appolo en vet parler, 
qui filz il ert vet demander. 
En l'ille de mer Galillee, 
qui mout par est et grant et lee, 
fu fet un temple par Nature, 
ce nos enseingne l'escriture. 
Delfox a non, ce dit la lettre. 
Cil qui s'en veulent entremetre 
de leur aventures savoir, 
viennent iluec respons avoir. 
Appolo, le dieu de conseill, 
par grant cure et par grant esveill 
donne respons en une croute 
de cele chose que l'en doute. 
Li dex se repont et s'enserre 
dedenz unne croute soz terre ; 
d'iluec desclost bien et desserre 
ce que chascun li veut requerre. 
Bien dit a chascun s'aventure, 
mes sa responsse est mout obcure. 
Pour ce sachiez tres bien de voir 
que pour cest siecle decevoir 
est la parole du deable 
double touz jors et decevable. 

Edyppus est a quelque paine, 
si com s'aventure le maine, 
venuz avant en mi l'areine, 
descent et son cheval areine. 
Dedenz entre, le deu salue, 
de son afaire quiert aiue. 
Li diex respont : « Quant tu seras 
issuz de ci, si trouveras 
un houme que tu ocirras ; 
ainsi ton pere connoistras. » 
Cil s'en issi ainçois qu'il pot, 
mes du respons n'entendi mot, 
car dit li a par couverture 
tel respons de quoi cil n'ot cure. 
Droit a Thesbes sa voie aqueut 
pour son pere que veoir veut. 
Bien pres de la cité de Fouches 
ot uns granz plains ; lez unes roches 
avoit un temple bel et gent, 
et sachiez bien a escïent 
le jour y ot grant assemblee 
de pluseurs genz de la contree, 
car unne feste i celebroient 
d'un de lor dex qu'il aoroient. 
Assez y ot contes et dus ; 
venuz y ert rois Laÿus, 
et d'autres genz tant y avoit 
nus hom le nombre n'en savoit. 
Jeux i fesoient de mout biaux ; 
la est venuz li jouvenciaux. 
Talent li prist d'ilec ester, 
des geuz veoir et esgarder. 
Que vous diroie longue chose ? 
N'i avoit pas esté grant pose 
que es geuz sort une mellee 
par la raison d'une plomee 
que li danzel iluec gitoient, 
qui de giter mout se prisoient. 
A tant monterent les tençons 
par la folie des bricons, 
que s'en merlerent li seingnor, 
dont grant donmage fu le jor. 
Houmes y ot assez mal mis, 
rois Laÿus i fu ocis : 
la teste y ot le jor coupee, 
si ne fu pas d'autrui espee 
que par l'espee de son fil, 
qui puis en jut en grant essil. 
Li rois de Thebes quant fu mort, 
ce fu donmage grant et fort. 
Jouste le temple, soz un arbre, 
l'ont mis en un sarqueul de marbre. 
Mout demenerent grant dolor 
cil de Thebes pour lor seingnor, 
et quant il ont fet le servise, 
chascun s'en vet a sa devise. 
Cil de Thebes dolent s'en vont 
pour leur seingnor que perdu ont. 
Quant la roïne ot la nouvele 
de son seingneur, ne li fu bele. 
Mout fu dolente et corrouceuse : 
« Lasse, dist ele, doulereuse ! 
Or sui ge veuve sanz seignor, 
si n'ai enfant qui gart m'anor. 
Se besoingne me sort ou guerre, 
ne pourrai pas tenir ma terre. » 

Edyppus pas ne s'asseüre, 
vers Thebes vet grant aleüre 
et dist que ja ne finera 
tresque son pere trouvera. 
De jouste Thebes, en un mont 
haut et naïf et bien roont, 
s'iert uns deables herbergiez 
qui mout ert fel et enragiez. 
Pyn l'apeloient el païs. 
Meint gentil houme avoit ocis ; 
unne question leur disoit 
que nus deviner ne pooit, 
et nepourquant bien otreoit 
que se nus hom la devinnoit, 
que de lui preïst la venjance, 
le chief perdist sanz demorance ; 
et qui deviner nel porroit, 
certains fust que le chief perdroit. 
Lors li trenchoit la seue teste 
si le menjoit conme autre beste. 
Jouste le mont ert li chemins 
la ou estoit herbergiez Pyns ; 
cil du païs tant le doutoient 
que par iluec passer n'osoient. 
Li damoisiax mot n'en savoit, 
par iluec vint errant tot droit 
et quant il vit de loing le montre 
de la roche venir encontre, 
grant et hideus et fier et fort, 
adont ot grant poor de mort. 
Poour ot grant, mes neporec, 
vousist ou non, estut iluec. 
Premierement l'aregna Pins : 
« Vassal, fet il, cist miens chemins 
a tel loy com ge te dirai. 
Se tu nel sez, jel t'aprendrai. 
Tuit cil qui viennent et qui vont 
par cest chemin, jouste cest mont, 
un devinaill oient de moi, 
si veull que saches par quel loi : 
cil qui deviner ne le puet, 
sanz raançon morir l'estuet ; 
et se nus a tant de voidie 
que la question bien me die, 
tout ensement face de moi, 
le chief me toille, bien l'otroi. » 
Edyppus fu cortois et prouz : 
« Amis, fet il, quant vos a touz 
de devinnaill fetes tel loi, 
ne veull que ja trespast a moi ; 
mes dites tost et je l'orrai, 
et puis aprés devinnerai. » 
Ce li dist Pins : « Or entent bien ; 
dirai le dont, si la retien. 

D'une beste ai oÿ parler : 
quant primes doit par terre aler 
a quatre piez vet longuement, 
et puis a trois tant seulement ; 
o les trois vet grant aleüre. 
Quant ses aages li meüre, 
ce li demande sa nature 
que du tierz pié n'ait ja puis cure, 
mes quant sa grant vertu li vient, 
a deus piez vet et bien se tient ; 
mes puis li ont mestier li troi, 
et puis li quatre. Amis, di moi 
se tu onques veïs tel beste. 
Se tu nel sez, perdras la teste. » 

Edyppus oï la nouvele, 
par soi meïsmes se conseille, 
si li respont conme afaitiez : 
« Tu meïsmes t'en es jugiez ; 
or si me les parler a toi, 
ceste question est por moi : 

Quant fui petiz et j'aletoie, 
a quatre piez par terre aloie ; 
et quant ce vint que deus anz oi, 
que plus esvertuer me poi, 
si me bailla l'en un baston 
a quoi j'aloie par meson. 
O le baston bien me tenoie, 
c'est le tierz pié que je avoie ; 
et quant me vint plus granz vertuz 
et je fui auques parcreüz, 
n'oi puis de baston nul mestier, 
car lores me poi miex aidier 
et sor mes deus piez soustenir 
et bien aler et bien venir. 
Li baston, quant je serai viex, 
me restouvra pour aler miex ; 
et quant serai bien envielliz 
et de viellesce touz flestriz, 
se lores veil aler par terre, 
deus bastons me couvendra querre. 
A deus bastons par terre irai, 
ce sont li quatre piez qu'avrai. 
Or as la question oïe, 
droiz est que tu perdes la vie. » 
Conme vassaux a tret l'espee 
et la teste li a coupee ; 
puis en despiece tot le cors 
et d'iluecques est issuz hors. 
En la cité vint la nouvele, 
sachiez qu'a ceus dedenz fu bele. 
Entr'ex en demeinent grant plet 
et demandent qui ce a fet : 
« Qui a mort Pyn et detrenchié, 
et tantes genz en a venchié ? 
Bien est hardiz vassaux et proz, 
et doit estre sires seur touz. 
Conme nobles, conme cortois, 
bien seroit digne d'estre rois. » 
De la cité mout grant gent ist 
et vont veoir la ou Pyn gist. 
D'une part treuvent le danzel 
armé sor son cheval isnel ; 
de l'autre part voient gisant 
le deable, hideus et grant. 
Petit et grant mout s'en esjoent 
et la prouesce au danzel loent. 
En la cité puis si l'en meinent 
et de lui retenir se painnent ; 
a la roïnne vont tot droit 
en son palés ou ele estoit ; 
a unne voiz tuit li escrient, 
si li proient et si li dient 
qu'il li loent en droite foi 
que le danzel retiengne o soi. 
La roïnne lez lui s'asist, 
et puis oiez qu'ele lor dist : 
« Seingnors, dist ele, volentiers 
ert retenuz li chevaliers. 
Bien veul qu'il soit de ma mesnie, 
mes ce sachiez : ne sui pas lie, 
car l'autrier fu mis sires morz, 
dont est granz donmages et torz. » 

Atant sejornent cele nuit, 
et cil remest a grant deduit. 
Li soupers fu appareilliez, 
assez y ot mes et daintiez. 
Edyppus fu preuz et cortois, 
lez la roïnne sist au dois ; 
et quant du soupé levez sont, 
li pluseur as ostiex s'en vont. 
Jocaste sist lez le danzel, 
cortois le vit et gent et bel ; 
bien semble houme de grant parage, 
mout li plest bien en son corage. 
« Amis, dit ele, dites moi, 
je vous conjur par vostre loi, 
se as jeus fustes l'autre jor 
ou l'en ocist le mien seignor ? 
Mout me merveill se rois l'ocist, 
ne cuit que autres le feïst. 
Se savoie comnent fu mort, 
ce me seroit mout grant confort. 
- Dame, fet il, conjuré m'as, 
saches ne t'en mentiré pas. 
Je fui as jeux et a la feste 
ou tes sires perdi la teste. 
Se demandes le non de lui 
par qui fu mort, bien le connui ; 
mes se tu veus le non savoir, 
seürté m'en estuet avoir 
que il n'an ait de vos haïne. 
- Tolez, amis, dist la roïne. 
Que me vaudroit de lui haïr ? 
Cil qui mort est ne puet garir. 
Je vous plevis la moie foi 
que ja haïz n'en ert par moi. 
- Dame, fet il, a cele espee 
dont Pins ot la teste copee, 
sachiez que voirement l'ocis ; 
droiz vous en faz se je mesfis, 
mout volentiers droiz vous en faz. » 
Le pan de son bliaut a laz 
plie en sa main, le droit li tent. 
Jocaste volentiers le prent, 
car fame est tost menee avant, 
qu'en em puet fere son talent. 

Au matinet, par son le jour, 
rassemblerent tuit en la tor ; 
li haut houme, li vavasor, 
qui estoient de cele honnor, 
et li barons et li chasé, 
tuit en viennent en la cité. 
« Dame, dient il, ne savons 
se vous plest ce que vos dirons. 
Ce loent tuit, grant et petit, 
si qu'il n'i a nul contredit, 
que Edippus soit nostre sire ; 
a roi le veulent tuit ellire. 
Trestuit veulent qu'il ait le regne, 
et vous, dame, serez sa fame ; 
le regne aiez ensemble o lui, 
qu'il vous ait et vos aiez lui. » 
Quant la dame cest los oÿ, 
mout fu liee si s'esjoï ; 
bien acreante et bien otroie 
que le conseill des barons croie ; 
mout li plot et mout li fu bel. 
Sempres ameinent le danzel 
d'une chambre ou il estoit 
et qui de ce riens ne savoit. 
Quant il oï qu'en le mandot, 
tost se leva au plus qu'il pot 
et vint enz u palés tot droit 
ou la roïnne l'atendoit. 
Bien y avoit, mon escïent, 
seingnors de chastiax plus de cent, 
qui de lui firent lor seingnor 
et li jurerent toute honnor. 
La roïnne li ont donnee, 
en celui jour l'a espousee. 
Les noces font a grant baudor : 
la oïssiez meint jugleor, 
meinte chançon viez et novele, 
meinte gigue, meinte vïele, 
harpes, salterions et rotes, 
rostruenges, sonnez et notes. 
Tant a duré cele assemblee 
que seü fu par la contree. 
Le deul du roi est oubliez, 
cil qui mort l'a est coronnez. 
Ensemble furent puis vint anz 
si orent quatre biaux enfanz. 
Vallet furent li dui greingnor, 
et meschines li dui menor. 
Ainsi lonc tens ensemble furent 
c'onques de rien ne se connurent, 
ne ne sorent le grant pechié 
dont il estoient entechié, 
jusqu'en un baing ou il estoit, 
ou la roïnne le servoit ; 
quant vit les piez qu'il ot fendus 
quant fu petit u gaut pendus, 
el li a dit : « Nel me celez, 
pour quoi fustes es piez navrez ? » 
El l'encercha tant et enquist 
et proia tant que il li dist : 
« Dame, roïnne, n'en sai plus, 
mes tant me dist rois Polibus : 
il me dist que il me trova 
en un bois dont il m'aporta, 
pendant en haut en mi les haies 
ou je reçui icestes plaies. 
Ce ne sai ge qui me pendi 
ne qui les plantes me fendi, 
mes sovient moi que tant me dist 
Pollibus qui norrir me fist. » 
La roïne se pourpenssa 
que c'iert son filz qu'ele porta, 
que li tolirent ja li troi 
par le conmandement le roi. 
Querre les fait et amener, 
un serement lor fet jurer 
que verite li deïssant 
qu'avoient fet de son enfant. 
Cil ne sont mie parjuré, 
tout en dient la verité. 
Or set Jocaste par ces trois 
qu'a estroux est ses filz li rois ; 
pleure et li dist : « Mar fumes né, 
car ambedui serons dampné ! 
Ton pere est cil que tu as mort, 
ta mere sui si m'as a tort. » 
Li rois se tint a mal mené 
quant il set qu'il a si ouvré. 
Pour la merveille que fet a, 
dist que son cors afolera. 
Il meïsmes s'est essorbez ; 
en unne fosse en est entrez ; 
jure que ja mes n'en istra, 
pour son pechié que plorera. 
Si felon filz, qui ja sont grant, 
de lui se vont escharnissant, 
et ses deus eulz qu'il ont trovez, 
desoz lor piez les ont foulez. 
Du pechié qu'il font et du tort 
se plaint le pere as dex mout fort, 
et leur prie mout humblement 
que il em praingnent vengement : 
« Puissant rois des dex, Jupiter, 
Thesophonné, sires d'enfer, 
les orgueillex me destruisiez 
qui mes eulz mistrent soz lor piez. 
Entr'eus sourde descorde taux 
que pesme leur soit et mortax, 
que le regne qu'ont a baillir 
ne puissent ja em pes tenir. » 
Tant simplement les apela 
tout li firent quanqu'il proia. 
Entr'eus s'alerent descordant 
et de leur regne contendant, 
si com les ont amonesté 
Jupiter et Thesiphoné. 
Nouveleté i treuvent tal 
qui leur revertira a mal ; 
car, quant li un d'elz regneroit, 
et li autres s'essilleroit, 
et quant li anz seroit passez, 
li essilliez fust coronnez ; 
et par itel devisement 
regneroient tuit egalment. 
Ainsi s'acordent que sanz guerre 
avroit chascun un an la terre. 
Chascun veut avoir l'an premier, 
li ainznez l'osfre a desregnier ; 
li autres dist que il l'avra, 
ou se ce non guerre en fera. 
Li graindres en quiert jugement, 
et semont l'en par serement 
que, de tant com la cort diroit, 
du premier an li tenist droit. 
Il l'avoient juré ainçois 
sor leur ydres et sor leur lois, 
que se entr'eux sordoit descorde, 
par jugement et par acorde, 
tant com diroient li baron 
fust acordé sanz contençon. 
Tuit li baron furent ensemble, 
chascun en dit ce qui li semble. 
Pour nisun d'eus la cort ne ment 
qu'il n'en facent droit jugement : 
a l'ainzné ont jugié l'annor, 
l'autre an la jugent al menor ; 
tandis esgart environ soi 
ou il aille servir un roi ; 
aille servir cest premier an 
au roi de Gresce ou au Persan, 
ou s'em past outre en Cassidoine, 
ou a ses parens en Sydoine. 
Quant le jugement fu tiex fes, 
cil s'en ist plorant du palés. 
Le regne tient Ethïoclés, 
en essil vet Pollynicés. 
Ou bien li poist ou mal li place, 
ne puet muer que il nel face. 
Or n'i a plus, il s'en conroie, 
au roi de Gresce tient sa voie. 
Il ne fist pas mout grant conroi, 
car il n'en maine nul o soi, 
ne escuier ne compaingnon, 
que seulement son cheval non. 

Ce fu en may, par un matin, 
Polinicés tint son chemin. 
Pollinicés chevauche sex, 
mout fu pensis et pooureux, 
car il ne set certeinement 
ou puisse aller seürement. 
Son frere craint qu'en larrecin 
li mete aguet en son chemin, 
car ja n'avront parfete amor 
dui compaingnon de tel honor. 
D'eure en autres s'est conmandez 
a Fortune, a cui s'est donnez, 
et deprie les dex forment 
qu'il le conduient sauvement. 

Tant chevaucha par les montaingnes, 
par les combes et par les plaingnes, 
que par chemins, que par sentiers, 
dis jourz chevauche touz entiers. 
Jouste une mer vet chevauchant, 
mes la mer vet si tempestant 
que nus homs ne savroit conter 
quel ele estoit, ne pourpensser. 
Toute la nuit plut et gela, 
grelle chaï et noif vola, 
et corurent li douze vent 
et troublerent le firmament ; 
onques nes pot tenir Helus, 
qui est lor sires et lor dus ; 
parmi cele eve vont bruiant 
que l'en n'oïst pas Deu tonnant. 
De toutes parz tonne forment, 
foudres chieent espessement ; 
chancelanz vet le firmamenz 
et la terre qui est dedenz. 
Li grant arbre sunt debrisié 
et li petit sunt enrachié. 
Li fleuve sont tuit hors issu 
et de toutes parz acoru. 
Pollinicés, pour le tempier, 
ne lesse pas son chevauchier, 
ainçois atent presente mort 
por le tempier qu'il voit si fort. 
Par mi un bois vet chevauchant, 
fieres bestes vet encontrant : 
gripons, serpanz, guivres, dragons, 
lieparz et tygres et lÿons ; 
mes le tempier les a dantez 
et debatuz et flaielez ; 
onques de quanqu'il encontra 
un trestout seul ne l'adesa. 
D'un pui mout haut que vet montant, 
et ses chevaux vet recreant, 
vit resplendir unne clarté 
sor la tour d'Arges la cité. 
De la cité vit le donjon, 
l'escharboucle qui luist en son. 
Uns escharboucles i luist fort 
qui as nortonniers moutre port 
quant vont de nuit najant par mer 
et ne sevent ou arriver. 
Pour ce l'i mist Phoroneüs, 
de cui linage est Adratus 
qui ore est rois de la cité ; 
les Griex i tient par poëté. 

Cil chevauche tot droitement 
a l'escharboucle qui resplent. 
Jusqu'a Arges est parvenuz, 
pales et vainz et confonduz, 
ou Adrastus estoit li rois 
qui estoit princes des Grejois. 
En la cité touz seulz entra, 
onques houme n'i encontra 
qui de riens le mete a reson 
ne quel herbert en sa meson. 
Venuz est au perron roial, 
la descendi de son cheval ; 
desouz la tour descent u porche, 
de fust n'y avoit une broche ; 
n'i avoit rien qui onc fust d'arbre, 
car il estoit touz fez de marbre. 
Il fu mout las de chevauchier 
si conmença a soumeillier. 
Atant estes vous Thideüs 
qui de Cassidoine fu dus, 
et cil riert issuz de sa terre, 
au roi venoit ça por conquerre. 
Iluec meïsmes vient fuiant 
pour le tempier quel vet chaçant. 
Li bons chevaliers et li dus, 
qui estoit filz Oëneüs, 
pour un sien frere qu'ot ocis 
en Calsidoyne son païs, 
essilliez est et vet fuiant 
et sa penitance faisant. 
Il rechevauchoit a la lune, 
si com l'i amenoit Fortune, 
ne n'ot ne per ne escuier, 
ne mes que soi et son destrier. 
A l'olivier, desouz la tour, 
la aresna son missodour 
et vint avant, entre en l'arvol ; 
Pollinicés l'en tint pour fol. 
Sor piez se dresce el pavement 
si l'en aresne fierement : 
« Qui es, qui ci t'embaz sor moi ? 
Par touz les diex en qui je croi, 
ainçois que vous ci herbergiez, 
en iert li quiex que soit vengiez ! 
Alez aillors herberge prendre, 
car ci ne pouez vos descendre ; 
pieça que j'ai mon ostel pris ; 
pesera moi sel vos guerpis. » 
Thideüs respont franchement 
et sans nul point de marrement : 
« De folie, fait il, vous poise, 
ne vos en quier que une toise. 
Herbergiez moi ceanz mon cors, 
et mes chevaux soit la dehors ; 
ou metez ceanz mon cheval, 
je sousferrai por lui le mal. 
Ne vos puet estre se biau non 
se moi avez a compaingnon. » 
Pollinicés de ce n'a cure, 
ainçois afiche bien et jure 
que a soi ne a son cheval 
ne prendra il iluec estal. 
Thideüs ot et entent bien 
pour priere n'en fera rien ; 
l'espee tret au branc forbiz 
et mist l'escu devant son piz. 
« Com plus, fet il, vos prieroie, 
ce sai que meins m'avanceroie. 
Touz jors puet on prier felon, 
ja n'en fera se noaux non. 
Ou bien vos poist ou mal vos place, 
astez moi ci en ceste place ; 
ou il vos poist tres bien ou non, 
tout m'i avrez a compaingnon. 
Aste me vous ci herbergié, 
ne vos en quier hui mes congié. » 
Pollinicés les sauz li vient 
et en son poing l'espee tient. 
Venuz en sont a l'escremie, 
ez vos bataille pour folie ; 
cil qui premier i herberja 
jure que l'autre en chacera. 
Granz cuers ont et fierz les talenz, 
mes les cors ont mout dessemblanz. 
Ja s'il s'entreconneüssant, 
ne cuit qu'il s'entratendissant. 
Polinicés est gent et granz : 
cheveux ot blonz recercelanz, 
cler ot le vis et couloré, 
larges espaules et piz lé, 
flanz eschevis, et bien mollez 
et les hanches et les costez ; 
enfourcheüre ot auques grant, 
riens n'ot en lui mesavenant. 
Jouvenciax ert, n'ot pas trente anz ; 
chevaliers fu preuz et vaillanz. 
D'aage est graindre Thideüs, 
cors a mendre, mes fors est plus ; 
cheveux ot noirs, barbe et guernons, 
fier ot le vis conme lÿons. 
Cors ot petit et le cuer grant, 
de prouesce sembla Roullant. 
Et pour si mauvese achoison 
se combatent li dui baron ! 
S'il eüssent juré lor mort, 
ne se combatissent plus fort. 
Andui sunt mout de fier talent, 
l'un ne prise l'autre noient. 
Espiez ont granz et bien moluz, 
de fieres bestes ont escuz : 
d'un lÿon ot une pel grant, 
qui li couvroit le piz devant, 
li essilliez Pollinicés, 
que li donna Edyppodés ; 
et Thideüs l'ot d'un senglier 
qui le païs souloit guetier, 
que la deesse li donna ; 
pour soi vengier li otroia. 
Ensemble joustent li baron, 
fier et hardiz conme lÿon. 
Ambedui mout sovent se fierent, 
onques de rien ne s'espargnierent. 
Il se fierent de tel aïr 
le feu vermeil en font saillir. 
Il s'entredonnent si granz cox 
qu'en retentist touz li arvox. 
La veïssiez granz chapleïs 
sor les elmes, des branz forbis 
que la tour toute en retentist 
et li arvolz en rebondist. 
Ce sai que ja ne remainsist 
tant que li uns l'autre oceïst, 
mes Adrastes li rois s'esveille, 
touz esfraez pour la merveille. 
Pour la noise li rois s'esfroie, 
un chamberlanc a val envoie 
au savoir dont la noise sort, 
et a lui dire sempres tort. 
Le chamberlant s'en vint en l'atre, 
les chevaliers i vit combatre. 
Au roi torne viaz arriere, 
conta lui la bataille fiere 
qu'il ot veü el porche a val 
ou se combatent li vassal. 
Li rois se lieve isnelement ; 
onc n'i prist drap ne garnement, 
fors seulement sor sa chemise 
vesti unne pelice grise. 
Tant couvoita a val descendre 
ne li menbra d'aflubail prendre ; 
mes uns danziaux corant devale 
qui vint courant par mi la sale, 
et ainz que fust li rois en l'aitre, 
li afubla ses piaux de martre. 
Li rois issi hors au serain, 
unne verge tint en sa main. 
Aporter fet cierges ardanz 
la ou treuve les combatanz. 
Quant les vit combatre en la place, 
entr'eus se met, fort les menace, 
se de riens se forfont mes hui, 
demein les pendra a cel pui. 
Puis se conmence a porpenser 
et leur armes a regarder, 
que ce sont cil que li promist 
la deesse qui ce li dist, 
c'un senglier et uns lÿons fiers 
avront ses filles a moullierz. 
Puis leur demande qui il sont, 
dont il viennent et ou il vont ; 
car, se il de s'annor fussont, 
iluec ne se combatissont. 
« Pour quoi combatez a tel eure ? 
Quel pechié vous est coru seure, 
quant toute creature dort, 
entre vous deus querez la mort ? » 

Quant li vassal virent le roi, 
chascun li respondi de soi, 
si l'en dient la verité 
de ce qu'il leur a demandé, 
de quel gent sunt et de quel terre 
et que il sont la venuz querre. 
Thedeüs respondi premier : 
« De Calydoine issi l'autrier, 
fuiz sui Oëneüs le roi, 
ça sui venuz por estre o toi. » 
Adrastus vers l'autre se torne, 
qui fet chiere marrie et morne. 
Il li demande : « Biaux amis, 
dont es tu nez, de quel païs ? » 
Cil ne dist pas le non son pere, 
pour ce qu'il ert filz de son frere. 
Dist lui que de Thebes est nez, 
il et trestouz ses parentez. 
« Di va ! fet il, pour coi me celes ? 
Car assez set on les noveles, 
que Edyppus fist de son pere 
quant il l'ocist et prist sa mere. 
Bien me resembles chevalier, 
ja por ce ne t'avrai meins chier. » 
Li rois connut bien lor linage, 
set que il sont de haut parage. 
Lor chevaux fet tres bien garder, 
si les conmande a desarmer. 
Chierement les acole et bese 
et les barons ensemble apese ; 
ambedeus acorder les fist 
et mout doucement les joïst. 
Mout est forment en son cuer liez 
des filz as rois qu'a herbergiez. 
Puis leur fet jurer et plevir 
et par fïance bien tenir 
que, tant conme il ja mes vivront, 
amis et compaingnon seront. 
Au perron, desouz l'olivier, 
se desarment li chevalier. 
Il se desarment, assez fu 
qui lor armes a receü. 
Il n'orent males ne conroi, 
desfublez sunt devant le roi ; 
mes les cors ont genz et bien fez, 
bien semblent contes de palez ; 
et orent senglement vestu, 
l'un un samit, l'autre un bofu, 
et sunt bien chaucié li meschin 
chascun d'un poile alixandrin. 
Deus mantiaux vers, larges et froiz, 
leur afubla li riches rois, 
et reçut les mout chierement 
la sus el mestre mandement. 
En la seue chambre demeine 
li rois les chevaliers en meine. 
Mout par fu riche cele chambre, 
le pavement en fu de lambre 
bien entailliez a maraliste ; 
u front devant ot une liste 
d'esmeraudes et de jagonces ; 
d'or y avoit plus de mil onces. 
Tendu y ot unne cortine 
que li tramist unne roïne : 
Semyramus l'oÿ nonmer ; 
d'Egypte l'envoia par mer. 
La cortine fu merveilleuse, 
onc nus ne vit si precieuse ; 
onc ne fu rien si bien tissue 
ne qui si fust d'euvre menue. 
Cele la fist qu'en fu pendue 
pour la deesse c'ot vaincue. 

Le souper fu appareilliez 
de pluseurs mes et de daintiez. 
N'i a mes plus a aconter, 
li rois fist l'eve demander ; 
dui danzel li vont aporter, 
et li chevaliers vont laver. 
En deus bacins qui sont d'or mier 
cil laverent et vont mengier ; 
un faudestueill ont iluec mis, 
Polinicés i ont assis ; 
de l'autre part sist Thideüs 
desus un bufet d'ybenus. 
Des mes ne vos quier fere fable, 
assez en aportent a table ; 
danzel les servent plus de dis, 
n'i a celui ne soit de pris. 
Pour leur amor menja li rois, 
o eus menja d'un braon frois. 

Quant il orent assez mengié, 
pluseurs vins beü et changié, 
les napes ostent li serjant, 
les chandeles lessent ardant. 
En la chambre ot si grant clarté 
com se ce fust el temps d'esté. 
Pour ses filles li rois envoie, 
mande a la mestre ques conroie 
que gentement les apparoit 
et en la chambre les envoit. 

Li rois fist ses filles lever, 
apareillier et conraer, 
pour eus moutrer as chevaliers 
ques doivent avoir a moillierz. 
Celes vindrent, les chiés enclins, 
treciees de fil d'or leur crins ; 
li bliaut furent d'orcassin, 
li peliçon desouz hermin. 
Toutes nuz piez, eschevelees, 
en la chambre vindrent les fees. 
Li rois vouloit moutrer lor cors 
as chevaliers qui sont de fors. 
Quant eles virent les marchis 
que a veoir n'orent apris, 
vergoingne orent, ne fu merveille ; 
la face leur devint vermeille. 
Eles ne sevent qui il sont ; 
quant les voient, grant vergoingne ont. 
Color conmencent a muer 
et leur pere a regarder. 
Eles vindrent tot droit au roi, 
il les assist dejouste soi. 
Mout furent gentes les puceles, 
en nul païs n'en ot tant beles ; 
onques Palla ne Dÿana 
la leur biauté ne sormonta. 
Mout sont gentes et avenanz, 
ne trop petites ne trop granz, 
d'une grandeur et d'un semblant, 
rien n'i avoit mesavenant. 
Cheveux ont blonz, lons et deugiez, 
si lor descendent jusqu'as piez, 
les vis aperz et les fronz blanz, 
grelle sourcils et avenanz ; 
les eulz ont vers et amoreux, 
nus hom ne vit si merveillex ; 
lons nés traitis et bien seanz, 
ne sont trop petiz ne trop granz. 
Bouches ont droites et roiaux, 
menues denz blanches, ygaux. 
Les autres cors ont assez genz, 
grelles et cras et avenanz. 
Ne fu mie vilains li rois ; 
de ses filles ne fist defois 
que n'i parolent li danzel ; 
pas ne l'em poise, ainz l'en est bel. 
Mout parolent cortoisement 
et ne font pas lonc parlement ; 
au pere craingnent qu'il n'annuit, 
car auques passe de la nuit. 
Li rois a demandé le vin, 
l'on l'aporte en coupe d'or fin. 

Quant ont beü li chevalier 
qui sont tuit las de chevalchier, 
li lit sunt fet si vont dormir 
et les puceles eulz couvrir ; 
car traveilliez sunt et pené, 
mes auques sunt asseüré. 
Qui que dormist, Adrastus veille, 
a soi meïsmes se conseille 
que ses filles mariera, 
a ces deus princes les dorra. 
Il fu cointes si se porpense, 
marier les puet sanz despense. 
Ne lor veut aillors mariz querre 
quant ceus a trouvez en sa terre. 
D'eus couvoite le mariage, 
car mout par sont de haut parage. 

Par main lievent li soudoier, 
au temple vont les dex proier. 
Quant il issent de la chapele 
li rois gentement les apele ; 
n'i ot houme que seul ex trois, 
il dui i furent et li rois. 
« Seingnors, fet il, ce sont mi oir 
que vous veïstes ci er soir. 
A mes filles m'annor dorré 
dc quele eure que je vorré, 
et, s'il vous plest, jes vous dorrai ; 
a vous deus m'annor partirai. 
A mon vivant soiez seingnor, 
je vos otroi toute m'annor ; 
a mon vivant et a ma vie 
vous en otroi la seingnorie. 
Je sui viex hom, reposer veul ; 
tant ai traveillié tout m'en deul, 
et ne pourrai mes chevauchier 
ne mal sousfrir ne traveillier. 
Vous estes jeunes bacheler, 
si pouez bien mal endurer 
et mon regne bien justisier 
que je ai et large et plenier. 
Vous qui poez sosfrir travail, 
prenez mon regne, jel vous bail ; 
et demenez les granz esfors, 
et faites les droiz et les tors. 
Moi qui sui viex et qui sui fres, 
lessiez des ore vivre en pes. 
Touz mes depors est en rivieres 
et en forés que j'ai plenieres ; 
la demenrai ma vie a joie, 
car je sai bien qu'ele est mes poie. » 

Premier li respont Thideüs : 
« Cest plet, dist il, pas ne refus, 
que volentiers n'em praingne l'une ; 
mes, pour ce qu'il n'i ait rancune, 
mes compainz ellise avant moi ; 
l'ainznee praingne, je l'otroi. » 
Polinicés ainsi l'agree 
que la graindre li soit donnee, 
et Thideüs la li otroie, 
car il de riens ne s'i foloie ; 
car si com dient li plusor, 
la menor tiennent a gençor, 
mes je dirai, que pas ne mente, 
n'est pas de rien l'autre meins gente. 

Li rois mande por ses chasez, 
pour ses druz et por ses privez. 
Ses barons fet li rois mander 
et ses houmes touz aünner. 
Quant il les ot touz asemblez, 
grant fu la cort et li barnez ; 
assez y ot dus et contours 
et demeines et vavasours. 
Par leur los donne as chevaliers 
li rois ses filles a moulliers. 
A grant honnor ses filles donne, 
la vile em bruit toute et resonne. 
Pollinicés receü a 
cele qui a non Argÿa ; 
tout ensement sont asemblé 
Thideüs et Deÿphilé. 
Plenierement dura la cors 
que tint li rois, par douze jors, 
et les noces tout ensement, 
qu'el ne prannent definement ; 
pour ses gendres que veut hetier 
et o ses houmes alïer, 
les fet durer tant longuement 
a grant honnor mout hautement. 

Le non en vet par les contrees 
que les puceles sont donnees ; 
a Thebes en vint la nouvele, 
a tieux y a qui ne fu bele, 
que Pollinicés a pris fame, 
aprés voudra avoir le regne. 
Ethïoclés n'en fu pas liez, 
onc de rien ne fu tant iriez ; 
mout par het icest mariage, 
car il y entent son donmage. 
Son frere set d'amis tant fort 
qu'il ne li pourra fere tort, 
s'il le li fet, qu'il ne s'en venge 
et sa terre ne li blastenge. 
Il a mandé touz ses privez, 
en un vergier les a joustez ; 
conseil demande de cel plet 
que son frere a contre lui fet : 
car il set bien qu'encontre soi 
son frere a pris la fille au roi, 
car par la force a ceus de la 
avoir cuide l'annor de ça. 
Mes neanz est de l'annor rendre, 
car il s'en leroit ainçois pendre ; 
ainz se pendroit qu'il la guerpist 
ne que son frere y aceullist. 
Cil li dient : « Dont t'esvertue ; 
de toutes parz requier aiue ; 
acorde o toi tes annemis 
et pren conseil a tes amis. 
Ceste vile fai enforcier, 
les tors et les murs redrecier, 
- car il n'a tour en ta cité 
qui ne chiee d'antiquité, - 
et gardes bien sor toute rien 
qu'a touz tes houmes soies bien. 
Aimes le grant et le menor, 
que par ice tendras t'ennor. 
En ta terre justise maine, 
de droiture tenir te paine ; 
et ne lesse pas au plus fort 
le plus foible mener a tort. 
Larges soies a toute gent, 
n'amasser ja or ne argent. 
A tes houmes donne ton or, 
car souz ciel n'a meillor tresor ; 
et quant tu n'avras que donner, 
si vas o eus rire et jouer, 
promet ce que lores n'avras 
et donne leur quant tu l'avras. 
S'ainsi ne fez, tu as perdu, 
et nos te verrons confondu. » 
Li rois dist : « Ainsi le ferai, 
ja cest conseil ne guerpirai. » 

Mout fu li rois sages et prouz, 
ses voisins acorde a soi toz. 
Il n'a nul si povre voisin 
que il ne prit de faire fin. 
Vers touz prent trives et fiances 
et contre son frere aliances. 
Mesnie ot, nus ne vit meillor 
a roi ne a empereour. 
Tuit sunt noble houme de parage, 
mil en veïssiez d'un linage ; 
que de bachelers que d'enfanz, 
touz li plus viex n'ot que trente anz. 
Chascuns couvoite por s'amie 
pris de faire chevalerie ; 
maudient trives qui tant durent 
et dient tuit que mar i furent, 
quant por dormir et por mengier 
sont jousté tant bon chevalier. 
Li pluseur s'en veulent aler, 
q'anuiz leur est de tant ester. 
Ceus qui s'en vont, Ethïoclés 
a esperons les suit aprés, 
que par amour que par proiere, 
en la cité les torne arriere. 
Je qu'en diroie ? Tant les tint 
que le terme son frere vint. 
Quant vint au terme, uit jors ançois 
sa cort a fet jouster li rois. 
Tout priveement se conseille 
de traïson et de merveille : 
se son frere a lui repaire 
et le regne veulle a soi traire, 
ou a emblé, ou a veüe, 
ocirra le si conme il jure. 

Li franz hom est en l'autre terre, 
ne savoit mot de ceste guerre, 
ne se gardoit pas du felon 
qui pourpensse la traïson. 
Quant a son terme se fu pris, 
si volt aler en son païs ; 
mout volt a Thebes retorner 
pour son couvenant demander. 
De rien son frere ne mescroit, 
aler en veut querre son droit. 
Des que li termes est passez 
qu'il deüst estre coronnez, 
Pollinicés s'en tint a mort 
et menaça son frere fort. 
Ne puet pas rire ne jouer, 
par nuit dormir ne reposer ; 
et dist qu'a Thebes s'en ira 
et son regne chalengera. 
Mes Adrastus li a loé, 
qu'il a en son conseil trové, 
que ja premerains la n'ira, 
mes son mesage i trametra, 
« qui par raison sache parler, 
le regne querre et demander, 
et desfier et menacier 
se ton frere t'en veut boisier. » 
Il ne treuve qui veulle aler 
pour le mesage raconter ; 
ainz dist chascun que fox fera 
qui le mesage portera. 
Quant Thideüs les voit doter 
et le mesage refuser, 
afiche soi que il ira 
et le mesage portera ; 
il savra bien blamer celui 
et demoutrer le droit cestui ; 
et se il veut le droit noier, 
il sera prest du chalengier. 
Pour l'amour de son compaingnon 
en metra son cors a bandon 
dont il avra le cors percié 
et son escu tout despecié. 
Pollinicés en veut du roi 
toutes voies avoir l'otroi. 
Or li est vis que trop demeure, 
n'atendra mes ne jor ne eure. 
De mautalent et de put'ire 
Thedeüs s'en conmence a rire : 
« Par Dieu, fet il, se tu la ves, 
tu n'en retorneras ja mes. 
Ton frere est fel si t'ocirra 
pour le regne qu'avoir vorra. 
Mes ci remaing, et je irai, 
et ton mesage fournirai, 
car, ce m'est vis, par ton mesage 
doiz primes savoir son corage 
que tu t'embates sanz conduit. 
Car je li dirai, bien ce cuit, 
que tu li feras ainz grant guerre 
que li lesses em pes la terre. » 

Pollonicés de la chambre ist, 
et Thedeüs ne s'atargist ; 
par les degrez descent a val, 
la sele met en son cheval, 
ses armes prent, monte el destrier, 
a Dieu conmande sa moullier. 
Apareilliez est et armez, 
en son chemin s'en est entrez. 
Deÿphilé remest plorant, 
et il s'en torne chevauchant. 
Sa fame pleure, crie et bret 
pour son seingnor qui la en vet, 
mes Thideüs de ce n'ot cure, 
de la cité ist l'embleüre. 
Or li aïst Diex et ses droiz, 
ses vasselages et sa foiz, 
car ja se puet Ethïoclés, 
nel verra mes Pollinicés. 

Thideüs est ja tant alé 
qu'il est ja pres de la cité. 
Tant chevaucha et jor et nuit 
a fain, a soif et a dur lit, 
q'ainz que trespassast la semeine 
a Thebes vint a quelque paine. 
D'un olivier que il trouva 
prist un raim, o soi l'emporta. 
Pour ce porte raim d'olivier 
que pais li doit senefïer 
pour aler le regne saisir 
et pour son mesage fornir. 
Entrez s'en est en la cité 
et le palés a demandé. 
Il chevauche par mi la rue, 
chevaliers treuve ses salue : 
« Seingnors, dist il, enseingniez moi 
ou je pourrai trover le roi. » 
Uns des chevaliers li respont : 
« En ce palés la sus a mont ; 
a un parlement veut aler, 
mes encor siet a son digner. 
Se vous a lui voulez parler, 
vous n'i avez que demorer. » 
Court y ot grant de chevaliers, 
la vet tot droit li mesagiers. 
Chevauchant vet isnelement 
et se contient seürement. 
A la porte vint Thideüs, 
par la porte s'en monte sus ; 
l'auberc vestu, l'espee ceinte, 
entre en la sale qui fu peinte. 

Thideüs fu preuz et cortois, 
a cheval vint devant le dois ; 
le roi salue et son barnage, 
puis li reconte son mesage. 
Devant le roi s'est arrestez 
et dist en haut : « Or escoutez ! » 
Li rois se test et cil parla, 
rien pour poour ne li cela ; 
onc ne lessa pour coardie 
que son mesage tost ne die : 
« Rois, fet il, je te sui mesages ; 
bien est droiture que tu saches 
pour quoi je sui tramis a toi ; 
jel te dirai, entent a moi. 
Puis qu'il mesavint a ton pere, 
tu feïs acorde a ton frere 
que tenissiez l'annor par anz, 
et de ce a pluseurs garanz. 
Or m'envoie ton frere a toi 
et si te mande de par moi 
que guerpisses ceste cité 
et si l'en rendes roiauté. 
Tu as eü ton an l'annor, 
or si te mande par amor 
que li tiengnes sa couvenance 
si com tu l'en feïs fïance. 
Assez tost un an passera, 
puis a l'autre an te revendra. 
Prie toi que li les sa terre, 
si t'en reva ailleurs conquerre. 
Juras le lui, tres bien le sez, 
sor tes ydres et sor tes dez. 
Cest couvenant, tu li juras ; 
se tu nel tiens, parjur seras. 
Pour perdre un an t'erité, 
ne doiz mentir ta loiauté, 
et se tu bien la veus mentir, 
nel voudront pas cil consentir : 
n'avendroit pas que por seul toi 
tant barons mentissent lor foi, 
car tu n'as houme de parage 
que tes freres n'ait en ostage. 
Mes mout par est plus avenant 
que li tiengnes son couvenant 
et que tu t'adresces vers lui 
plus pour ta foi que por l'autrui. » 

Ethïoclés pas ne s'argüe, 
et nepourquant sa color mue ; 
iriez fu mout en son corage, 
mes em pes respont au mesage : 
« Mon frere mant, fet il, par vos : 
riches hom est, j'en sui joious ; 
la merci Dieu, onc sis ancestre 
de sa richesce ne pot estre. 
Se li lessoie cest païs, 
il n'i seroit pas estaïs, 
car il a la tant granz aferes 
de cestui ne li seroit gueres. 
Mes par vous li mant une rien : 
lest moi ester, si fera bien. 
Estre li puet bel, au seingnor, 
se je puis ci vivre a anor, 
car, se je n'avoie honnor ça, 
je m'en iroie a lui la. 
Mon frere est il, lez seroit granz 
que fusse povre, et il mananz. 
La se repost a grant delit, 
o sa fame gise en son lit ; 
et ge de ça me contendré 
a povreté, si com pourré. 
Qu'en ameroit si riche fame 
conme est la seue, en ce regne ? 
En son païs a grant plenté, 
ici avroit grant povreté ; 
sa richesce reprocheroit 
et toute jour nos maudiroit ; 
ele tenceroit a mon pere, 
a mes sereurs et a ma mere. 
Honte seroit que sa moulliers 
nous menast ici ses dangiers. » 

Thideüs dist : « Or oi engan ! 
Mes par ma foi ce n'iert oan 
que il vous lest ainsi sa terre, 
ainçois vos en fera grant guerre. 
Ce sachiez bien que assez tost 
verrez venir sus vos grant ost ; 
voiant voz eulz prendront les proies, 
et o engins et o charcloies 
nous acosterons si as murs 
ja n'en iert nus dedenz seürs. 
Pour voir vos di, mout me merveil 
que n'em prenez autre consseil. 
Dont cuidiez vos avoir aiue ? 
Quant vostre terre iert confondue 
et tant barons en seront mort, 
a tart reconnoistras ton tort. 
Puis que vendra au grant destroit 
li rendrez vos trestout son droit ; 
vous li rendrez toute sa part, 
mes ce sachiez, lores a tart. 
Miex seroit or que sanz donmage 
ait ton frere son heritage. » 

Li rois li dist : « Mout ies loiduiz, 
de bien parler es assez duiz. 
Tes paroles sez bien conduire, 
mes ja pour rien que saches dire 
ne voudrai je m'anor guerpir, 
tant com la puisse jor tenir. 
Ne la guerpirai por menace 
que rois ne dus ne quens me face ! » 

Thideüs respondi au roi : 
« Dont te semon je de ta foi, 
car li termes est trespassez 
qu'il deüst estre coronnez. 
Vers lui te meines malement, 
a tort est rois qui sa foi ment. 
Se ne t'en ves, mal t'en vendra, 
ja nule riens ne t'en garra 
q'ainçoiz que cist anz soit passez 
t'amenrons cinc cenz mile armez. 
Se li murs de ceste cité 
ierent de fer et aceré, 
n'en remeindra nul en estant 
se ne li tiens son covenant. » 

Ethÿoclés a escouté 
com li mesages a parlé. 
Touz en est plainz de mautalent 
si li respont mout fierement : 
« Trop sez estoutement parler, 
houme laidir et aviler. 
Ne vouloit ça rien esploitier 
qui de toi fist son mesagier. 
Or li di dont de moie part 
que ce qu'il a tres bien le gart. 
Je ne veull mes d'ore en avant 
que il m'apiaut de couvenant, 
et sache bien de quanque j'ai 
que ja plain pié ne l'en lerai. 
Or si verrons qui m'asaudra 
ne qui plus de nous i vaudra. » 

Thideüs dist : « Mar le parlas, 
veulles ou non, tu li rendras. 
De couvenant li as menti, 
de la seue part te desfi. 
Or fai fere piex et fesoirs 
et redrecier tes alouers. 
A tart seront mes redrecié 
li viez palis fet ne fichié. » 

Thideüs as barons se torne ; 
n'i a celui qui ne soit morne, 
car il sevent bien que sanz doute 
la contree gastera toute ; 
mes le roi n'osent contredire 
pour ce quel sevent de grant ire. 
« Seingneurs, fet il, entendez moi. 
Oÿ avez de vostre roi 
qui tot plainement se parjure 
ne pas ne veut estre a droiture. 
Pollinicés semont par moi 
ceus qui del plet li sunt par foi 
qu'en Gresce tost a lui en viengnent 
et de la guerre a lui se tiengnent. 
Qui guerpira terre por lui, 
rendra la lui, pleges en sui. 
Et n'ait il ja crieme d'avoir, 
car unne rien puisse savoir : 
mout a argent et mout a or, 
souz ciel n'a pas si grant tresor. 
A sa mesnie le dourra, 
ja autre garde n'en fera. » 
Onques n'i ot un seul baron 
qui li deïst ne ho ne non. 
Tuit li barons sont d'un acort, 
le plus cointe ne sonne mot. 
Quant il voit qu'il n'i fera al, 
torne le chief de son cheval. 
Ne li rois ne l'a herbergié, 
ne cil ne prent a lui congié. 
Par la sale tuit em parolent 
et le mesage forment loent. 
Pour parler n'eüst rien perdu 
qui li eüst droit conssentu. 
Le mesage s'en vet poingnant 
et son espié vet brandissant ; 
ce est signe de guerroier 
et du païs tout essillier. 
Li rois i fet traïson grant, 
mes ja n'en ira en avant. 
Il s'en est levez de la table 
si apele son connestable, 
et de ses privez ensement 
fait apeler celeement 
si leur dist : « N'estes mes amis, 
se li mesages s'en vet vis. » 
Promis leur a or et argent 
et conroiz tout a leur talent. 
Cil s'en tornent a lor ostax, 
seles metent a leur chevax. 
Cinquante furent chevalier 
qui vont aprés le mesagier ; 
ellit en sont li plus legier 
et li plus fort et li plus fier. 
Tout belement et a celé 
s'en issent fors de la cité 
par unne soutive poterne 
qui fu a val devers galerne, 
les escuz as cox senglement 
pour chevauchier legierement. 
Cinquante furent compaingnon, 
n'i ot escuier ne garçon. 
Chascun des cinquante par soi 
par hardement valoit un roi. 
Il s'adrescent par autre voie, 
mes Thideüs gueres n'esploie. 
Son cheval crient por l'ahenage, 
li lor sont fier et de grant rage. 
A tart avra aïdement, 
se sa prouesce nel desfent ; 
loing li sont ore si ami 
et trop prochain si anemi. 
Li traïtor quel vont sivant 
a l'encontre li sunt devant, 
au chief du bois sont embuchié 
et sor les hantes apuié. 
La li sont alez a l'encontre 
ou il soloit avoir un montre, 
qui les houmes por deviner 
souloit ocirre et afoler. 
Ce fu un pas qui mout fu griés, 
meint houme y ont perdu les chiés. 
Par sonz la nuit en cel sentier 
s'embuchierent li chevalier. 
Veulle ou ne veulle Thideüs, 
venir l'estuet a cel pertus ; 
a cel pertuis venir l'estuet 
car par aillors passer ne puet. 
Cil ont pourpris le pas devant, 
et Thideüs vint chevauchant. 
Li soleuz ert ja esconssez 
et li jourz ert touz avesprez. 
La lune lieve si fist cler, 
et cil esploite de l'aler. 
Sus leur aguet est embatus, 
mes nes a pas aperceuz 
jusques lor armes ot fremir 
et leur escuz voit resplendir. 
Souz son escu garde a senestre, 
aperçut les, n'i vousist estre ; 
mes neporquant en son courage 
reprent en soi grant vasselage. 
Auques de loing les aperçoit, 
car la lune mout cler luisoit. 
Il set tres bien qu'il est traïz, 
mes ne s'en est pas esbahiz ; 
prouesce a grant et hardement 
si parole hardiement. 
Arestez s'est en mi la lande, 
parole a eus si leur demande : 
« Quiex genz estes qui ci guetiez, 
qui en cest bois vous embuchiez ? 
Larrons estes ou male gent, 
si com je cuit, mon escïent. 
Mes pour neant vous reponnez, 
car touz sui seux, bien le veez ; 
n'ai compaingnon ne bon ne mal 
que mes armes et mon cheval. 
Se vous voulez a moi jouster, 
vous n'i avez que demourer. 
Trestouz seulz ici senglement 
tendré a vous tornoiement. » 
Cil ne li ont un mot sonné, 
mes garni sont et acesmé. 
Saillent de leur embuchement 
si le requierent asprement. 
Escrié l'ont et envaï, 
de toutes parz sont aati. 
Il le cuiderent sempres prendre, 
mes il fu bien prest de desfendre ; 
mout se desfent bien de trestouz, 
conme vassaux hardiz et prouz. 
Thideüs mout bien se desfent 
et les rassaut mout fierement. 
Premier l'assaut Jachonïus, 
qui leur mestre fu et leur dus, 
mes Damedieu l'a desfendu 
qu'il ne l'a pas aconsseü. 
Tuit i lancent espessement 
et l'asaillent mout fierement. 
Estour li donnent grant et fort, 
poour i puet avoir de mort. 
S'espee tret que li donna 
Oëneüs quant l'adouba. 
Ne la retient fer ne acier, 
ainz si bonne n'ot chevalier ; 
Galanz le fevre la forja 
et Volcanus la tresgita ; 
trois deesses ot au tremper 
et trois fees ot au faer. 
Faee estoit en tel maniere 
que ja rien vivant qu'il en fiere, 
pour que sanc en face voler, 
qu'il ne muire sanz afoler. 
Ja pour nul coup ne ploiera 
ne ja rooull n'i aerdra, 
ne ja nus hom n'en ert navrez 
qui de la plaie soit sannez. 
Feru en a le chevalier, 
et tout fendu jusqu'au braier, 
qui premerains a lui lança. 
As autres dist : « Traiez vous la, 
car m'espee trenche mout fort ! 
je vous desfi trestouz de mort. 
Par lui avrai aïdement, 
car j'en ferrai mout durement. » 

Li traïteur sunt irascu 
du chevalier qu'il ont perdu. 
Mout se painent de lui vengier, 
ez vos l'estour grant et plenier. 
Il l'ont feru par tel vertu 
que du cheval l'ont abatu, 
puis li dient : « Vos estes jus, 
or iert vengiez Jaconïus. 
- Seingnors, dist Thideüs, ne dites ; 
bien m'en devroie raler quites. 
Mesages ne devroit por voir 
ne mal oïr ne mal avoir. » 
Li traïteur de ce n'ont cure, 
ainz l'asaillent par grant ardure ; 
et cil se desfent des barons, 
preuz et hardiz conme lÿons, 
mes il seus se vet si lassant, 
et cil le vont trop empressant. 
Jouste soi voit un haut rochier 
qui mout ert bons a guerroier ; 
monte s'en sus, lor eulz voiant, 
et cil li viennent au devant. 
La roche est fort et desfensable, 
jadis fu nis a un deable ; 
Pyns y estut au tens antif, 
qui meint franc houme fist chetif. 
Cil li viennent de grant randon 
si l'asaillent tout environ 
et li lancent esmouluz darz, 
mout li grievent de toutes parz. 
Escrient lui « mar la garra 
ne en roche ne ça ne la. » 
Mes an la roche a bien garant, 
ne crient rien fors que de devant. 
Mout leur avint fiere aventure, 
a lui fu bonne et a eulz dure. 
Amont ot une pierre bise 
qui sor les autres fu assise, 
mes a si petit se tenoit 
que par un pou qu'el ne cheoit. 
Thideüs voit la pierre grant 
desor les autres en pendant. 
De grant vertu l'empaint a val, 
fremir en fet tout le costal. 
Qui ele en sa voie aconçut 
pouez savoir que mort reçut ! 
Aconsuit en barons de pris, 
je ne sai pas ou nuef ou dis. 
Cil ne li feront hui mes presse 
ne nule riens dont il s'iresse ! 
Du miex estoient du païs, 
de dus, de contes, de marchis. 
De trestouz ices diz barons 
pouez ici oïr les nons : 
danz Thereüs i fu, li prouz, 
et Salcon, le plus biau de touz, 
et Chanelaux, qui fu de Frise, 
et Drÿanz a la barbe grise, 
et Dorylas, uns granz meschins, 
et Pallas, qui fu ses cousins, 
et Pledimus, li mareschax, 
et uns qui ot non Godeschax, 
et Flegeon de Valparfonde, 
qui fu filz au roy Pharamonde, 
et Lichabas de Valflourie ; 
de ces dis fu cele mourie. 
Tout escacha cele tempeste, 
jambes et piez et braz et teste ; 
si les a la pierre feruz, 
mors les a touz et confondus. 
Li autres vont desconfortant 
et vont entr'ax chascun disant : 
« Deables est cil voirement 
qui nes o pierres se desfent. » 
Quant il les vit ainsi trembler, 
si les conmença a guaber : 
« Ceste fievre, mon escïent, 
vous est prise de hardement. 
Se de cest mal guerir volez, 
un seul petitet m'atendez : 
ceste espee vous en garra, 
car reliques mout fors y a. » 
A terre saut isnelement, 
ses envaïst mout fierement. 
Cui il consuit, par mi le fent, 
ne ja de mort n'avra garant. 
Il saut a mont et puis a val, 
en guise de preuz, de vassal ; 
de toutes parz les abat mors, 
ainsint abesse leur esfors. 
Com il se resforcent et painent, 
par leur force a mont le ramainent ; 
il le cuidoient a mont prendre, 
mes il se set bien d'eus desfendre, 
et nepourquant gueres nes doute, 
ainçois les hurte a val et boute. 
Mout grant bataille lor rendoit 
pour la roche qui fort estoit. 

Thideüs est en mout fort lieu, 
ne crient enging, ne fer, ne feu, 
ne mes devant seul a l'entree, 
ce leur desfent bien a s'espee. 
Cil qui premiers y enterra 
mout chierement le comperra. 
Onc ne fu porte si vendue, 
ne par portier si desfendue. 
Par l'entree qui fu faitice 
en la fort pierre tailleïce 
l'asaillent trestuit a un front, 
et qui ainz ainz montent a mont. 
Mes Thideüs fort se desfent ; 
cui il consuit, par mi le fent. 
Coux donne merveillex et granz, 
onc nel donna meillor Rollans. 
Des premerains a tant ocis 
que o les mors abat les vis, 
car les mors, qui d'a mont rabatent, 
encontre val les vis abatent. 
Cil qui iluec chiet ne relieve, 
toutes hontes iluec achieve. 
Li leur se vont afebloiant ; 
mout volentiers s'en tornissant, 
ne fust Galeran de Cypont, 
qui de par le roi les semont ; 
mal torneront en lor païs, 
s'il nel rendent ou mort ou pris. 
« Mauvese gent, que porron dire, 
quant nos demandera no sire 
que avons fet du mesagier 
qui le laidi a son mengier, 
devant nous le clama parjure ? 
N'i a celui peser n'en dure. 
Mauvese gent, que li dirons ? 
Et devant lui conment irons ? 
Car ce sera nostre vergoingne 
se n'achevons ceste besoingne. 
Grant honte ert quant par un escu 
soient tant chevalier vaincu. 
Pour les meillors de son empire 
nous cuida hui li rois ellire. » 
A icest mot tornent arriere, 
ja li rendront bataille fiere, 
car ensemble de toutes parz 
li ont lanciez esmoluz darz. 
Ses hauberz fausse et ses escuz, 
car d'eur en autre fu fenduz. 
Mout pert de sanc, la color mue, 
mes neporquant mout s'esvertue. 
Desfent soi o le branc d'acier 
dont a ocis meint chevalier. 
Mout se desfent de grant vigor, 
car il ne treuve a eus amor ; 
forment se painent cil du prendre, 
et il encontre eulz de desfendre. 
Ocis i est li connestables 
et un sien niés, Morgan de Nables. 
Puis que il virent ces deus mors, 
petiz fu puis le leur esfors. 
Il s'en conmencent a fouir, 
et leur chevaux touz a guerpir, 
quant Galeran li preuz les tint, 
qui malement puis en avint. 
Touz les apele par leur nons : 
« Estez, fet il, filz a barons ! 
Franc chevalier, mesnie a roi, 
pour quoi fuiez a tel desroi ? 
Ou sont les granz chevaleries 
dont vous vantez a voz amies ? 
Ou sont, seingnors, les granz colees 
dont vos vantez a cheminees ? 
Et li orgueullz et les menaces 
que vous soulez faire en ces places ? 
Venuz estes a la destresce, 
or verrons nos vostre proesce. 
Estez, fet il, tornez arriere ! 
Membre vos de la geste fiere, 
des estours et des vasselages, 
que touz jourz fist vostre linages 
qui, pour poour de perdre vie, 
ne voult onc faire couardie. 
Vengiez nos freres, voz amis, 
que cist vassaux vous a ocis. 
Se vous ne m'en volez faillir, 
jel ferai ja d'a mont saillir ; 
male voie li estuet prendre, 
se il a nous ne se veut rendre. 
Qui onques jor ama le roi, 
or i parra, ça viengne a moi. » 
Que par craime que par vergoingne, 
retorné sont a lor besoingne. 
Galeran vet avant ses guie, 
si en jure le braz s'amie 
que s'il ore vis s'en estort, 
tendra se mes toz jors a mort. 
Avant les autres tient sa route, 
mes Thideüs petit le doute : 
ceuvre se bien et tret l'espee, 
Thideüs l'atent a l'entree. 
Je qu'en diroie ? Entr'eus deus 
se donnerent cox merveillex. 
Galeran feri Thideüs 
a mont u hiaume de desus, 
de s'espee tel coup li donne 
que Thideüs tout s'en estonne ; 
mes le coup en eschapa hors 
si ne l'aconsuit pas el cors. 
Thideüs sot ferir d'espee, 
Galeran donna tel colee 
que le trenchant de l'alumele 
li embat tout en la cervele. 
Son coup estort, cil chiet a terre, 
de lui est mes fins de la guerre. 
Des autres mes ne sai que dire, 
car livré sunt tuit a martire. 
Mout volentiers s'en tornissant 
se il faire le pouïssant, 
mes Thideüs leur est si prés 
ques fet morir touz desconfés. 
Onques de cele compaingnie 
n'i ot qui em portast la vie, 
ne mes c'un seul qu'il mist par foi 
que tout ice contast leur roi. 
Puis est montez u cheval sor 
qui bien valoit un besant d'or. 
Sa voie aqueult par la montaingne, 
mes mout est foible, car mout saigne. 
Li franz hom est navrez a mort 
et n'a qui ses armes li port. 
Mout chevauchoit a grant dolor, 
ne pot chevauchier a greingnor. 
Nonpourquant tant a chevalchié 
le grant chemin et le charchié 
par la contree que miex sot, 
en Gresce vint si com mex pot. 
Tout droit en Grece a Arges vint, 
onques ainçois regne ne tint. 

Li rois estoit en son palés, 
o ses barons tenoit ses ples. 
U palés est entrez tox vains, 
assez parut qu'il ne fu sains. 
Faussez fu le hauberc sasfrez, 
et il par mi le cors navrez. 
L'auberc du dos fut touz derouz 
et le bliaut sanglanz desouz. 
Talevaz semble ses escuz, 
car d'eur en autre fu fenduz ; 
il fu l'autrier en mout grant pris, 
or est venuz a petit pris. 
N'i trouvissiez d'entier un dour, 
ne l'ot pas coarz en estour. 
Thideüs vint devant le roi, 
si com je di, a tel conroi. 
A touz leur dist : « Armez vos tost ! 
Li rois face banir son ost 
et semoingne ses chevaliers, 
car navrez est li mesagiers. » 
Li rois le vit si saut em piez, 
savoir pouez mout fu iriez. 
Entre ses braz errant l'a pris, 
sanglanz en fu son mantel gris. 
Tout souavet et belement 
le descendi el pavement. 
Il meïsmes l'auberc li tret 
et as plaies demande entret. 
Sor le piz ot une grant plaie ; 
quant il la vit, mout s'en esmaie. 
Quant il vit le coup de la lance, 
de sa vie n'ot pas fïance. 
Il demande qui ce li fist, 
et Thideüs tantost li dist. 
Sa fame eschevelee et pale 
vint acorant par mi la sale. 
Par mi la sale, eschevelee, 
acort conme fame desvee. 
Pollinicés plore mout fort, 
n'est nule rien qui le confort. 
Par un petit de deul n'enrage 
quant il voit navré son mesage. 
Li rois fist mander un Hermine 
qui mout savoit de medecine. 
Tant i pena et soir et main 
qu'au chief d'un mois le rendi sain. 

De ceus de Thebes vous doi dire 
quel deul mainent et quel martire. 
Li mes descent devant le roi, 
que Thideüs ot mis par foi. 
Devant le roi s'est arrestez 
et dist lui que mout mar fu nez. 
« Tu as fete tel traïson 
dont tu avras tel guerredon 
que tu seras desheritez 
et hors de cest regne gitez. 
Je sui venuz de ton mesage, 
mes tu y as mout grant donmage ; 
ja nel verras mes restoré 
pour trestout l'or de cest resné. 
Touz as perduz tes chevaliers, 
touz les a mors li mesagiers. 
Onques fors moi nul n'en estort, 
ce poise moi qu'il ne m'a mort. 
Souz la roche Pyn le deable 
les puez trover sanz nule fable. 
Mauvés roi, pour coi le feïstes ? 
Itel vassal pour quoi traïstes ? 
Ja ne t'en loira repentir, 
miex t'en venist le jor foïr 
que tu feïsses tel outrage, 
car nus ne doit traïr mesage, 
ne nus ne doit celui mesfere 
qui pour mesage veult retrere ; 
seür vet et seür repaire, 
quel qu'il soit, fel ou debonaire. 
Mes je sai tel le mesagier 
qu'il t'en fera le droit gagier 
et de ton cors le vendra prendre, 
que ja ne t'em pourras desfendre ; 
ou de ton cors le comperras 
que ja par houme n'en garras. 
Il nos vendra certes destruire 
si nos fera de biau feu luire 
si que le chief te fera cuire, 
se Diex ne seusfre qu'il ainz muire. 
Ha ! Thideüs, com tu es ber ! 
Com sez granz cox de branc doner ! 
Mout a ton cors bonne vertu, 
mout par doiz bien porter escu. 
Se tu ne viens a Thebes tost 
et ne l'assailles a grant ost, 
ja tu ne praingnes bone fin 
ne dieu ne voies Appolin. » 
Li rois s'enbrunche et esprent d'ire 
si le conmande tost ocirre. 
Quant cil s'oï a mort jugier, 
par ire tret le branc d'acier. 
Desfublez s'est devant le roi, 
l'espee dresce contre soi. 
Puis a parlé par tel mesure 
conme cil qui de soi n'ot cure : 
« Mout me sembleroit granz viltez 
que fusse par vous afolez, 
quant tiex vassal me lessa vivre 
qui ne me voult onques ocirre : 
ce est li bons quens Thideüs 
qui vint a toi parler ça sus. 
Je ne morrai ja par t'espee, 
car la moie m'est plus privee. » 
La pointe a mont, le pont as piez, 
par mi le cors s'est tresperciez. 
Tresperciez s'est par mi le cors, 
li fers em pert d'autre part hors. 
Il s'est feruz de tel aïr 
onques un plaint n'en pot issir. 
Li sanz en saut a tel desroi 
que tout ensanglanta le roi 
et les barons qu'iluecques sont, 
que leur bliauz sanglanz en ont. 
Vont s'en, si content ces noveles, 
qui ne leur sont bones ne beles. 

Quant la parole est espandue, 
tuit em parolent par la rue. 
Puis qu'en la rue fu portee, 
ne pot pas estre puis celee. 
Par la cité mainent tel deul 
n'a si felon houme soz cuel, 
nes s'il eüst le cuer si dur 
conme est la pierre de cel mur, 
qui ne plorast de la doulor 
et du pleur que cil font des lor. 
Par ces rues ces dames corent, 
pour leur amis crient et plorent ; 
pour leur enfanz plorent les meres, 
les sereurs plorent por les freres ; 
lor amis plaingnent les puceles, 
dont ont oÿ froides nouveles ; 
leur chevex tirent et enrachent, 
par pou de deul vives n'enragent. 
Se la cité fust lors assise 
ou alumee ou toute esprise, 
ne cuit que plus em plorissant 
ne greingnor deul en feïssant. 
Li chevalier et li bourjois 
et li vilain et li courtois 
de traïson le roi blastengent, 
dient n'est droiz que bien l'em praignent. 
Trestuit ensemble vont au roi, 
demandent li par grant esfroi 
que il a fait de leur amis, 
ou les querront, en quel païs. 
Li rois leur enseingne le val 
ou gisoient mort li vassal, 
et cil i vont o grant doulor 
et o grant criz et o grant plor. 
Granz sont les torbes qui la vont 
et grant le deul que il i font. 
Onc n'en remest un en la vile, 
plus en i vet de trois cenz mile. 
Quant il orent assez ploré 
et pour leur amis garmenté, 
enterrent les, car contre mort, 
ce savez bien, n'a nul resort. 

Li rois de Thebes grant deul ot 
de ce qu'ot fet, car ore sot 
que la guerre estoit conmencie 
par coi sa terre ert essillie. 
Ou ot amis, por eus envoie 
et du siege bien se conroie. 
Cil devin treuvent en lor sors 
que Grieu chevauchent a esfors. 
Et il chevauchent voirement, 
Adrastus a mandé sa gent. 
Qui de lui tient ne fié ne terre, 
ne qui de lui veut rien conquerre, 
pour rien ne lessent ne ne muent 
qu'a cest besoing ne li aiüent. 
De par les terres qui sont larges 
fet ajouster granz olz et larges. 
Par terre viennent et o barges 
et s'assemblerent tuit a Arges. 
Granz est la genz qu'il y aüne, 
ainz ne veïstes greingnor une. 
Onc ne fu mes tele aünnee 
fors la Cesar et la Pompee, 
n'en l'ost de Troye dont l'en conte 
nen ot tant prince ne tant conte. 
Li dus i fu d'Anphigermye 
et Licannors d'Athenomye 
et li aufages de Vinceines. 
Fors seulement le dus d'Ateines, 
n'i a baron qui la ne viengne 
qui d'Adrastus chasement tiengne. 

D'Archade i vint Parthonopex 
et amena trente mil Grex ; 
onques plus bele creature 
en cest siecle ne fist Nature. 

Ypomedon i vint aprés, 
qui parent fu le roi mout prés ; 
une compaingne o lui ameine 
qui ne fu povre ne vilaine. 

Capaneüx i vint, li granz, 
qui fu du linage as jaianz ; 
cil amena mout grant mesnie, 
de guerre mout bien enseingnie. 

Thideüs mande en Calidoine 
que tuit i viengnent sanz essoine. 

Pollinicés ot en sa terre 
mil chevaliers qui font sa guerre ; 
li plusor furent si ostage 
qu'il ot semons par son mesage ; 
et tiex y a qui l'en fet tort, 
Ethïoclés heent de mort ; 
pour haïne de seingnorage 
ont cil guerpi leur heritage. 
Quant furent tuit josté ensemble, 
granz fu li olz si com moi semble. 
Une jornee toute entiere 
dura li olz seur la riviere. 

Amphïaras manda li rois, 
un arcevesque mout cortois. 
Cil estoit mestre de lor loy, 
du ciel savoit tout le secroi. 
Il prent respons et giete sors, 
revivre fet les houmes mors ; 
de touz oisiaux sot le latin, 
souz ciel n'avoit meillor devin. 
Li rois li prie qu'il li die 
que ert de l'ost, ne li celt mie. 
Amphïaras forment soupire, 
embruncha soi, ne volt plus dire. 
Mes li rois forment le conjure 
que voir li die de l'angure. 
« Sire, fet il, jel vous dirai, 
de riens ne vos en mentirai. 
Cestes genz que vous ci veez, 
se vous a Thebes les menez, 
se je onc rien d'argure soi, 
mout en retornera ça poi. 
Je meïsmes, se tu m'i meinnes, 
ne vivrai mie trois semeinnes ; 
que ja nus hom ne m'ocirra, 
mes la terre me sorbira. 
Sorbira moi et mon cheval 
jusqu'el parfont abisme a val. » 

Canpaneüs sailli em piez 
et parole conme hom iriez : 
« Sire, dist il, ne doiz pas croire 
quanque oz dire a cest provoire, 
car de tout ce qui est a estre 
ne te set rien dire cist prestre. 
Mes coarz est, tel rien velt faindre 
par quoi cist oz puisse remaindre. 
Com leroies desheriter 
et de son regne fors giter 
Pollinicés, qui a ta fille 
et que son frere a tort essille ? 
Des que serons la a nostre ost, 
assaudron les, prendron les tost. 
Granz honnors t'iert, se les puez prendre 
et a ton gendre s'ennor rendre. 
Chevauche toi, ne croi en sort, 
car a ton jour vendra ta mort. 
Ja nus devins ne t'en garra, 
ne ja ainçois ne t'avendra. » 
Cele parole tuit otroient 
et l'arcevesque pas ne croient. 
Li rois fet corner ses buisines 
et ses tabours et ses troÿnnes. 
Li bannier vont criant par l'ost 
que tuit s'en issent et mout tost. 
Es praieries souz la vile 
s'esmerent bien a trois cenz mile. 
Droit a Thebes pranent lor voie, 
les destroiz passent de Nemoie 
et le regne Lygurge al roi 
ou il durent morir de soi. 

En cel termine que l'ost mut 
tarda un mois c'onques ne plut 
ne la terre n'i reçut pluie, 
forment essart et mout essuie. 
Sechent cil ru et ces fontaines 
qui devant ierent d'eves plaines. 
D'une jornee toute entiere 
en l'ost ne devant ne derriere 
ne treuvent Greu n'a mont n'a val 
que il boivent, ne leur cheval. 
Mout estoient destroit li Grieu, 
souvent reclamoient lor deu 
qu'il leur tramete pluie en terre, 
car il ne sevent eve ou querre. 
Mout les angoisse d'une part 
le chaut, de l'autre soif les art. 
Destrier, roncin et palefroi 
ierent si angoisseux de soi, 
et li pluseur de ceus a pié 
par pou n'estoient estanchié. 
Li Griex nel porent plus sosfrir, 
touz les i couvenist morir, 
quant conseil pristrent li princier 
que la forest feront cerchier 
et la contree d'environ, 
savoir se ja trouveroit on 
de nule part ou onques fust 
riviere ou l'ost s'aresteüst. 
Ce trouverent en leur secroi 
qu'il ne leront por nul desroi, 
ne pour paine ne por destroit, 
com loinz que la riviere soit, 
qu'il ne cerchent par la contree 
tant qu'il avront eve trovee. 

Quant il orent cest conseil pris, 
a la voie se resont mis. 
Thideüs chevauchoit premiers 
qui des Griex iert gonfanoniers. 
Devant en vet o sa compaingne 
jouste le pié d'une montaingne ; 
en un val entre merveillex, 
mout parfont et mout perilleux ; 
de deus parz est li bois enclos 
de granz forés et de granz bos. 
Capaneüs le suit, li quans, 
o lui quatre mile des soens ; 
devant en vont querre riviere, 
et toute l'ost les suit arriere. 
Tant chevauchierent soir et main 
Grieu tuit ensemble bois et plain, 
onques n'i ot regne tiree 
tres que ce vint a relevee. 
Li soleux iert auques bien bas 
et li Grieu mout durement las. 
Mout chevauchoient a grant paine 
quant aventure les amaine 
a un vergier qui mout ert gent ; 
car onc espice ne pyment, 
arbre qu'en puist penser ne dire, 
de cel vergier ne fu a dire. 
Mout par fu bien enclos li jarz 
de murs espés de toutes parz, 
mes que devant ot a l'entree 
unne porte mout bien ouvree ; 
la porte fu toute d'yvoire 
entailliee d'euvre trifoire. 
En la porte ot merveilleuse euvre, 
la volte qui la porte ceuvre 
est toute fete d'orpiment ; 
mil marz et plus valoit d'argent. 
Des que li Grieu sunt la venu, 
vont avant, n'i ont frain tenu. 
Gardent a val par mi le jart 
soz un lorier de l'une part, 
si voient unne damoisele 
qui mout estoit gentilz et bele. 
Un enfant tint entre ses braz 
qui li faisoit mout granz solaz. 
Cil estoit filz Ligurge au roi, 
pour compaingnie l'ot o soi. 
La damoisele fu mout gente, 
cors ot bien fet, chiere rovente, 
eulz vers rianz, bouche petite ; 
mout l'avoit bien Nature ellite, 
qu'il n'estouvoit en nule terre 
plus bele rien trover ne querre. 
Iluec estoit desouz l'ombraill, 
ele et le filz a l'amiraill ; 
l'enfant tenoit en son escors, 
si li tendoit des blanches flors. 
Arriere garde, voit les rens, 
par pou que el ne pert le senz. 
Grant poor ot si fuit avant, 
entre ses braz tient son enfant. 
Grant poor a si tient sa voie, 
son enfant prent, forment s'esfroie, 
quant Thideüs avant s'eslesse, 
sus le col du cheval s'abesse, 
par son bliaut la prist devant, 
puis li a dit tout en riant : 
« Damoisele, vous estes prise. 
Dites moi par vostre franchise, 
chevalier soumes mout destroit, 
se savïez en nul endroit 
en cest païs n'avant n'arriere 
ou peüssons trover riviere ? 
Pour Deu vos pri, ma doce amie, 
rendez a ceste gent la vie. 
Aiez pitié de nous et cure, 
destroit soumes outre mesure. 
Sachiez pour voir cinc jors ot ier 
que ne burent nostre destrier. 
De Gresce venons don nos soumes, 
mes tuit li plusor de nos houmes 
sont si destroit et sunt si las 
que venuz sunt du trot au pas. » 
La damoisele fu courtoise ; 
quant l'ot oï, forment l'em poise. 
Ele respondi au princier : 
« Biau sire, celer nel vos quier, 
tant par est touz cist païs sez ; 
n'i a fontainne ne marés 
qui tout ne soit arz et sechiez. 
Par nos orgueux, par nos pechiez, 
nos tramet Dieu du ciel a terre 
mout grant haïne et mout grant guerre. 
Mes neporquant, c'est granz donmages 
se vous et cist vostres barnages 
n'avez aparmain reconfort. 
Ne fust cist enfes que je port, 
je vos menasse a unne evete 
qui mout est clere et saine et nete ; 
c'est la riviere de Langie 
qui vos rendroit sempres la vie. 
Ne l'os guerpir, ne sui tant ose, 
mes tant me semblez franche chose 
ne lerai pas, ou muire ou vive, 
que ne vous maing jusqu'a la rive. 
Jusques la vous ferai conduit, 
qui qu'il soit bel ne qui qu'anuit. » 
A terre assiet l'enfant petit, 
d'erbe et de flors li fet son lit. 
Du vergier conme ele ainz pot, 
u chemin entre que bien sot 
et dist as genz : « Venez arriere, 
si vous mouterrai la riviere. » 
Quant fu issue de cel parc 
quatre traitiees a un arc, 
l'eve leur moutre que savoit. 
Quant Thideüs li prex la voit, 
mout fu joianz ; corant et tost 
un mesage envoie en l'ost 
et fet crier en quatre senz, 
par les eschieles, par les renz, 
« ja mar avront mes hui pesance, 
viengnent a l'eve sans doutance ; 
qui ore a soif a l'iaue voise ! » 
Lors oïssiez estrange noise : 
tuit demenoient grant leece, 
car mout estoient en tristrece. 
Cil a cheval corent premier, 
ne tiennent voie ne sentier ; 
nes puet tenir ne bois ne ploie 
que par trestout ne facent voie ; 
devant s'en poingnent a elés, 
cil a pié les suivent aprés. 
A l'eve vont a grant esploit, 
com chascun puet en son endroit, 
et des qu'il parvirent la rive, 
ne les tenist nus hons qui vive : 
ne quierent gué n'a val n'a mont, 
ainz se fierent u plus parfont. 
Lors veïssiez chevaux estanz 
emplir leur ventres et lor flanz ; 
tant boivent pour la soif ques art 
que pour l'eve le cuer lor part. 
Lors reveïssiez ceux a pié 
qui tuit vestu et tuit chaucié 
saillent en l'eve jusqu'as cox. 
N'i remest nul, sages ne fox, 
qui vestuz en l'eve ne saille, 
car il criement qu'ele lor faille. 
Qu'en diroie ? Tel presse font 
cil qui viennent et cil qui vont, 
tout em perdi l'eve son cors 
si court arriere, a rebors. 

Adrastus, li sires des Griex, 
et l'arcevesque Amphïarex 
o les princes et o les dus 
s'estoient tret de l'ost en sus, 
quant Thideüs li prex lor maine 
cele qui ne fu pas vilainne, 
qui s'iert por elz tant traveillie 
qu'el leur avoit rendu la vie. 
Adrastus ne fu pas vilains 
si la salue premerains : 
« Bele, fet il, conme avez non ? 
Je vous merci et mi baron. 
Je vos merci mout hautement, 
mestier as eü a ma gent. 
Fet nous avez mout bel servise, 
mout estoit nostre gent aquise. 
Mes unne rien pouez savoir, 
en moi pouez fïance avoir. » 
Cele respont conme afaitie : 
« Sire, je sui unne essillie. 
Isiphile m'apele l'on ; 
par pechié et par traïson 
fui hors de mon païs gitee, 
de Lennos, l'ille, ou je fui nee. 
Unne merveille avint el regne, 
onc tel ne vit houme ne fame, 
car les dames par lor outrage 
pourparlerent une grant rage. 
Par merveilleuse traïson 
ocist chascune son baron ; 
qui baron n'ot, s'ocist son frere, 
filz ou neveu, cosin ou pere. 
De la vile iert mes peres rois, 
ma mere ert morte un poi einçois ; 
encor n'avoit mie d'espouse, 
et j'estoie petite touse. 
Ne me plot pas en mon corage 
que ge feïsse tel outrage, 
por rien que me seüssent dire, 
que mon pere vousisse ocirre. 
Par nuit, quant autre siecle dort, 
furent tuit cil du regne mort. 
Quant chascune ot ocis le soen, 
pouez savoir mout li fu boen. 
O les coutiax que eles tindrent 
droit au palés mon pere en vindrent ; 
par les fenestres de la sale 
monterent sus en une eschale ; 
o les coutiax qui sont trenchant 
mon pere ocistrent en dormant. 
Grant poour oi, nes voil atendre, 
bien sai s'il me poïssent prendre, 
de cenz vies n'em portasse unne, 
tornai m'en fuiant a la lune. 
Onc ne finé cinc jourz entiers 
que par chemins que par sentiers. 
A cest seingnor m'en sui venue, 
a grant honnor m'a receüe ; 
de cest païs est rois et sire, 
ne sai s'onques l'oïstes dire. 
Un seul filz a de sa moullier, 
et je le gart si l'ai mout chier. 
J'ai a garder le filz le roi 
et je le gart si com je doi, 
onc plus gent ne forma Nature. » 
Or oiez grant mesaventure 
que li avint en mout pou d'eure. 
Endementres qu'ele demeure 
vint un serpant de male part, 
issi du bois si vint el jart. 
Par les narilles giete hors 
et feu et flambe de son cors. 
N'aconsuit rien que trestot n'arde. 
L'enfant trouva tot seul sanz garde ; 
siffle si met hors l'aguillon 
qu'ele avoit lonc conme un baston, 
si point l'enfant par mi le ventre 
que le venim u cors li entre. 
A val s'en torne et l'enfant let 
qui mout s'angoisse et forment bret. 
Par l'erbe forment se detort, 
le cuer li part, ez le vos mort. 
Cele qui ert loinz du vergié 
oï les criz si prent congié. 
Isnelement vint cele part, 
ne pot chaloir, car trop vint tart. 
El vint corant tot droit soz l'arbre, 
l'enfant trova plus froit que marbre. 
Il estoit mort, ja avoit pose. 
« Diex, fait ele, com male chose ! 
Qu'a mes enfes qui s'est pasmiz ? » 
A mont le dresce sor son piz, 
plus le baise de trente foiz, 
ne li vaut rien, car toz est froiz. 
Ses mains par tot le cors li maine 
quant n'i senti fun ne alaine. 
Desus le cors deus foiz se pame ; 
quant el revint, forment se blame : 
« Diex, fet ele, com mar fui nee ! 
A com grant honte sui livree ! 
Pour qu'eschapai de Lenne vive 
quant or morrai conme chetive ? 
Ce sai ge que morir m'estuet, 
nule riens guerir ne m'en puet. 
Mout sui livree a grant essil, 
car j'ai le roi tolu son fil. 
La moie mort par ert tant dure, 
onc ne fu mort de sa mesure. 
A chevaux serai desmembree 
ou en un feu arse et brulee. 
Mes se je muir, n'iert pas a tort 
des que mon damoisel ai mort. 
Par moi a il perdu la vie 
quant jel lessai sanz compaingnie. 
Lasse, dist el, pour quoi le fis ? 
Que penssoie quant ci l'assis ? » 
L'enfant redresce contre mont, 
les eulz li baise et puis le front. 
« Enfes, petite creature, 
clere face, tendre feture, 
tant fusses genz et avenanz 
se peüsses avoir vinz anz ! 
Quant li rois savra ce donmage, 
grant merveille est s'il ne s'enrage. » 

La damoisele plus ne dist, 
ist du vergier, l'enfant guerpist, 
et vint conme fame enragiee 
iluec ou l'ost avoit lessiee. 
Le roi quiert tant qu'ele le voit, 
as piez li chiet, cil la reçoit, 
demande lui : « Qu'avez, amie ? 
- Rois, fet ele, je sui trahie. 
En cest jarding ici desus 
ert ci remés Archemorus, 
mon damoisel, le filz le roi ; 
trouvé l'ai mort, ce poise moi. 
Ne sui tant ose ne hardie 
que je neïs le roi le die. 
Il m'ocirroit, jel sai de fi, 
quant je l'avroie seul guerpi. 
La roïne par est tant fiere, 
des qu'el verra son filz em biere 
que plus amoit que nule rien, 
ocirra moi, ce sai tres bien. » 

La damoisele atant se tot, 
et Thideüs qui l'escoutot 
tel pitié ot en son courage 
par un petit de deul n'enrage. 
« Sire, fet il, a moi entent. 
Pour toi et pour la teue gent 
li est venuz cist grant donmage. 
Bien est que tu et ton barnage 
raiés pour lui travail et paine. 
Pren la pucele, au roi la maine, 
nous irons tuit ensemble o toi. 
Mien escïent, si com je croi, 
ja li rois n'iert tant fel ne fiers, 
se tu pour lé pardon li quiers, 
ne la roïne n'iert tant fiere 
que il bien n'oient ta proiere. » 

Adrastus cest conseil otroie, 
sa gent semont si tient sa voie ; 
et cil de l'ost s'esmuevent tuit ; 
lors oïssiez estrange bruit ! 
En la cité en vont tot droit, 
ou Ligurges li rois estoit. 
De hors les murs une traitie 
s'est toute l'ost el plain logie. 
Adrastus let de hors sa gent, 
en la cité vint erraument ; 
o lui meine princes et dus, 
desi qu'a quatre et neant plus. 

Ligurges est lores montez, 
ensemble o lui de ses privez. 
Contre Adrastus aler voloit, 
garde a la porte, entrer le voit. 
Il point vers lui, mout fu joiox. 
« Sire, fet il, bien veingniez vous ! 
Mout sui gueriz et retenuz 
quant vos estes a moi venus. 
De remuer est or neanz, 
ainz vos herbergerons leanz. 
Mandez vos dus et vos contors 
et voz demaines vavasors ; 
ceanz praingnent herbergerie 
tant que la vile soit emplie. 
Li autres facent la hors prendre 
herbergerie et lor tres tendre. » 
Adrastus l'ot, mout l'en mercie, 
de lui servir mout s'umilie. 
« Sire, fet il, ci a gent don 
quant vos me metez a bandon 
vers moi et vers la moie gent 
vostre cité tout em present. 
Mes or vos pri et vos semoing, 
s'onques eüstes de moi soing, 
s'onques m'eüstes de rien chier, 
donnez moi un don que vos quier ; 
et d'une rien certein soiez, 
se vous icest don m'otroiez, 
forment vos en mercierai 
et mout bon gré vos en savrai. » 
Ligurges s'embruncha vers terre. 
« N'en quier ja, fet il, conseil querre, 
ne mes que tant en metez hors 
mon filz, ma fame et mon cors. » 
Ja montoient sus el palés 
quant uns mes i vint a elés 
qui le roi nonce cest perill 
que mort avoit trouvé son fil. 
Quant li rois sot que ce fu voirs, 
coulor mua si devint noirs. 
De ce qu'il ot, si s'esbahi 
que par un pou qu'il ne chaï. 
« Ha ! las, fet il, com sui iriez ! 
Ja mes nul jor ne serai liez 
soit a present ou soit a loinz, 
tant que j'avrai mort a mes poinz 
cele qui m'a toloit mon fil 
qui resembloit la flor d'avril. » 
La roïnne s'estoit levee, 
dormi avoit la relevee. 
Bien ert vestue estroit a cors, 
isnelement s'en issi hors. 
Pour la noise qu'ot en la sale, 
descouloree fu et pale. 
Quant la nouvele parentent, 
paumee chiet el pavement. 
Paumee fu, mout se demeine ; 
lors fu toute la sale plaine 
de ceux qui a la noise corent. 
Quant la nouvele oient, si plorent. 

Li rois Lygurges fu mout sages 
pour ce qu'iluec ert li barnages. 
Ne pot muer ne s'en confort, 
si conmande qu'en li aport 
son filz qui ert mort el vergier. 
Lors i corent cil chevalier, 
le filz le roi ont aporté, 
de lui font deul desmesuré. 
Quant li rois vit son fil em biere, 
« He ! Diex, fet il, par quel maniere 
est mors mon filz qu'amoie tant ? 
N'avrai mes joie en mon vivant. » 

De l'autre part fu la roïnne 
qui pas ne cesse ne ne fine 
et se debat forment et crie ; 
mout sembloit bien fame marrie ! 
« He ! petit enfes, tendre bouche, 
pour vos au cuer grant deul me toche. 
Mout est mes cuers de fort nature, 
bien sai de fi que trop sui dure, 
quant devant moi voi tel donmage, 
que ne me prent forsen ou rage. » 
Lors s'escrie forment et bret, 
li rois de sus le cors la tret. 
Entre les mains le roi se pasme, 
mes il la chose mout et blasme : 
« Dame, fet il, tort en avez 
qui deul fetes et bien savez 
que pour plorer ne por deul fere 
nel pouez pas de mort retrere. » 
La roïne pas ne s'acoise, 
ainz se doulose et fet grant noise. 
A grant doulor et a granz criz 
fu li enfes enseveliz ; 
encousu l'ont en un chier poile 
qui aportez fu de Cesaile. 
Un sarqueull font de marbre querre, 
dedenz ont mis le cors en terre. 
Desus le cors au damoisel 
firent un merveillex tombel ; 
onques sanz or ne sanz argent 
ne vit nus hom, ce cuit, plus gent. 
Des qu'en terre fu mis le cors, 
ne fu mie li deulz si fors. 
Li rois de Gresce fu cortois, 
ne volt pas estre en lonc sospois. 
Un sien privé a lui apele, 
tost envoie pour la pucele ; 
et cil s'en vet si li en maine 
la ou la sale ert toute plaine. 
Adrastus et tout son barnage 
pour lui vouloient fere houmage. 
Que vos diroie ? Tant ont fet, 
que par proiere que par plet, 
que tout li pardonna son sire 
son mautalent et sa grant ire. 

La roïnne lez le roi sist, 
oïr pouez qu'ele li dist : 
« Seingnors, fet ele, entendez moi, 
un serement faz seur ma foi. 
Tant com sera li serpanz vis 
par qui, fait ele, fu ocis 
mon filz dont j'ai au cuer grant ire 
plus que ne sai penser ne dire, 
n'iert pardonnez cist mautalenz ; 
mes or prouvez vos hardemenz. 
Armez vous, seingnor chevalier, 
et si faites le bois cerchier ; 
ja ne faudra nel truist aucuns, 
de l'ocirre se paint chascuns. 
Qui m'en aportera le chié, 
je l'en dourrai mout riche fié. 
Mil chevaliers touz de ma terre 
li baillerai, s'en li fet guerre. » 
Li Grieu cest covenant otroient, 
as ostiex vont si s'en conroient. 
Em petit d'eure en veïssiez 
dis mile armez des plus proisiez. 
Adrastus mande ses archiers 
qui sevent traire d'arz maniers. 
Le bois aceingnent de touz senz, 
quatre lives dura li rens. 
De toutes pars le vont aceindre, 
du bois le veulent hors empeindre ; 
et dient tuit saillir l'estuet, 
ou se ce non morir i puet. 
Parthonopiex pas ne s'arma, 
sor un corant destrier monta. 
Aprés les autres vint poingnant, 
arc ot mout bon et bien traiant ; 
saietes ot toutes d'acier, 
bien esmoulues por trenchier. 
De la terre d'Archade ert sire, 
pour verité vos poons dire 
nus hom miex trere ne savoit, 
car de s'enfance apris l'avoit. 
Bien ont li Grieu assis le bos, 
le serpant ont dedenz enclos. 
Sor unne roche en un pendant 
le serpant treuvent dis serjant ; 
de la grandeur de lui s'esmaient 
et nepourquant tuit dis i traient. 
Li uns traient carriax aguz, 
li autres traient darz molus. 
La pel a dure et deputaire, 
n'em pueent pas du cors sanc trere. 
Mes quant il voit que l'en l'asaut, 
herice soi et dresce en haut ; 
mout se corrouce et rent escume, 
de la chaleur le bois alume. 
Venim leur lance en mi le vis, 
cinc en trebuche mors des dis. 
Li autre cinc fuiant s'en vont, 
par tout le bois grant noise font. 
Lors oïssiez le bois tentir, 
la gent de toutes parz venir ; 
a l'envahir traient et huent, 
lancent i darz et pierres ruent. 
La pel est dure si resort, 
nel porent pas navrer a mort. 
Parthonopiex i vint li prox, 
premier s'eslesse devant touz. 
U cors le fiert, mout bien l'avise 
la ou l'espaule se devise. 
Unne saiete li envoie, 
le cuer li perce et tout le foie ; 
par derriere la saiete ist, 
sachiez que grant plaie li fist. 
Le serpant muert, forment s'angoisse, 
tout environ le bois defroisse. 
Tuit a un fes chascun s'eslesse, 
la veïssiez estrange presse. 
Tuit ensemble fierent manois ; 
Parthenopiex parla, li rois : 
« Seingnors, fet il, droiz est et biens 
que du serpent le chief soit miens. » 
Il a tret hors le branc tout nu, 
voiant touz, part le chief du bu. 
Lever le fait sus un soumier, 
si se metent au repairier. 
En la cité vint la nouvele, 
de tiex en y ot qui fu bele. 
La roïnne mout se conforte, 
vint encontre jusqu'a la porte. 
Parthonopiex a pié descent, 
« Dame, fet il, le chief vos rent. » 
Ele respont : « Or sui haitiee 
quant du serpant m'avez vengiee. 
Bien devez estre mes amis, 
le fié avrez que vos promis. » 
Par un sien gant l'en fist present 
si que le virent mil et cent. 
Le chief ruent en mi la place, 
lever le font sus une estache. 
Tuit l'esgardent grant et petit, 
chascuns jure qu'ainz tel ne vit. 

Pour la grant joie de la teste 
firent li Grieu le jor grant feste. 
Adont veïssiez les pluseurs 
apareilliez de faire jeux. 
En un pré qui est granz et larges 
fist s'ost conduire li rois d'Arges, 
puis le conmande en sus atrere 
pour les geuz esgarder et fere. 
Li plus seingnor et li plus mestre 
firent le jeu de la palestre. 
Ce est uns jeux, ce dit l'estoire, 
dont cil qui vaint a mout grant gloire. 
Or vous dirai des joueours 
quele est la painne et li labours. 
Quant en la place sunt venu, 
si se despoullent trestuit nu ; 
n'i remeint nule creature 
chauce, souler ne vesteüre ; 
d'uile font bien lor cors enoindre, 
puis si se vont ensemble joindre ; 
luitent a force et a pooir, 
chascuns se garde de cheoir. 
Li quiex que puet son per aquerre 
tant que cheoir le fet a terre, 
cil a le los et la coronne, 
et grant louier le roi li donne. 
Ou par enging ou par savoir 
couvient iluec victoire avoir ; 
qui bien ne s'i guete et afaite, 
cil a tost male perte faite ; 
car ses compainz souz soi le met 
ou soit par force ou par jambet. 
Quant icist jeux fu trestouz fez, 
un Grieu s'est en la place trez 
qui leur aporte une plomee 
qui merveilles fu esgardee. 
Un espan ot de lé entour 
et si avoit d'espés un dour ; 
perciee estoit enz u mileu, 
car ainsi couvenoit au jeu : 
par icel lieu qu'el fu perciee 
unne corde fu fort laciee. 
Qui la ploumee veut giter, 
en mi le champ l'estuet ester ; 
cele corde prent en son poing 
pour la ploumee giter loing. 
La ploumee contre mont lieve 
qui mout li poise et mout li grieve ; 
ou li soit bel ou li soit grief, 
trois tours la torne entor son chief. 
Forment redoutent itel jeu, 
hom foibles n'i a point de leu. 
Si conme Estace le raconte, 
qui de cel jeu son per sormonte 
amenez est devant le roi ; 
chevaux et armes et conroi 
li fait li rois sempres doner 
et de lorier bien coronner. 
Ainz que li geux fust bien finez, 
fu bien li vespres aclinez, 

et quant ices jeus finez ont, 
Adrastus ses barons semont 
et fait crier par toute l'ost : 
qui a cheval, si ceure tost, 
envoit poreuc, venir le face, 
si verra l'en en mi la place. 
Cil qui pourra vaincre le cors, 
ainçois que soit passez li jours, 
avra deus bons chevaux de pris 
et deus mantiaux ou vers ou gris. 
Lors veïssiez en la praële 
tant bon cheval venir sanz sele. 
Tuit li plus riche et li meillor 
font amener u champ les lor ; 
chascun fesoit venir le soen 
pour ce qu'en voie le plus boen. 
Li escuier lors les pormainent, 
de bien apareillier se painent, 
trestrent les queues contremont, 
les crins du col et ceus d'a mont. 
Chascuns des siens bien apareille 
de son pooir a grant merveille. 
Bien en y a soissante et trois, 
touz les a fet nombrer li rois. 
Touz ceus en meine Thideüs 
au chief du bois iluec desus ; 
unne louee y a de plaingne 
toute sanz val et sanz montaingne. 
Onques nus d'eus n'i arestut 
desi qu'au bois dont le cors mut ; 
iluec se sont aresteü, 
mes ne sont pas tesant ne mu ! 
Lez le bochet tout voirement 
se sont jousté serreement. 
Cil qui le cours a denoumé 
« Mouvez ! mouvez ! a escrié. 
Esploitiez ! fet il, alez tost ! 
Qui ainz pourra venir en l'ost, 
si soit touz fiz d'avoir le don. » 
Atant meuvent a esperon, 
par grant vertu porpranent terre, 
car chascun veut le don aquerre. 
Mes as pluseurs ne vaut neant, 
li plus isnel s'en vont devant. 
En cele route en avoit deus 
fors et legiers et merveilleus ; 
les autres passent en pou d'eure, 
n'i a un seul qui a eus queure. 
Amphïaras en est li uns, 
granz est et larges et toz bruns. 
Isniaux estoit a grant merveille, 
cil qui sus est trop le traveille. 
Les esperons sentir li fet, 
et li chevaux li court a het ; 
la resne lasche sor le col 
et pour itant s'en tint por fol. 
Trop l'angoisse, trop le demeine, 
pour ce si li failli l'alainne, 
et s'il la regne li tenist, 
tout premerain au cors venist. 
Li autres estoit bien aates, 
piez ot coupez et jambes plates ; 
le col ot cort, le chief bien fet, 
en lui n'avoit nes point de let. 
De deus cenz livres iert ses pris, 
Parthenopiex l'avoit conquis 
cel an devant, en unne guerre 
que Persant firent en sa terre ; 
touz estoit noirs fors un des piez ; 
cil qui sus sist iert vezïez : 
deus courgies tient en sa main, 
forment le serre et tient le frain ; 
des esperons nel volt touchier 
devant qu'il dut l'ost aprochier. 
De vers destre le brun costoie 
sel fait aler la droite voie. 
Quant il vindrent bien pres de l'ost, 
le bon cheval lesse aler tost ; 
les esperons li hurte as flanz, 
li bruns remest qui ert estanz. 
Plus que ne giete uns ars maniers, 
vint li noirs en l'ost toz premiers. 
Lors fu la noise sempres granz 
des chevaliers et des serjanz ; 
le bon cheval esgarder vont, 
environ lui grant presse font. 
Lors apela li rois les Griex 
les dons tramet Parthonopex. 
Parthonopiex que cortois fist, 
les chevaux et les armes prist 
si donna tout a l'escuier, 
puis en fist sempres chevalier. 
Armes li donne et bon conroi 
et bon destrier et palefroi ; 
richement et bien le conroie, 
a ses loges puis l'en envoie. 

Atant sunt departi cil jeu, 
tuit vont as herberges li Grieu. 
Se ne venist si tost la nuit, 
encore i fust grant le deduit. 
Cinc jourz entiers roondement 
orent li Grieu sejornement ; 
mout estoient en l'ost haitié 
cil a cheval et cil a pié, 
quant un mes vint corant au roi 
qui li nunce par grant desroi : 
« Adrastus, gentilz rois et larges, 
pour quoi demeures, por quoi targes ? 
Cil de Thebes sunt hors issu, 
bien sont soissante mile escu. 
Vers toi chevauchent a grant ire 
pour les passages contredire. » 
Quant li rois la nouvele oÿ, 
forment li plot si s'esjoï ; 
bien set, se c'est verté qu'il dit, 
cil de Thebes sunt desconfit. 
Par toute l'ost le fet savoir ; 
lors veïssiez l'ost esmovoir ; 
ces buisinnes, cil grelles sonnent, 
et ces valees en resonnent ; 
unne louee tout de front 
durent li renc qui devant sont. 
Des puis qu'il entrent en lor guerre, 
a martire metent lor terre, 
car puis que entre la gent fiere 
en la terre qui est pleniere, 
par le païs s'espandent tuit, 
vitaille prannent et conduit, 
ardent les bours, les proies prannent, 
houmes ocient et desmembrent. 
Mes qui que proit ne qui que garde, 
Thideüs fet devant l'angarde. 
Li essilliez Pollinicés 
le cheval point et broche aprés. 
Puis si ont un haut pui monté 
et si ont un val avalé. 
Aprés treuvent un pont soutif 
dont ne se pueent fere eschif ; 
d'une grant pierre y ot portal ; 
mes onques hom ne vit ital, 
car uns enfes de quatorse anz 
la desfendist de mil joianz. 
Passer voudrent et passissant, 
quant uns deables vint devant. 
Astarot ot non li deables, 
d'Enfer iert mestre connestables ; 
en lieu de vielle se figure, 
devant lor vient grant aleüre. 
Par sa menace l'ost destorbe ; 
grant ot le nes conme une corbe, 
les braz si granz conme granz tres, 
les mains conme entree de nes. 
Cui ele fiert de cele main, 
ja mes ne mengera de pain. 
Vient aus barons si les menace : 
« Fuiez, fet el, de ceste place ! 
Traiez vous sus, estez arriere ! 
Si gardez que je ne vos fiere ! 
Veez com sont plain cil grant val 
tant i gisent noble vassal. 
Ne vous en sai dire l'esmee, 
plus en gist d'une charretee ! 
Qui par ici voudra passer 
morir l'estuet ou deviner. » 
Thideüs respondi premiers : 
« Vielle, ja sui ge chevaliers, 
plus sai de mes armes porter 
que je ne sai d'adevinner. 
Sire compainz, car devinez, 
se vos d'angure rien savez. 
En maint mal pas ai ge esté, 
onc ne fui mes si esfraé. 
Cist deable que vous veez 
nous a trestouz enfantosmez. » 
La vielle dist : « Or entendez 
et que ce est si devinnez ; 
encor vous fera touz iriez ! 
Qui primes vet a quatre piez, 
et puis a deus, le tierz aprés ? 
Devine, ou de la mort es prés. 
- Vielle, tu faces male fin ! 
Quel miex m'en ert se jel devin ? 
- Se devines, si m'ocirras 
et puis après si passeras. 
- Vielle, mout es de la mort pres, 
jel te dirai, ne vivras mes. 
Quant hom est viex, vet a bastons ; 
quant est petiz, a genoullons ; 
quant est en aé de quinze anz, 
sor deus piez vet, lores est granz. » 
La vielle l'ot si s'est paumee, 
devant les barons chiet crevee. 
Cil passent si tiennent lor voie, 
mes hui ne leur chaut qui les voie. 
Par desus lui vont li cheval, 
rient et gabent li vassal. 
Unne jornee toute entiere 
chevauchierent par la riviere 
et descendirent en cel val, 
souz un chastel pristrent ostal. 
Li chastiaux sist en la montaingne, 
la tour est grant et souveraingne. 
Ethïoclés l'i ot fermé, 
seingneur l'en ont tuit reclamé. 
U chastel ot mil chevaliers, 
li rois les avoit forment chiers ; 
mestres en iert Meleagés 
qui fu parent le roi mout pres. 
U baille estoient li borjois ; 
li chastiax estoit nués et frois, 
de l'une part sist en pendant ; 
Pollinicés i vint errant ; 
o lui fu li rois Adrastus, 
Ypomedon et Thideüs. 
Cil dedenz les virent venir, 
nel voudrent pas o elz ceullir. 
Le pont tornent o les chaaines ; 
leur genz furent toutes certeines 
pour desfendre, s'est qui assaille ; 
les murs porprenent a bataille. 
Pollinicés dist en riant : 
« Di va ! fet il, venez avant ! 
Dites, qui est ceste meson ? 
Qui est li sires, conme a non ? » 

Premiers parla Melÿagés 
qui fu cousin Ethïoclés : 
« Sire, fet il, que voulez vos ? 
De nostre seingneur et de nous 
vous respondrai em pes sanz ire ; 
Ethïoclés, il est mes sire. 
Valflors a non iceste honnors, 
et cist chastiaux a non Monflors, 
et je ai non Melÿagés 
si sui cousins Ethïoclés. 
De Monflor m'a fet connestable, 
verté vous di sanz nule fable. 
Or me dites, nel me celez, 
qui vous estes et ou alez, 
car mout avez bele compaingne, 
bien ont porprise la montaingne. 
Assez y voi biaux chevaliers 
et biaux chevax et biax destriers, 
escuz a or bien painz a flors 
et enseingnes de mil colors 
et verz hiaumes et biax hauberz, 
hantes roides a trenchanz fers 
Mes je le tieng a grant folie 
que vous entrez en Valflourie. 
Se pourprenez avant les bois, 
ja y avra de vous tiex trois 
dont li arçon seront soutif, 
li cheval remeindront baïf. » 

Lors respondi Pollinicés : 
« Se tu as non Meleagés, 
bien me dois rendre la meson 
quant je te ravrai dit mon non, 
car nos soumes cosin germain, 
que je sui filz de ta tantain. 
Edyppus ot a non mes peres ; 
Ethïoclés, il est mes freres. 
Il a son an tenu sa terre, 
aler s'en doit aillors conquerre. 
Je veull ravoir mon an l'annor, 
si me devez rendre Monflor. 
Se la me rens em pes sanz guerre, 
je te dourrai iceste terre. 

Seingnor te ferai de Monflor, 
ausi n'as tu gueres d'ennor. 
Se tu nel veus par amors rendre 
et je te puis par force prendre, 
par touz les diex que nos creon 
et par la loy que nos tenon, 
ja n'i avra garde parage 
ne amitié ne cousinage 
que ne vous pende toz as portes 
as laz coranz et as roortes. 
- Sire, ce dit Meleagés, 
se le faites, n'em porré mes. 
G'irai a ces barons parler, 
savoir, enquerre et demander 
se nous devons rendre Monflor 
et vous reconnoistre a seingnor. » 
Sus el palés arriere torne, 
tuit li barons s'esturent morne. 
« Seingnors, fet il, quel la ferons ? 
Cist est droiz hoirs, bien le savons. 
De l'annor est autresi pres 
par droit conme est Ethïoclés. 
Il a son an eü la terre, 
aler s'en doit aillors conquerre. 
Cist vient son an tenir l'annor, 
et si vous prie par amour 
que sanz grant force et sanz destresce 
li rendez ceste forteresce. 
Ce est de son droit natural ; 
rendons la lui, je n'en sai al. » 

Hegés parla, de Vaxpleniers, 
qui se dreça des rens premiers : 
« Melÿagés, mout ies vilains, 
n'ies pas de hardement certeins. 
Malement veus ta foi mentir, 
et ton seingnor a tort traïr, 
qui te veus rendre a un vassal 
et lessier nostre natural. » 
Lors li respont Meleagés : 
« Vassal, fet il, nel dites mes. 
Ce sui ge prest a afichier 
touz adoubez sor mon destrier 
vers le vostre cors seulement 
que vous dites fax jugement. 
Tenir devons icest menor 
a nostre naturel seingnor. 
S'il entre em pes en ceste terre, 
ne l'en devons ja faire guerre. 
Ce li jurerent tuit li per, 
et je i fui au pourparler ; 
vous li jurastes as premiers 
avec les autres chevaliers, 
si li mentez la vostre foi 
conme traïtres, que jel voi. 
Se de ce vous volez desfendre, 
alez en tost voz armes prendre, 
et je me combatré por moi, 
pour mon seignor et por ma foi ; 
se je puis vostre cors conquerre 
qui li voulez tolir sa terre, 
si li doit on rendre Monflor 
et lui reconnoistre a seingnor. » 
La cort s'estut morne et secroie, 
nus nel nie, nus ne l'otroie, 
ne nul nel tolt ne nul nel donne 
ne cil vers lui ne s'abandonne. 
Un chevalier de Bonivent 
em parla mout resnablement : 
« Seingnors, fet il, entendés moi 
Nous soumes tuit houme le roi ; 
vers lui soumes en serement, 
et jel jurai premierement. 
Ne m'en voil mie parjurer 
n'a autre houme sa tor livrer. 
Or aut cist princes a son frere, 
a lui parolt et a sa mere. 
Q'il i lessent son an l'annor, 
nous li rendron sempres Monflor. 
Se il remeint en cest païs, 
ja n'i ert puis nus estaïs ; 
lors li rendrons a mout grant joie, 
nostre desfensse iert puis mout poie. 
Ainçois ne l'en rendrons nos mie, 
car ce sembleroit coardie. » 
Tuit s'escrierent par la tour 
cest conseil tiennent a meillor. 
Li barons s'en viennent as estres 
et si font ouvrir les fenestres. 
Par les fenestres de la tour 
giterent hors leur chiés au jor. 
Premier parla Meleagés 
si apela Pollinicés : 
« Sire, fet il, entendez moi. 
Cist baron sunt houme lor roi ; 
ne veulent faire de Monflor 
chose qui leur tort a hontor, 
ne ne veulent mon conseil croire 
ne vostre cors ceanz recoivre. 
Se vous voulez, je remaindré, 
et se voulez, je m'en iré. » 
Dist Archelor : « Sire vassal, 
se Diex m'aïst, ne puet estre al. 
Ja vos piez ceanz ne metrez 
ne par force n'i enterrez. 
Ceanz a grant chevalerie 
des riches houmes de Sulie, 
et si avons assez vitaille, 
n'avons poor qu'ele nos faille. 
S'i seïez quatorse mois, 
n'en mengerïon nos tardois. 
Assez avons bon vin et cler, 
ne nous pouez de rien grever. 
Remuez vous de ceste place, 
petit prisons vostre menace. » 

Pollinicés fu souz un arbre 
si descendi desor un marbre. 
O lui fu li rois Adrastus, 
Ypomedon et Thideüs. 
« Seingneur, fet il, veez quel tor ! 
Ne crient assaut de nul seingnor. 
La tour ne doute pas perriere 
ne nul enging que l'en i fiere. 
Tiex chevaliers a en Monflor 
qui bien sevent tenir honnor. 
Conseilliez moi que j'en ferai 
et conment je m'en contendrai. 
Lessons Monflor, alons avant ! 
Au vif deable le conmant ! 
- En moie foi, dist Thideüs, 
malement conquerron nos plus ! 
Mout avez dit que droit coart, 
que mal bricon et que musart ; 
et si vous doit on bien blamer, 
car folement savez parler. 
Ne devez pas lessier Monflor 
qui est el chief de vostre honnor 
jusqu'en aiez les murs fondus 
et les piliers touz abatuz. 
Mar conquerron nos l'autre terre 
ou nos trouveron l'autre guerre, 
se ne prenons ceste busnache 
ainçois qu'Ethïoclés le sache. » 
Dist Adrastus li gentilz rois : 
« Thideüs, mout par es courtois. 
Miex doiz coronne porter d'or 
que rois Nabugodonozor. 
Or sachent bien cil de Monflor 
qu'el chastel leur ferai poor. 
Je leur ferai a feu grejois 
ardoir les mesons as borjois, 
les fors murs fendre et despecier, 
l'orgoill des barons abessier. » 
Ne vos en quier plus aloingnier, 
Pollinicés monte el destrier. 
Li banier vont criant par l'ost 
que il se herbergent tantost. 
Lors veïssiez tant ostiex prendre, 
tant riches tres as barons tendre. 
Li tref pourprannent ces montaingnes 
et environ toutes ces plaingnes. 
Le tref au duc de Calydoine 
tent son seneschal Cassidoine. 
Devant la porte du donjon 
tendent au roi son paveillon ; 
touz fu de pailles de coulors, 
tailliez a bestes et a flors. 
Bien i sont peintes les estoires, 
les vielles gestes, les memoires 
et les justises et les ples, 
les jugemenz et les forfés, 
et les montaingnes et li val 
et les quaroles et li bal, 
les puceles et leur ami 
et les dames et leur mari, 
les larges prez et les rivieres 
et les bestes de mil manieres, 
les ostoirs et les espreviers 
et les roncins et les destriers, 
les vielz houmes et les chanus 
et les chauz et les cheveluz, 
les granz bois et les granz forez, 
les embuchemenz, les aguez, 
les cembiaux et les envaïes 
que danzel font por lor amies, 
et les chastiaux et les citez, 
les forteresces, les fertez. 
De trestoutes les creatures 
sont el tref paintes les natures. 
Et l'aigle d'or est a neel 
qui est assis sus le ponmel, 
c'onques nus hom n'oï parler 
de tant bel oysel, de tant cler, 
n'onques nen ot rois Salemons 
itel aigle en ses paveillons ; 
tant y ot pierres naturaux, 
tant calcidoines, tant esmax, 
tanz escharboucles cler ardanz, 
tantes jagonces reluisanz, 
des que soleill et vent la touche, 
feu ardant giete par la bouche. 
Environ ot cent tres et plus 
qui sunt a contes et a dus 
qui leur roi servent par amor, 
et chascuns tient de lui s'annor. 

Devant la porte vint li rois 
et li barnages des Grejois ; 
lor armes prannent environ, 
assaillir vont tuit li baron. 
Tant que l'assaut ont conmencié, 
meint dart y ont tret et lancié. 
Lancent et traient par orgeull, 
nus n'i ose descouvrir l'eull. 
Pollinicés assaut derriere, 
compaingnie ot hardie et fiere ; 
bien sunt vint mile damoisel, 
preuz et hardiz et assez bel. 
Cil assaillent proeusement 
desi qu'as murs conmunement ; 
chascun i fiert a granz picois, 
mes il n'i pueent fere trois. 
Cil se desfendent fort du mur 
qui pas n'estoient asseür. 

Thideüs fu en la montaingne, 
mout ot grant gent fiere et grifaingne 
des chevaliers de Calidoine 
qui bien assaillent sanz essoine. 
Il ot trois cenz arbalestiers 
et plus de quatre mile archiers ; 
traient saietes et carriaux 
as entailles et as carniaux. 
Atant s'acostent au murel 
li bacheler, li jouvencel, 
que Thideüs ot adoubez 
et denouvelement armez. 
Trenchanz cisiaux ont et fors piz, 
mes li mur sunt de marbre bis, 
qu'il n'em pueent point esgruner ; 
n'il n'i pueent pas converser, 
car cil leur gietent granz carriax, 
li besoinz les en fait isniaux ; 
d'a mont leur donnent de granz cox 
et de pierres et de quaillox. 

Ypomedon fu en un val, 
en l'ost n'avoit meillor vassal, 
et ot cinquante chevaliers, 
preuz et hardiz et bons guerriers. 
Jusqu'as terraux les envaïssent, 
et en meins liex les murs foiblissent ; 
set cenz quaillouz en ont fonduz 
qu'il ont des piliers abatuz. 
S'auques les i leüst ester, 
ja feïssent le mur verser, 
mes cil dedenz les aperçoivent 
qui les ocient et deçoivent. 
Eve boullant gietent espars, 
trente barons leur y ont ars. 

Thideüs fait les engins fere 
et le mairien du bois atrere, 
si leur fet fere deus perrieres 
fors et gitanz et bien manieres. 
Ainz que venist a l'avesprer, 
sont toutes prestes de giter. 
Une tor ot desus la porte, 
mout ert bele, mes n'est pas forte ; 
giter i font les deus perrieres 
caillouz cornuz et grosses pierres. 
Les panz en ont frez et rompuz 
et les piliers a val fonduz. 
Dedenz avoit dis chevaliers, 
ce m'est avis, et vint archiers, 
qui tuit furent mort et tué 
et contre val acraventé. 
Grant deul en ont cil de Monflor, 
forment regretent lor seingnor. 
Bien les assaillent li roial 
qui sont leur anemi mortal. 
Lancié leur ont le feu grejois, 
ardent les mesons as borjois ; 
n'i remeint voulte ne celier, 
sale perrinne ne moutier. 
La flambe entre par les fenestres, 
cil s'en fuient qui sont as estres. 
Grant chaleur ot el mestre estage, 
n'i a baron de tel courage 
qui ne fremisse de poour ; 
forment maudient lor seingnor 
quant il ne leur vient aïdier, 
car il le set des avantier. 
En la tour cornent la menee, 
mout par est lor gent esfraee. 
Li rois les fait bien aprochier, 
les eschieles as murs drecier. 
Cil dedenz ne se veulent rendre, 
forment se painent du desfendre ; 
lancent espiez set cenz et plus 
que il ne puissent monter sus. 
Li feux remeint quant vint le soir, 
qu'il virent l'air obcur et noir. 

Roial cornerent la retraite, 
mout ont bele jornee faite. 
As herberges est leur tornee, 
mout furent liez de la vespree. 
Devant le mestre tref roial 
la descendirent li vassal. 
Devant la tente au roi de Grece 
ot quatre contes de Venece ; 
a unne part traient lor roi, 
« Sire, font il, ja par desroi, 
ne par traire ne par lancier, 
ne pourrez cest chastel baillier. 
Mes nos soumes sage de guerre, 
si savons bien chastel conquerre. 
Se vous creez nostre courage, 
nous soumes ja voisex et sage, 
que demein vous rendron Monflor 
et touz ceus qui sont en la tor. » 
Li rois leur dist : « Et vous conmant ? 
Mout vous dourrai or et argent, 
a bandon vous met mon tresor, 
tout mon argent et tot mon or. 
Se me pouez le chastel rendre 
et les chevaliers dedenz prendre, 
je vous otroi ma druerie 
et vous dourrai plus menantie 
que nesun cuer ne puet penser 
ne bouche d'oume deviser. 
- Sire, font il, or vous sousfrez 
si vous dirons que vos ferez. 
Bailliez a dant Pollinicés 
cinc cenz chevaliers et ne mes. 
Cil s'embucheront a la lune 
el val souz cele roche brune. 
Quant li barons seront es vax, 
si descendront de leur chevax ; 
desouz les oliviers foilluz 
s'apoieront seur lor escuz, 
et tendront iluec li vassal 
chascun par le frain son cheval. 
En terre fichent lor espiez, 
demein les fera Diex touz liez. 
Mil chevaliers bons par nature, 
sages de senz et de mesure, 
ceus baillerez a Thidea ; 
droit vers Thebes les conduira. 
A deus granz lives de Monflor 
la descendront en Valcolor ; 
es ombres souz les oliviers 
embuchera ses chevaliers. 
Au point du jour tot par igal 
istront du bois, sordront du val. 
Devers Thebes par mi les plaignes, 
vendront rengiees les compaingnes ; 
o eulz avront porté mil cors 
qu'il sonneront par granz esfors. 
Lors cuideront cil de Monflor 
que tuit icil soient des lor. 
Poignant vienent vers cex dehors, 
les gonfanons aient destors. 
Droit a cest ost prendront a poindre 
et nous demanderont a joindre. 
Vous les verrez vers vos venir, 
semblant lor faites de fouïr ; 
mout tost montez sor voz chevax 
o la force de voz vassaux, 
et fuiez a desconfiture 
par mi ces chans grant aleüre. 
Ci lesseroiz les tres tendus, 
li chevaliers o les escuz 
derrier facent l'arriere garde, 
n'i muevent ja trossel ne farde. 
Ci lesserez les chevaux cras, 
l'or et l'argent et les bons dras, 
tentes et tres de mil manieres 
toutes seules par les jonchieres, 
et granz avoirs de meinte guise. 
Cil du chastel par couvoitise 
saudront au plein, prendront la proie 
que il verront par ceste herboie. 
La povre gent et les garçons 
verrez venir aus paveillons, 
et li chevalier du chastel 
vous ensivront o leur cembel ; 
bien vos enchasseront as plains. 
Pollinicés ne soit vilains, 
sa baate ait souz un lorier. 
Quant seront hors li chevalier, 
droit au chastel viengne poingnant ; 
par ceste porte ça devant 
se mete sempres en Monflor, 
es bretesches et en la tour. 
Tout le chastel trovera voit, 
si leur fera mout grant anui 
qui pour couvoitise d'avoir 
avront guerpi seul lor manoir. 
Nous ne soumes mie devin, 
cil ait o soi un cor de pin ; 
quatre foiz le sonne en la tor 
quant il sera dedenz Monflor. 
Quant nos orrons le cor soner, 
sempres ferons l'ost arrester 
et nous atornerons a joindre, 
vers ceus dedenz prendron le poindre. 
Cil se tendront a escharni 
quant se verront ainsi traï, 
et se torneront au desfendre, 
ne se voudront pas lessier prendre. 
Tante hante verrez bessier 
et tante enseingne desploier, 
tant fort escu fraindre et percier, 
tant gentilz houme trebuchier. 
La verrez tante hante fraite 
et tante bonne espee traite. 
Thideüs criera s'enseingne, 
poingnant venra par la montaingne. 
Cil dedenz nel poront sousfrir, 
le champ leur estouvra guerpir ; 
fuiant vendront vers lor chastel, 
mes dehors tendront lor cembel. 
- Par Dieu, dist Adrastus li rois, 
ne parlez pas conme bourjois. 
Noble houme estes de parage, 
mout avez dit grant vasselage. 
Tout ainsi, fet il, le ferons, 
ja cest conseil ne changerons. » 
Pollinicés mut tot premiers, 
o lui ses cinc cenz chevaliers. 
Cil s'embuschierent en la breulle, 
en la ramee souz la feulle, 
et Thideüs en Valcoulour 
souz les arbres, a la froidor ; 
mil chevaliers ot touz par nombre, 
li olivier leur firent ombre. 

Li chevalier en sont alé 
si conme il l'orent devisé, 
pourpensent soi que il feront 
et conment il se contendront. 
Ypomedon fist l'eschargaite, 
onques nule ne fu miex faite ; 
voiseux est de chevalerie, 
de hardement et d'estoutie. 
Conmencier voult cest vasselage 
qui torner li dut a donmage. 
Unne fraite ot desouz la tour 
ou li assauz fu fez le jour, 
que si chevalier esfondrerent 
quant cil dedenz les eschauderent. 
Touz seux s'en vint desoz Monflor, 
la guete corne en la tour. 
Il est descenduz du destrier 
si est montez seur le terrier ; 
sempres s'est en la frete mis ; 
il passast outre, ce m'est vis, 
quant uns des serjanz du chastel 
le feri si a un carrel 
par mi l'escu le fist passer ; 
onc le hauberc nel pot tenser 
qu'il nel ferist par mi le cors 
si que li sanz en raie hors. 

Ypomedon se sent bleciez, 
tiex n'en set mot qu'en ert iriez ; 
il est descenduz du terrier 
si rest montez sor son destrier. 
Celeement vint a sa gent, 
sor l'erbe vert a pié descent ; 
le sanc li saut aval l'escu, 
si houme l'ont aperceü. 
Cent s'em pasment de la dolor, 
et mil em plorent de tendror. 
Le sanc li raie por le chaut, 
il trenche un pan de son bliaut 
si en bende desus la plaie 
pour retenir le sanc qui raie. 
Quant fu estanchiez li sainiers : 
« Ha ! Dex, fet il, com sui legiers ! 
Ceste plaie ne pris un gant. » 
Touz premiers monte en l'auferrant 
pour ses houmes reconforter 
qu'il a veüz pour lui pasmer. 
Mout se paine de chevauchier, 
mat sunt et las de trop veillier. 
Ypomedon est mout voiseux, 
de sa plaie mout angoissex ; 
mes l'ost vouloit forment garder, 
de toutes parz sa gent sauver. 
Bien a les olz avironnees, 
cerche les mons et les valees ; 
em plusors liex fait establie 
des chevaliers d'Alemandie ; 
tuit sunt natural de sa terre, 
mout sage et mout apris de guerre. 

Un chevalier y ot mout sage, 
riches estoit, de grant parage, 
niez a un conte de Venice, 
seneschauz iert au roi de Grice. 
Touz seux s'en vint desoz Monflor 
si a gardé dedenz la tour. 
Vit Achelor a la fenestre, 
jouste un pilier de vers senestre. 
« Di va ! fet, il, entent a moi 
de par Ethïoclés le roi 
qui m'a tramis ci conme espie ; 
mes je ne sai comnent te die 
pour quoi je suis tramis a toi ; 
jel te dirai, entent a moi. » 
Cil vient au mur a une part, 
et cil dehors li dist par art : 
« Di va ! fet il, n'aies poour, 
demein, ainçois prime de jor 
verrez Ethïoclés venir. 
Mil chevaliers pres de ferir, 
de touz les meillors de s'annor, 
vous aconduira a Monflor. 
Se vous veez Grejois foïr 
quant il verront le roi venir, 
si les suivez hardiement, 
car il sont mout mauvese gent. » 
Et cil respont : « Si ferons nous, 
mar amenerent ost sor nos ! 
Se nous poons par nostre poingne 
parfaire bien ceste besoigne, 
li rois nous en savra bon gré, 
touz jors mes serons si privé. » 
Dist Archelor : « Fui toi de ci, 
que ne t'aient de l'ost choisi. 
En cele tour m'en monterai, 
a mes compaingnons le dirai 
que li gentilz roi de nature 
nous secourra tout a droiture. » 

Achelor s'en monte en la tour, 
et cil s'en vet a son seingnor. 
Li niez au conte de Venice 
en est venuz au roi de Grice ; 
el tref li dist a unne part 
conment il a parlé par art. 
Adrastus, li rois de nature, 
sages de senz et de mesure, 
o ses privez houmes conseille 
si leur conte ceste merveille, 
conment cil avoit esploitié ; 
cil s'en rient, mout en sont lié. 

Au matin, a l'aube du jour, 
les guetes cornent en la tor. 
Li soleux lieve par matin, 
li rousignolz s'escrie el pin. 
Quant li soleux fu resbaudiz, 
Thideüs ist du bois floriz. 

Thideüs ist de la ramee, 
l'auberc vestu, ceinte l'espee, 
l'iaume lacié, l'escu au col, 
ne sembla pas vilain ne fol. 
Toute droite porte sa lance, 
mout par ot bele connoissance ; 
uns esperons avoit es piez, 
a fin or, mout bien esmailliez ; 
bien li sistrent si garnement, 
bon cheval ot et bel et gent ; 
plus tost porprent pui et montaingne 
c'autre cheval ne cort par plaingne ; 
pour deus larges lives noer 
ne l'esteüst esperonner, 
ja pour deus lives n'iert estanz 
ne ja n'en avra poil suanz. 
Tel chevalier sist en la sele 
qui mout aime guerre novele. 
Un poindre fist par un costal, 
tout en a fait fremir le val ; 
il se retint en mi la plaingne 
si regarda vers sa compaingne ; 
bien les vit a esploit venir 
et aprés lui du bois issir ; 
trestout le cuer l'en rit de joie, 
leur demorance est mes hui poie. 
Il ont monté un pui hauçor, 
cil les choisissent de Monflor ; 
l'un a l'autre le moutre au doi, 
car bien cuident veoir le roi. 
En terre fichierent lor lances, 
mout orent beles connoissances 
qui es lances furent laciees, 
au vent sont totes desploiees, 
des plus riches poiles de Frise, 
a mont ventelent a la bise. 
Cinc cent grelles cornent ensemble, 
tote em bondist la terre et tremble. 
Thideüs a val un pendant 
droit a l'ost vient esperonant. 
L'ost de Grece fremist et bruit, 
les genz a pié s'en issent tuit. 
Adrastus monte o ses barons, 
si guerpissent lor paveillons ; 
fuiant s'en va par mi la plaingne, 
li rois chaele sa compaingne. 
Tuit s'en issent cil de Monflor 
que n'i remest nisun des lor ; 
la gent a pié et les garçons 
corent tout droit as paveillons. 
Tuit li chevalier del chastel 
s'en issent hors o lor cembel ; 
bien enchascent le roi a plain, 
Pollinicés lasche le frain. 
Par mi le plain fet un ellés 
si chevalier poingnent aprés ; 
poingnant vet sa chevalerie 
par la pree qui fu florie. 
Onc n'i trouverent nes portier, 
portier firent d'un chevalier. 
Quant il furent dedenz entré, 
aprés eulz ont le pont levé, 
de tant furent il plus seür ; 
de toutes parz montent el mur. 
Le cor de pin corne en la tour, 
cil se regardent de Monflour ; 
lors se tindrent a engingnié, 
un petit ont les Griex laschié. 
Lors s'aresta li rois de Grice 
si dist au conte de Venice : 
« Franc chevalier, ne fuiez mes, 
car trop vos tiennent por mauvés. 
Or verrons ja au torner tost 
qui sera le plus preuz de l'ost 
et qui se savra miex aidier 
de decouper, de detrenchier. » 

Atant ont conmencié l'estor 
si vont joindre a cex de Monflor. 
La veïssiez hantes bessier 
et tanz gonfanons desploier, 
escuz croissir, hantes fausser, 
lances brisier, tronçons voler, 
tant riche coup ferir d'espee, 
tante teste de bu sevree ; 
tant gentilz houme d'autre terre 
qui erent venuz pour conquerre 
veïssiez morir en la pree 
ou la bataille fu joustee. 
Mout sont hardi cil de Monflor, 
bien se desfendent en l'estor : 
l'une moitié, ce m'est avis, 
y a des leur que mors que pris. 

Thideüs vet criant s'enseingne, 
poingnant en vet par mi la plaingne ; 
un chevalier vet si ferir, 
l'escu li fet fraindre et partir, 
l'auberc fausser et desmaillier, 
mort le trebuche du destrier. 
Par les regnes prent l'auferrant, 
la mellee depart atant. 
Ez vous touz cex de Monflor pris, 
ne mes que ceux qui sont ocis. 
Li rois de Grece ist de l'estour, 
apoingnant vint droit a Monflor, 
en sa main unne espee nue ; 
quant la bataille fu vaincue, 
contre lui vint Pollinicés 
a un perron iluecques pres. 
Li gentilz houme de Sydoine 
et li barons de Quassidoyne 
et tuit li conte de Venice 
en sont venuz au roi de Grice. 
Pollinicés dist en riant : 
« Franc chevalier, venez avant. » 
Ypomedon et Thideüs 
apelerent Capaneüs 
a unne fenestre tuit troi 
ou il conseillent a lor roi. 
Li rois demande ses prisons, 
cinc cenz furent, toz hauz barons. 
Devant soi les fet amener, 
puis les a fait touz desarmer, 
ses envoie touz a Monflor 
u fondement desouz la tor, 
en unne fosse perilleuse 
qui de vermine ert angoisseuse. 

Li prisons sont desoz la tour 
o la vermine a grant dolour, 
fors seulement Meleagés 
qui fu cousin Ethïoclés ; 
pour ce qu'il le soufri a rendre, 
nel volt li rois de Gresce prendre, 
ainz le retint ensemble o soi, 
puis li donne armes et conroi. 
Li rois fet l'eschec departir 
par les barons a son plesir, 
les garnemenz et les chevax 
a fet donner a ses vassaux. 
La nuit jut li rois a Monflor, 
servir se fet conme seingnor. 
A l'endemein bien par matin 
se met li rois en son chemin. 
Cenz chevaliers lesse a Monflour 
preuz et sages, de grant valor, 
et si leur a lessié vitaille, 
ne criengnent mes qu'ele lor faille. 
Ceullent les trez, sonent les cors, 
li rois s'en ist o son esfors. 
Thideüs chevauche devant 
sor un mout bon destrier ferrant ; 
droit a Thebes par les montaingnes 
conduit de Gresce les compaingnes. 
Tant chevauchierent que la vindrent, 
onques ainçois regne ne tindrent. 

Souz la cité, en Valflorie, 
la pristrent Grieu herbergerie. 
Merveilleuse fu l'ost as Grez, 
mout y ot paveillons et trez. 
Cil dedenz forment s'en esfroient 
pour la grant gent que si pres voient. 
As ostieux s'en corent armer 
et li rois as portes fermer. 
Il meïsmes en fu portiers, 
ne mist serjanz ne chevaliers ; 
des jouvenciax sot la nature, 
qu'en eulz n'avoit point de mesure : 
crient que tel jeu conmencissont 
que achever ne pouïssont. 

Le jour trespasse, vint la nuit, 
li rois fu bien de guerre duit ; 
escharguetes mist sor les murs, 
mil Achoparz et cinc cenz Turs. 
Sonnent tabors, cornent frestiax 
et troÿnnes et chalumiaux. 
Grant est la noise que il font 
as bretesches des murs a mont. 
Li rois fait bien garnir ses tors 
et bien garder ses traïtours ; 
il a houmes quel traïroient 
mout volentiers, se il pooient. 
Onc ne dormi li rois la nuit 
ne ne s'ala couchier en lit. 
Li rois ne dort pas, ainçois veille, 
a ses amis privez conseille. 
Vers tel ost com se contendra ? 
Fera pes ou se combatra ? 

Athes parla premierement, 
filz fu a un roy d'Orient 
et chevalier de grant valor 
au roi servir por sa seror. 
« Rois, fet il, es tu fox ou yvres, 
qui pais veus faire et es delivres ? 
Tost puet on estre a mavés plet, 
mes cent dahaz ait qui ce fet 
devant que il n'em puisse mes 
ou qu'il soit pris ou de mort pres. 
Touz estes muez des l'autrier, 
que vous vi si felon et fier 
n'avïez baron si estot 
qui de pais osast dire mot. 
Or l'osfrez mout vilainement, 
mes Grieu n'en recevront neent, 
se vous ne forjurez la terre 
que vous ja mes n'en faciez guerre. 
Mauvés hom, ou as ton espoir ? 
Ja disoies tu l'autre soir 
que tant com tu vesquisses jor, 
ne leroies de terre un dor. 
Or la veus rendre sanz colee 
qu'en aies prise ne donnee. 
Miex te vient morir a honnor 
que tu vives a deshonnor. 
Fai ta gent armer par la vile, 
il seront bien soissante mile. 
Ainz qu'il soit jor, les requerrons 
et trestouz les desconfirons, 
car trouveron les endormis 
et de leur armes desgarnis. 
Des espees ferrons manois, 
ja contre nos n'aront defois. » 

Othes parla aprés Athon, 
sages hom fu, cousin Platon, 
et vavaseur de grant tenue ; 
en Thebes ot la mestre rue. 
« Sire, fet il, entent a moi. 
Tu feras folie, ce croi ; 
se Athon dist sa lecherie, 
se tu m'en crois, n'en feras mie. 
Athon est mout hardiz et proz 
et a parlé conme houme estoz ; 
conseill donne de vasselage : 
qui pourroit fere son mesage ? 
Tiex est conseulz de bacheler 
qui touz jors veut guerre mener. 
Tant qu'il i puisse une foiz joindre 
ou a un d'eus fere un bon poindre, 
ne li chaut puis a quoi qu'il tort, 
mes alosez soit en ta cort. 
Grieu sont hardi et prex sanz faille 
et bien aduré de bataille. 
Contre un des noz en ont il quatre, 
fox est qui t'i reuve combatre. 
Pren tes mesages le matin, 
osfre a ton frere pes et fin. 
De quanque onques tint ton pere 
l'une moitié donne a ton frere, 
mes tes hom soit et l'ait de toi 
si t'asseürt de porter foi. 
Les forteresces, les citez, 
si les aiez et departez. » 

Li rois respondi son talent : 
« Or me tenez vos por enfant 
qui me loez m'anor guerpir 
tant com la puisse jor tenir ? 
Car bien savez qu'en unne honnor 
mauvés ester ont dui seingnor. 
Or m'en creez, ou tout avrai, 
ou tout ensemble li lerai. 
Ce sachiez bien a escïent 
que je avrai tout ou neent. » 
Jocaste fu mere le roi, 
son filz acole et tret vers soi. 
Pour amor Deu merci li prie 
qu'a son frere face partie : 
« Filz, fait ele, pour Deu merci, 
croi ces barons que je voi ci. 
Fai ce que il te loeront, 
ja ne te forconsseilleront. 
Or ont Grieu ceste vile assise ; 
ainçois avras la barbe grise 
que il s'en aillent sanz la prendre, 
se tu em pes ne leur velz rendre. 
Quant tu ne la pues seul tenir, 
miex t'en vient o autre partir, 
que tout couvoitier et vouloir 
et tout perdre sanz rien avoir. 
Par mi tout ce tu li juras ; 
se tu onques de toi cure as 
ne te parjurer pas por terre 
ne pour couvoitier d'avoir querre. » 

Li rois s'embrunche et esprent d'ire 
quant tiex paroles li ot dire ; 
jure les diex que il aeure 
que ja n'iert pris en icele eure 
que ja pour riens que l'en li die 
a son frere face partie. 
Li baron dient : « Si ferez, 
ou se ce non parjur serez. 
Se n'en faites acordement 
et ne li tenez couvenant, 
ne vodrons guerre a tort sosfrir 
ne du droit ne porron ganchir. 
Mes pour quoi avez tort vers lui ? 
Ja n'estes vous que seul vos dui. 
Diex maudie guerre entre freres 
et entre filz et entre peres. 
Quant il se sunt plusors max fez, 
si resont il puis en grant pes ; 
il sunt ami, et leur contree 
en est confondue et gastee. » 
Dui barons qui li sont privé 
d'entre les autres sunt levé ; 
a unne part traient leur roi 
si li loent par droite foi : 
« Sire, font il, que veus tu faire ? 
Vois ceste gent qui est mout vaire. 
De plusors d'eus sez le corage, 
que mout voudroient ton domage. 
Se tu ne fez ceste partie, 
il t'en mouvront viaz folie. » 

Ethÿoclés souspire et plore 
quant voit que tuit li corent sore. 
Estre son gré l'otroie a fere, 
car mout est fel et deputere. 
A ceus a dit priveement : 
« Mors sui, se n'em praing vengement 
des traïteurs qui par destroit 
me font partir demi mon droit. 
Diex, verré je ja mes le jour 
ques puisse metre en cele tour ! 
Que fust seur aux la force moie, 
mout volentiers m'en vengeroie ! » 
Cil li prient por Deu nel face, 
n'est ore pas lieu de menace. 
Em pes se soit et ne s'iresse, 
et autrement pas nes empresse. 
Nus hom ne doit honor tenir, 
se il ne puet auques sofrir 
tant que il puisse apareillier 
et temps et lieu de soi vengier. 
Tanz dis se repose et se taise 
jusque il voie bien son aise. 

Li rois s'en torne et cil o lui. 
« Ha ! las, dist il, tant mar i fui, 
quant ore serai moitoiers 
de ce dont g'iere rois entiers ! » 
As barons vint et a sa mere, 
otroia leur que a son frere 
de la terre feroit partie, 
mes seue en fust la seingnorie. 
Othes respont : « Or est a bien, 
or n'i sai mes amender rien. 
Gardez qui ira le matin 
a vostre frere osfrir la fin. » 
Athes a dit : « Vous i irez, 
qui le mesage bien ferez. 
Tel houme covient la aler 
qui la fin sache pourparler. 
Vous l'avez primes porparlee, 
par vous redoit estre acordee. » 

Othes s'embrunche et esprent d'ire. 
« Vos n'estes pas, fet il, mes sire 
ne pour vostre conmandement 
n'irai oan a parlement. » 
Athes s'irest legierement 
et a parle enfleement ; 
« Se tu ne es, dist il, mes hon, 
qui chaut de ce ? quar bien set on 
que j'en ai trente de toi prez, 
de ton parage, des miex nez. 
Ne t'i ruis pas aler por moi, 
mes pour la besoingne le roi. 
Des que tu fin li loes faire, 
cerchier la doiz et a chief traire. » 
Et l'un et l'autre le roi chose : 
« Tencier, fet il, est laide chose. 
N'est costume ne pas n'otroi 
que vous tenciez ci devant moi. » 
Pour ce nel disoit pas li rois 
qu'il l'en chausist vaillant un pois, 
ainçois vousist que grant colee 
eust Athes Othon donnee. 
Mout en eüst bien sa consence, 
mes que ne fust en sa presence. 
Mout li grieve la departie 
qui par Othon li est bastie ; 
vengera s'en conme ainz porra ; 
se il nel fet, de deul mourra. 
Mes or se test et si se prient 
et ceste ire o soi retient. 
Son mautalent set bien covrir 
tant qu'il em puisse en leu venir. 

Li rois demande loement 
a ses barons conmunement 
qui il i pourra envoier ; 
seur touz en veut Othon proier. 
Tuit li loent que il y aille, 
n'i a baron qui tant i vaille 
ne miex sache parler en cort ; 
que qu'il en die, seur lui cort. 
Othes s'en escondit mout fort, 
du mesage que il ne port. 
Tramete il qui il li plera, 
que ja les piez n'i touchera. 
Athon li demande por quoi : 
« Mout cremez pou, fet il, le roi 
et poi cremez son seingnorage 
quant pour lui n'alez el mesage. 
Mes se li rois me vouloit croire, 
vous couvenroit fere ceste oirre ; 
et conme fox remaindrïez, 
se el mesage n'alïez. » 

Othes respondi par contrere, 
conme cil qui bien le sot fere : 
« Ja Diex, fet il, bien ne me face, 
se de rien crieng vostre menace. 
Se vous estes de haut parage, 
je resui bien de franc linage. 
Ne tieng de vos ne fié ne terre 
ne ne pris gueres vostre guerre. 
Se vous voulez tencier a moi, 
n'en garderai l'annor le roi, 
des que direz en court folie, 
que autretant ne vous en die. 
Mes, s'il vos plest, lessiez m'ester, 
car ne voudroie a vos meller. 
S'onques vos fis rien que ne doie, 
droit volentiers vos en feroie, 
et prenez le tantost ici, 
ja mar du droit avrez merci. 
D'une rien vos veull contredire 
que je vous ai ci oï dire, 
que mon seignor tant vilannoie 
pour lui fere rien ne voloie. 
Por mon seingnor ai ge mout fet, 
meintes paines et meint mal tret 
et receü meintes colees 
et autretant pour lui donnees. 
Onc d'aler ne me fis proier 
en leu ou me voult envoier, 
mes ore nel quier pas celer, 
a ceste foiz n'i veull aler. 
Et vous sai bien dire por coi, 
mes mon seingnor n'en poist le roi. 
N'a encore pas quatre mois, 
mien escïent, non mie trois, 
Grieu nos tramistrent un mesage 
hardiz et preuz, cortois et sage. 
Filz iert au roy de Calydone, 
n'a tel chevalier souz le trone. 
A la court vint, le roi trova, 
parla a lui, puis s'en torna. 
Quant s'en aloit par son chemin, 
nostre houme orent beü du vin, 
es chevax montent sel porsurent ; 
en com male eure, Dex, il murent ! 
Car il i furent trestuit mort, 
et li mesages en estort. 
Se il trouvoit le mes le roi, 
cuidiez que il li portast foi ? 
Ja nus de nous ne troveroit 
qu'il n'oceïst, si avroit droit. » 
Par la sale tuit en conseillent, 
dient que pas ne s'en merveillent 
se Othes ne vet cele part 
ou cuide avoir si grant regart ; 
car autretel dient il tuit, 
nul d'eus n'ira ja sanz conduit. 

Et dist Jocaste : « Je irai, 
qui le mesage conduirai. 
Que mon filz puisse, pas ne cuit 
que hom soit pris en mon conduit. » 
Jocaste fu et preuz et sage. 
« Je irai, fet ele, el mesage. 
Mes deus filles menrai o moi, 
quant vos tuit en failliez le roi, 
et pour soufraite de preudomes 
ert cist mesages fez par dames. 
- Granz est, dist Othes, li perilz, 
ne nous garroit ja vostre filz. 
Mes ore alez au parlement 
vous et voz filles senglement. 
Et s'il agreent tuit la fin, 
apriment soi jusqu'a cel pin 
desouz le temple d'Apolin ; 
soit la pes faite en cel chemin. 
Entres que la irons nous bien, 
ne cuit que nous i cremon rien. » 

Atant se depart li conseux. 
Au mein, quant fu cler li solex, 
la roïnne se fu levee, 
bien vestue et bien conraee, 
et ses dui filles ensement 
qui vont o lui au parlement. 
De chascune dire vous doi 
quex dras orent et quel conroi : 
Anthigonas ot non l'ainznee, 
franche, cortoise et acesmee. 
Mout ot gent cors et bele chiere, 
sa biautez fu seur autre fiere. 
Ja en fable ne en chançon 
n'orrez fame de sa façon. 
D'une pourpre ynde fu vestue 
tout senglement a sa char nue ; 
la blanche char desouz paroit, 
li bliauz detrenchiez estoit 
par menue detrencheüre 
entre qu'a val a la ceinture. 
Mout s'entravindrent les colors, 
c'est li indes et la blanchors. 
Vestue fu estroitement, 
d'un orfrois ceinte laschement. 
Chauciee fu d'un barragan 
et d'uns soulers de cordouan. 
Son mantel fu, ce m'est vis, vers, 
et afubla s'en a l'envers. 
Les cheveux ot et lons et sors, 
plus reluisanz que n'est fin ors ; 
d'un fil d'argent furent trecié, 
pendoient lui jusques au pié. 
Et chevauchoit un palefroi 
que l'autrier li tramist un roi. 
Mout bien emblant et bien delivres, 
son pris estoit de cinc cenz livres, 
et fut touz noirs, fors que les hanches 
et les espaules qu'il ot blanches, 
et les costez et les oreilles 
et les jambes qui sont vermeilles. 
Un frain ot precieux et gent, 
les regnes sunt de fil d'argent, 
la chevesce fu toute d'or, 
les pierres valent un tresor. 
D'un blanc yvoire fu la sele 
et d'un brun poile la sorsele. 
Anthigonas ot cest conroi, 
bien resembloit fille de roi. 

La menor apelent Ysmaine, 
onc ne fu dame meins vilaine. 
Mout fu gente et mout bien duite, 
et bien courtoise et bien loiduite. 
Ysmaine fu amie Athon, 
si ot vestu un siglaton. 
La manche destre en ot sevree, 
ele l'avoit Athon donnee. 
Desouz, unne pelice hermine, 
onc ne vesti meillor roïnne. 
Les manches sont bien engolees ; 
a terre touchent, tant sont lees. 
Desfublee chevauche Ysmaine 
le palefroi Athon demaine. 
Sor son poing tint un esprevier 
qu'el put de l'ele d'un plouvier. 

De la roïnne que diroie ? 
O ses deus filles tint sa voie. 
Mout vet bien vestue el mesage, 
coume dame de son parage. 
Unne mule chevauchoit brune, 
onc ne veïstes meillor une. 
O les dames troi danzel vont, 
du miex de Thebes cil troi sont. 
Uns nies Athon conduit Ysmaine, 
Anthigoné uns enfes maine 
qui mout estoit de grant parage 
et mout prochain de son linage. 
Le tierz, qui meine la roïne, 
fu filz a un roi riche, Hermine. 
Par eulz sis eschierïement 
pristrent la voie au parlement, 
et quant il furent de l'ost prés, 
a la fontainne del Cyprés, 
trois chevaliers treuvent des Griex ; 
li uns ot non Perthonopiex. 
Parthonopiex fu uns des trois, 
mout riches hom, d'Arcade ert rois. 
Bien fu sages, preuz et cortois, 
vestuz en guise de François. 
Un mul chevauchoit espanois, 
de par biauté semble bien rois. 
Souz ciel n'a fame, s'el le voit, 
qui mout vers lui ne s'asoploit. 
Anthigoné, quant el le vit, 
forment en son cuer le couvit. 
Riens ne couvoite fors que lui ; 
mout fussent bien jousté andui, 
car andui furent d'un aage, 
d'unne biauté et d'un courage. 
Parthenopiex vit la pucele, 
souz ciel n'en ot une tant bele. 
S'il la couvoite, n'est merveille, 
car souz ciel n'avoit sa pareille. 
Vers lui en vet isnelement, 
salua la courtoisement : 
« Dame, fet il, nel me celez 
qui vous estes et ou alez. » 
Li danziaux respont qui la meine : 
« Seur est, fet il, le roi germeine, 
et ele et cele autre meschine 
qui a la manche destre hermine. 
En cest ost viennent a lor frere, 
et cele dame est leur mere. 
Mout voudroient cerchier et querre 
conme il fust fin de ceste guerre. » 
o lui tourna Parthonopiex 
et conduit la en l'ost des Griex. 
Il meïsmes la dame enmeine, 
de lui servir forment se paine. 
Il la mena com faire sot, 
tant franchement conme il plus pot. 
Onques en cele compaingnie 
n'i ot parlé de vilannie 
ne de grant senz ne de sarmon, 
se d'amitié et de gas non. 
Parthonopiex pas ne s'oublie, 
prie lui mout qu'el soit s'amie. 
« Par Dieu, ce respont la pucele, 
ceste amour seroit trop isnele ! 
Pucele sui, fille de roi, 
legierement amer ne doi. 
Ne doi amer par legerie 
dont l'em puisse dire folie ; 
ainsi doit on prier berchieres 
ou ces autres fames legieres. 
Ne vous connois n'onc ne vous vi, 
ne mes ore que vous voi ci. 
Se or vos doing d'amer parole, 
bien me pouez tenir pour fole. 
Pour ce ne di, celer nel quier, 
ne vos eüsse forment chier 
s'estïez de si haut linage 
que vous fussiez de mon parage 
et ce fust chose destinnee 
qu'a fame vous fusse donnee. 
Car biaux estes sor toute gent, 
onc ne vi mes houme tant gent. 
Parlez ent, fet ele, a ma mere, 
et par le conseill de mon frere, 
qui voz parens connoist et vos, 
soit acordez le plet de nous. 
Se il l'agreent, je l'otroi, 
ja n'en seront desdit par moi. » 
A la mere cil em parla, 
si com ele li enseingna. 
Forment l'ama, ne s'en pot tere, 
a lui parla de cest afere. 
Dist dont il est et de quel terre, 
conmença lui sa fille a querre. 
Ele cognut bien son linage, 
bien otroie le mariage. 
Mout volentiers la li dorra, 
mes a son filz em parlera. 

Tant ont parlé priveement 
d'amitié font alïement. 
Atant sont tuit en l'ost entré, 
mes ce fu tout estre leur gré : 
que pour rire, que pour jouer, 
que pour priveement parler, 
ne leur pesast, ainz vosissant, 
que li olz fust granz piece avant. 

Par l'ost chevauchent les puceles, 
et dient tuit que mout sunt beles. 
Pour les veoir issent des triex 
plus de soissante mile Griex. 
La plus bele en veulent choisir, 
mes il n'i pueent avenir, 
car de leur biauté n'est mesure, 
par estuide les fist Nature. 
Parthonopiex li prex les meine 
tout droit au tref le roi demeine. 

Li trez est merveilleux et granz 
et entailliez a fleurs par panz. 
Ne fu de chanvre ne de lin, 
ainz fu de pourpre alixandrin. 
De pourpre fu, ynde et vermeille ; 
dedenz ot paint meinte merveille : 
a compas i fu mappamonde 
bien entailliee, bien roonde ; 
u pan devant desus l'entree, 
a or batu, menu ouvree. 
Par cinc zones la mappe dure, 
si paintes com les fist Nature, 
car les dui qui sont deforeines 
de glace sont et de noif pleines, 
et orent ynde la coulour, 
car auques tornent a froidor ; 
la chaude qui est el mileu, 
cele est vermeille conme feu ; 
que pour le feu, que por les nois, 
riens n'i abite en celes trois. 
Entre chascune daerrainne 
et la chaude qui fu maienne, 
en ot unne qui fu tempree, 
devers galerne est habitee. 
Iluec sont les citez antives 
o tours, o murs et o eschives. 
D'or musique sont li torel 
et li portaill et li tournel, 
tuit li reaume, tuit li roi, 
et chascune terre par soi, 
et li septante et dui langaje, 
et mer Betee et mer Sauvage. 
Rouge mer fu fete a neel, 
et le pas aus filz Ysrael. 
De Paradis li quatre flun ; 
Ethna y est, qui giete fun. 
Montres y ot de mil manieres, 
oysiaux volanz et bestes fieres ; 
et li nostre houme i sont bien peint, 
cil d'Ethÿoppe trestuit teint. 
Occeanus court par l'ardant, 
environ ses rais estendant. 
Mappamonde fu si grant chose 
qui l'esgarde pas ne repose, 
tant voit en mer, tant voit en terre, 
en grant paine est de tout enquerre. 
Emalvaldes, jappes, sardoines, 
berinz, palmes et cassidoynes, 
et jagonces et cristolistes, 
et thompaces et ametistes, 
a tant en l'or qui l'avironnent, 
contre soleill grant clarté donent. 

De l'autre part, el destre pan, 
sont paint li douze mois de l'an. 
Estez y est o ses amours, 
o ses biautez et o ses flours. 
O cent coulors est painz Estez ; 
Yver li fet granz tempestez, 
qui nege et pluet et vente et grelle 
et ses ourez ensemble melle. 
Aprés i fist paindre li rois 
et ses justises et ses lois 
que meintindrent si ancessor 
qui de Gresce furent seingnor. 
Des rois de Gresce i fist l'estoire, 
ceus qui sont digne de memoire, 
les prouesces et les estours 
que chascun d'eus fist en ses jors. 
En la courtine d'environ 
sont paint liepart, ors et lÿon. 
Par terre fu d'un poille brun, 
ainz n'en veïstes meillor un ; 
entailliez par menuz carriax, 
a piliers est et a quarniax. 
Colombe ot une en mi le bouge, 
d'yvoire fu taintice et rouge, 
qui soustint l'aigle et l'escharbocle 
qui fu Flori le roi, son oncle, 
que il conquist quant il prist Serse, 
quant il ocist le roi de Persse. 
Tant com li tres dure desouz, 
de bons tapiz fu jonchiez touz. 
Li pesson qui tiennent le tref 
sont tuit ynde, vermeill et blef ; 
les cordes d'argent neellees, 
tout environ desouz trecees. 
Cinc cenz chevaliers touz a armes 
et mil borjois o granz gisarmes 
le roi gardent quant il conseille 
et quant il dort et quant il veille. 
Illuec estoit Capaneüs, 
Pollinicés et Thideüs. 
A unne part sistrent cil troi 
ou il conseillent o le roi ; 
et dient lui qu'il les assaille, 
car la cité prendra sanz faille. 

Atant les dames sont venues, 
devant le tref sont descendues. 
Parthonopiex li preuz les guie 
qui par la main maine s'amie. 
Riant dist a Pollinicés : 
« Ci a de voz parenz mout prés. » 
Pollinicés regarde arriere, 
sa mere vit que mout ot chiere. 
Des eulz plora, nel pot muer, 
du cuer conmence a soupirer. 
Vers eles vint isnelement, 
puis les baisa mout doucement. 
Au baisier veïssiez tel presse, 
l'un a l'autre por rien ne lesse. 
Cele qui ainçois en ot eise, 
ou mere ou seur, primes le beise. 
La ou le puet avoir chascune, 
cent foiz le baise conme unne, 
et nepourquant plorent si fort 
com s'eles le veïssent mort. 
De la joie que font, les dames 
firent plorer plus de mil houmes. 
Pollinicés que cortois fist, 
que sa mere par la main prist, 
la la mena ou li rois sist. 
Li rois se lieve si l'assist, 
puis la besa et les puceles, 
demande leur de lor noveles, 
de ceus dedenz com se contiennent. 
« Le traïtour pour coi soutienent, 
qui vers son frere se parjure 
et estre ne veut a droiture ? 
Car ce pueent il savoir bien : 
ne nos en tornerons por rien, 
nes pour perdre toute ma terre, 
primes n'achief de ceste guerre. » 
La roïne par senz respont : 
« N'em pueent mes se il le font ; 
cil est ainsnez et est saisiz 
et les recez a bien garniz. 
Ses houmes tient bien a destroit 
et par ombre d'un pou de droit. 
Qui en soi a point de valor 
par force puet tenir honnor. 
Mes qui porroit cerchier et querre 
qu'il partissent entr'ex la terre, 
que chascuns eüst sa droiture, 
ice seroit senz et mesure. 
Cest plet cuit je qu'il en feroit, 
quil la terre li partiroit 
et qu'il fussent per ambedui, 
fors tant que cil tenist de lui. » 
Parolent en tuit li vassal 
et mout le tiennent a grant mal. 
Parolent en et povre et riche 
et le tiennent a mout grant briche. 
Li rois leur prie qu'il se tesent 
et la roïnne parler lessent. 
Die tout ce qui li plera, 
cil s'en conseult qu'il en fera. 
« Sire, fet ele, dit en ai 
le meilleur conseill que j'en sai. 
Ce li ferai avoir em pes, 
ainçois qu'en soit autre max fes. » 

Li rois a unne part s'en vet, 
ceus qu'il li plot apeler fet. 
Li bacheler, li soudoier, 
cil remestrent a donoier, 
et prient Dieu que ja cist plez 
ne praingne bien ne ne soit fez, 
jusqu'en soient voidiees seles, 
si que le voient les puceles. 
Ysmaine dist : « Tost le verrons, 
ja quatre jourz n'i demorrons. 
Se il n'agreent ja la fin, 
je vous plevis jusqu'en la fin 
i pourra l'en ferir sanz faille 
o un coutel d'une maaille. » 
Ysmaine est assez bele touse, 
mes ele est mout contralïose. 
Mout fu jeune, mes bien parole, 
esté en a a bonne escole ! 
Mes l'autre fu si franche chose 
que a nul onques parler n'ose ; 
cele se pent devers les Griex 
pour ce qu'en est Parthonopiex. 
Li bacheler jeuent et rient 
et o Ysmaine contralient. 

Li rois est de son tref issuz, 
o lui cinquante de ses druz. 
Asis s'est souz l'ombre d'un teill, 
a ses barons i prent conseill. 
Demande leur du plet qu'il oent, 
savoir qu'en dient et qu'en loent. 
N'ot baron gueres en la place 
qui bien ne lot que il le face, 
mes de l'houmage qu'il requiert 
ce dient tuit que ja fet n'iert. 
Mes lessassent ester l'oumage, 
si partent par mi l'eritage, 
et se il l'en mescroit de rien, 
Pollinicés l'asseürt bien ; 
par les barons et par le roi 
l'asseürt bien et li port foi. 

A unne part Thideüs sist, 
oïr pouez que il en dist : 
« Seingnor, fet il, mout me merveil 
que li donnez itel conseill. 
A ce que je dire vous oi, 
vous amez le sien pro mout poi. 
Pour coi forjugiez vos cestui 
quant vous ci ne veez celui ? 
Ethïoclés est mout mal duiz, 
mout engingnex et mout loiduiz ; 
assez legierement fera 
tout quanque l'en li priera. 
Ne li chaut quel que pes i face, 
ne mes que cestui ost desface ; 
car il set bien nostre covine, 
que nostre terre est mout lointine 
et que n'est pas chose legiere 
de ramener tel ost arriere. 
Se ceste foiz nous en envoie, 
n'a crieme que ja mes nos voie. 
Quant nos seron an noz contrees 
as bons vins boivre as cheminees, 
et nous ferons nostre jafuer 
et quanque nous vendra a cuer, 
cist remeindroit ci folement, 
ocirroit le legierement. 
Ja cil un point ne li tendra 
de quanque promis li avra. 
De son serement n'ai ge cure, 
car qui unne foiz se parjure, 
legiere chose li est mes 
a parjurer touz jors adés. 
Qui le premier plet changera 
bien sai qu'il s'en foloiera. 
Mes quiere cist la fin premiere 
et ne s'en traie pas arriere. 
Bien sai que cil n'en fera mie, 
ainz le tendra a grant folie. 
Il avra tort, nous avrons droit, 
n'est pas sages qui ce ne croit 
que de nous se puissent desfendre, 
si pourron bien la cité prendre. 
A nous touz sera mout grant gloire, 
et al roi iert mout grant victoire. 
Car puis que nos l'avons assise, 
n'en tornerons tant qu'el soit prise, 
si que l'en die aprés noz mors : 
“ Ne fu mes fez itieux esfors ! ” 
Praingne li rois le traïtour 
sel face metre en unne tour, 
iluec le lest on assez vivre, 
ja ne s'en voie mes delivre. » 

Capaneüs fu druz le roi, 
« Sire, fet il, entent a moi. 
Qui autre rien te loera 
ne autre conseil te dorra, 
nel di d'autre ne que de moi, 
s'il est tes hons, ment toi sa foi. 
C'est bon conseil que cist te donne, 
n'a droit en terre qui soonne. » 
Li rois respont : « Et je l'otroi. 
Par mes ydres et par ma loi, 
n'en querrai autre loëment, 
ne ja mes n'iert fet autrement. » 
Dolent en sont tuit li plusor, 
miex loassent partir l'annor. 

Li rois s'en torne el tref arriere 
si fet mout felonnesse chiere. 
Jure les diex de son païs 
que tout en a son conseil pris, 
n'en sera fete fin des mois, 
se cele non qui fu ainçois. 
As dames le dit ensement, 
n'en feroit autre acordement, 
se la fin non que il ainz firent 
quant il l'annor par anz partirent. 
Pollinicés la fin prendra, 
qui poursuivre la li voudra. 
Se ses freres de ce le boise, 
bien puet savoir qu'en avra noise. 
« Car par cest chief, fet il, chanu, 
n'i soumes pas pour ce venu 
que ja la vile nous estorce 
devant qu'el soit prise par force. 
Qui me dourroit tout l'or de Frise, 
n'en tornerai tant que soit prise, 
ainz en ferai cinc cenz colees 
donner de lances et d'espees, 
ainz en morront mil chevalier 
touz adoubez, par le gravier. » 
Si firent il : ainz qu'il fust nuit, 
en morurent soissante et uit. 
Pour neant et pour legerie 
coumença le jour la folie. 

En la vile une guivre avoit, 
souz ciel sa per hom ne savoit. 
Oïr em pouez grant merveille ; 
ele ne touchast une oeille, 
car privee iert a desmesure, 
toute estoit hors de sa nature. 
Donnissiez lui ou char ou pain, 
el le menjast en vostre main. 
De vin beüst un grant setier, 
lors vous jouast un jor entier : 
lores sausist, lores tumbast, 
tant que trestouz vos anuiast. 
Ele avoit enz u front devant 
unne escharboucle mout luisant ; 
ne cuit que onc en nule beste 
veïst on onc si gente teste, 
si avoit ele tout le cors 
plus reluisant que n'est fin ors. 
Ne la vousist perdre li rois 
pour cinc cenz livres de mansois. 
A la noise que ele oï, 
de la cité vers l'ost issi. 
Li escuier qui se jouoient 
et qui par le champ borhordoient 
devant la vile l'ont ocise, 
pour sauvage l'ont entreprise. 
Cil qui estoient a la porte 
virent leur guivre gesir morte. 
Aceullent les de meintenant, 
droit jusqu'a l'ost les vont menant. 
Li escuier fuient vers l'ost 
et vont criant : « Issiez en tost ! 
car sailliz sont cil de la vile, 
sivent nos ent plus de vint mile ! » 

En l'ost ot merveilleux esfroi, 
chascun corut a son conroi. 
Es chevax montent com ainz porent, 
les chevax pristrent que il orent. 
Onques en l'ost de Romenie 
ne jousta tel chevalerie, 
ne tant n'ot Karles en Espaingne 
quant il conquist cex de Sessoingne. 
Quant cil de la vile les virent, 
et qui ainz ainz contr'ex issirent, 
issuz s'en sont o granz esfors 
tout le chemin devant les ors. 
Issuz en sont, si com moi semble, 
soissante et quatre mil ensemble. 
Par la garanne tuit s'espandent 
et a tanz quanz joste demandent. 
Devant eulz chascun s'abandonnent 
et de joindre les Griex semonnent. 
Li Grieu brochent a elz et poingnent 
et par tanz quanz a eulz se joingnent. 
D'ambedeus parz chascun se haste 
pour peçoier chascun sa haste. 

Thideüs point par mi les rens, 
touz li premiers cox en fu soens. 
Thenelaux treuve de Sidoine, 
nel pot garir escu ne broingne ; 
u piz le fiert, souz la mamele, 
mort le trebuche de la sele. 

Haymes feri Asfineon 
et Periphas Myceneon. 
Ypomedon jouste a Ymbart, 
fiert le de vers la destre part 
de son espié par mi le cors 
si que unne aune l'en saut hors. 
Parthonopiex abat Ytier, 
par la regne prent le destrier. 
Il le feri irieement, 
l'auberc li deront et desment, 
l'espié li mist par mi le cors 
o tout le gonfanon entors. 
N'est pas merveille s'il s'esmaie, 
car il chaï mort por la plaie ! 
Par la regne prent le cheval, 
poingnant s'en revet tot un val, 
et quant il fu hors de la presse, 
un danzel treuve si li lesse. 
« Amis, dist il, alez me tost 
as puceles qui sont en l'ost, 
et o le frain et o la sele 
le presentez a la pucele 
qui a la pourpre ynde vestue 
tout senglement a sa char nue. 
Par ces enseingnes mant m'amie 
pour lui ai fet chevalerie. » 

Cil vet poingnant par le chemin, 
les dames treuve soz un pin, 
iluec desouz ou il s'ombroient 
et ceus esgardent qui tornoient. 
Cil vint a val, descent a terre, 
le destrier tint par mi la serre 
par la regne qui fu de soie ; 
cele cognut qui l'en l'envoie 
a la pourpre ynde c'ot vestue ; 
les dames toutes trois salue. 
A unne part tret la pucele, 
tel rien li dist qui li est bele : 
« Li rois d'Archade, vostre amis, 
m'a ça, fet il, a vous tramis. 
Sachiez que bien i joint a droit, 
un en lessa u champ tot froit, 
le destrier vous tramet ici. » 
Cele respont : « Seue merci, 
sache bien que por icest don 
l'en cuit rendre grant guerredon. 
Ce sache bien sanz nule doute 
que il a moi et m'amor toute. 
Quant il partira du tornoi, 
mant lui que il parolt a moi. 
Par ci s'en tort si le verrai, 
ne sai quant g'i recouverrai. » 

Cil prent congié de la pucele, 
et o le frain et o la sele 
le destrier livre a un danzel 
que l'en apele Estevenel. 
Cil s'en torna com il ainz pot 
as crois des hantes que il ot. 
Icil tornoi fu merveillex, 
onc hom ne vit plus perillex 
ne si mellé ne si espés, 
bien i puet on joster a mes : 
car tante selle y a vuidie 
et des saietes si grant pluie ! - 
et tanz cox donner en travers 
et tanz vassaux gesir envers, 
tanz vassauz de si grant esfors 
veïssiez iluec gesir mors, 
tanz chevaliers veïssiez joindre 
et tanz vassax brochier et poindre. 
Onques ne vi en nule terre 
chevalerie si requerre ; 
icel jour fu bien essauciee 
et meintenue et adreciee. 

Li rois de Thebes fu mout proz, 
de vers les siens y est sor toz ; 
par le champ vet criant s'enseingne, 
n'encontre nul qui ne s'en plaingne. 
Encontré a Jourdain d'Aufrique, 
niez fu au duc de Senelique ; 
il l'enchace, et cil l'atent, 
fiert le en l'escu, tot le li fent ; 
l'auberc li deront et desmaille, 
ne li valut une maaille ; 
par mi le cors li met l'espié, 
passe l'en outre demi pié. 
Cil chaï mors, que onques prestre 
n'i fu a temps ne n'i pot estre. 

Apoingnant vint Garsy de Marre 
et sist sor ferrant de Navarre. 
Pour prouesce ne por grant cors 
n'ot tel el regne au roi d'Alcors. 
Le roi feri si au travers 
que, se ne fust li bons haubers, 
mout eüst bien vengié Jordain, 
ne menjast mes oan de pain. 
Athon le vit, cele part point 
et a Garsy en un tas joint. 
Par vertu broche et esperone, 
hante ot roide, grant cop li donne. 
Li chevaus souz lui s'agenoille, 
Garsi chaï, el tai se soulle. 
O le destrier Athes s'en torne, 
celui lessa el tai tot morne. 
Icest coup vit tres bien Ysmaine 
et le destrier qu'Athon amaine. 
Ele cognut tres bien Athon 
a la manche du syglaton 
que il avoit par connoissance 
lacié el soumet de sa lance. 
A sa seur l'a moustré au doi, 
belement li dist en secroi : 
« Ce est Athes que je la voi, 
veez com broche a cel tornoi ! 
Sor toute rien amer le doi, 
car tout ice fet il por moi. 
Ja ne soie fille de roi, 
se pour s'amor ne me desroi. 
Ou face bien ou ge foloi, 
coucherai moi o lui, ce croi, 
car feux n'esprent si en requoi 
com fet l'amor que j'ai o moi. » 

Pollinicés vint o Eblon, 
mort le trebuche u sablon. 
Quant il le vit mort en la glise, 
« De vous, fet il, est trive prise. 
Ci faz chalenge de ma terre, 
Diex doinst que la puisse conquerre. » 
Poignant s'en torne par l'araine, 
le destrier tout enselé mainne. 
Garsy se lieve et si y monte, 
mors est s'il ne venge sa honte. 

Garsi est montez el destrier 
qui fu amenez de Baivier ; 
pour tornoier ne por besoingne 
ne remest si bons en Gascoingne. 
Entre les rens point a bellif, 
Florïant voit estre baïf, 
sel fiert que lui et son poitrel 
abati tout en un moncel. 
En son escu le vet ferir, 
d'eur en autre li fet partir ; 
l'auberc li deront et defrise, 
ne li valut unne cerise. 
Le piz et le cuer li trencha, 
u gravier mort le trebucha. 
Le destrier saisi par la resne 
qu'il comperra ainz qu'il soit vespre. 

Le filz Florïant grant deul ot 
quant a veü son pere mort ; 
pasmé chaï de son destrier 
quant l'en lievent si chevalier. 
Huitasse fu un sien cousins, 
riches hom fu, quens de Torins. 
« Sire, fet il, lessiez ester, 
en deul ne voi rien recovrer. 
Mes esploitiez du bien vengier, 
de l'ocirre, du detrenchier ; 
et vengiez la mort vostre pere 
que Grieu vos ont mort en la pree. » 
Quant releva de paumoisons, 
si assembla touz ses barons. 
Set mile furent chevalier 
qui mout furent hardi et fier, 
qu'il ot amenez d'Orïant, 
trestuit li sont apparissant. 
Par eulz sera vengiez Floriz 
o les espiez trenchanz forbiz. 

Anthoine fu filz Florïant ; 
l'espié brandist, point l'auferrant 
et vet ferir Milon d'Arrabe, 
un chevalier de grant parage. 
L'escu li peçoia et fent, 
le hauberc li ront et desment ; 
u cors li mist le gonfanon, 
mort le trebuche de l'arçon, 
puis li dist un mot de folie : 
« Se mal avez, nul celez mie. 
De treschier semblez baleeur, 
si jouerent vostre ancesseur. » 
Huitasse referi Astrye, 
tout l'escu li fent et pecie ; 
tant conme hante li dura, 
du destrier mort le trebucha. 
Anthoines tret le branc d'acier, 
Garsïen feri le guerrier 
sus en l'iaume devers senestre, 
jusqu'es denz le branc li empestre. 
Cil mar revit la mort Florin 
que il ot ocis au matin. 
Le lïart rouz prist par la serse, 
qui fu Eblon, le duc de Perse ; 
a un escuier le livra 
qui en la cité le mena. 
Tuit li set mil y ont feru, 
chascun a le sien abatu. 
La veïssiez tanz cox ferir 
et tant bons chevaliers morir. 

Anthoine vet par mi le champ, 
son pere vet mout regretant, 
et vet ferir un chevalier, 
de nouvel venuz sodoier ; 
par mi l'escu li donna tal 
mort le trebuche du cheval. 

Capaneüs fu de d'a mont, 
de vers la porte au chief du pont, 
ou il tornoie o sa mesnie 
qui mout fu bien entreseingnie. 
Tant bel houme ot en sa compaingne, 
tant bon escu de l'or d'Espaingne, 
tant bon hauberc menu maillié, 
tant entreseing bien entaillié. 
Tante enseingne de meinte guise 
veïssiez venter a la bise. 
Onques en cort a nesun roi 
ne veïstes si gent conroi. 
Touz sunt de mesnie eschierie, 
que li dus ot toute norrie ; 
troi mile sunt de vavasors, 
de demeines et de contors ; 
n'en y ot nul filz de vilain 
ne qui fust nez de basse main. 
Le jour firent grant hardement 
par force et par envaiement. 
Tout a un front passent la lice, 
nes pot tenir barre n'esclisce 
que ceus dedenz si reculerent, 
desi qu'as portes les ruserent ; 
en un estanc desouz la vile 
en noierent plus de trois mile. 
Se ne fussent cil des batailles 
qui feu grejois lancent o failles, 
ja ne leur fust porte vaee, 
ainz entrassent lance levee. 
Mout y a bien esté li quans, 
le poindre prist devant les siens ; 
a l'envaïr fu touz premiers 
et au torner tout au derriers. 
En la porte leur a ocis 
Alixandre de Moncenis. 
Filz ert au marchis Boniface 
qui tint Verziaux et Seinte Agace, 
venuz estoit de Lombardie 
tout pour faire chevalerie. 

Endementres que l'ost tornoie, 
li rois sa bataille conroie. 
Hors des herberges en la plaingne 
s'en est issuz a grant compaingne ; 
tieu cent mil houmes ot a pié, 
chascun d'eus tint lance ou espié, 
et ot quarante mile archiers 
estre serjanz et chevaliers. 
Li chevaliers antif et gros 
qui ont auques perdu leur los 
ne pointrent pas sempre au tornoi, 
ainçois remestrent o le roi. 
Dis mile sunt de haute geste, 
chascun d'eus ot blanche la teste, 
les barbes ont fors des ventailles. 
Cil conraerent leur batailles 
et les menerent sagement 
le petit pas, serreement. 

Li rois s'areste en mi la lande, 
touz ses barons tere conmande ; 
ses houmes fet escouter touz 
si a parlé et dist que prouz : 
« Seingneur, fet il, nel quier celer, 
mout le font bien cil bacheler. 
Bien les i voi brochier et poindre, 
entre les rens bien a droit joindre ; 
sempres quant il s'em partiront 
de leur prouesces parleront, 
conteront leur chevaleries, 
a nous feront mout grant envies. 
Chascun de nos avra grant ire 
quant n'i savra de soi rien dire ; 
de nos n'i seront pas li conte 
si i porrons avoir grant honte. 
Nous serons mis arriere dos, 
et cil avront trestout le los. 
Li bacheler avront le cri 
et seront entr'eux esbaudi. 
Miex veull, fet il, perdre la vie 
que n'i face chevalerie. 
La nos estuet poindre et brochier 
et nos prouesces essaier. 
Je vous dirai com le ferons : 
les ventailles deslacerons, 
si parront les testes chanues 
et les granz barbes encreües, 
si semblera mout grant barnage 
quant nos poindrons par le rivage, 
car ne fu mes, si com moi semble, 
de tel gent tant jousté ensemble. 
Gardez que de vers les chanuz 
soit li tornoi bien meintenuz 
et qu'il n'i ait fet couardie 
de vers la nostre gent florie. 
La ou verrons greingnor destroit, 
poingnon ensemble tuit estroit. 
Gardez que ja nus ne s'en tiengne 
devant que la mort le retiengne. 
Ne doutez vous ja ces garçons, 
n'en remeindra un es arçons 
se il sevent certeinement 
que li rois fait l'envaïment. 
Nostre garde vendra derriere 
le petit pas sus la riviere 
que, se il nous torne a destresce, 
iluec soit nostre forteresce. » 
A touz plot ce que dit li rois, 
l'un a l'autre dist en grejois 
mal ont esté en tante poingne 
s'il li faillent de la besoingne. 
Les ventailles ont deslacies, 
les lances contre mont drecies ; 
vers la vile brochent tot droit 
et vont ensemble bien estroit. 
Unne grant enseingne d'orfrois 
fet devant soi porter li rois ; 
u chief devant cent grelles sonnent, 
au plus coart hardement donnent. 
Fremist li ciex, fremist la terre 
bien resemble des or mes guerre. 

Athes oit les chevaux hanir, 
garde triers soi, voit les venir. 
« Veez, fet il, com grant compaingne 
nous suit d'oeilles par la plaingne ! » 
Othes respont, qui fu de jouste : 
« Gros moz dire gueres ne couste ! 
Mes, par la foi que je doi vous, 
s'il sont oeilles, et vous lous, 
es oeilles a tel aingnel 
n'i joindrïez pour un chastel, 
et si sera mout grant merveille 
que ja leux fuira pour oeille. » 

Atant estes vous les enfanz 
dont li plus jeunes ot cent anz. 
Onc ne fu mes par nesun roi 
itel gent menee a tornoi. 
Preuz furent mout en lor jovent, 
a tel jeu jouerent souvent ; 
remenbre leur du vasselage 
qu'il orent en leur bon aage. 
Es estriers mout forment s'afichent 
et es chevaux esperons fichent. 
Devant leur piz traient lor targes 
que il orent et granz et larges, 
mes les plusors sunt enfumees 
que toutes sunt descoulorees. 
Les hantes aloingnent d'osill, 
qui sunt taintes du fumerill. 
Mes se li feux les a nercies, 
pour ce ne sont pas empoiries. 
Ainsi droit serré conme il vindrent, 
desi qu'as murs resne ne tindrent. 
Ne lessent pas pour le morir 
que nes aillent de prés ferir, 
et des lances et des espees 
donnent li viel mout granz colees. 
Cil dedenz nel porent sousfrir 
si leur estut le champ guerpir. 
Les dos tornent et cil les fierent, 
onc jusqu'as portes nel lessierent. 
Athes s'en aloit tout devant 
sor un mout bon cheval corant. 
Othon li conmença a dire : 
« Car retornez, Athes, biau sire ! 
Ces oeilles espouentez 
qui mout nos poingnent es costez. » 
Athes se tret bien prés d'Othon. 
« Je vous tieng, fet il, por bricon. 
Se vous ne me lessiez ester 
de ramposner et d'afiter, 
tost vos pourra a mal torner, 
ja nul nel porra destorner. » 

D'Amphïaras dire vos doi 
com se contient en cel tornoi. 
En un curre est Amphïaras, 
qui fu fet outre Seint Thomas ; 
Vulcans le fist par grant porpens 
et a lui faire mist lonc tens. 
Par estuide et par grant conseil 
i mist la lune et le soleill 
et tresgita le firmament 
par art et par enchantement. 
Nuef esperes par ordre i fist, 
en la greingnor les signes mist 
et es autres qui sont menors 
mist les plannetes et les cors. 
La neume mist en mi le monde, 
ce est la terre et mer parfonde. 
En terre paint houmes et bestes, 
en mer, poissons, venz et tempestes. 
Qui des set arz set rien entendre, 
iluec em puet assez aprendre. 
Li jaiant sunt en l'autre pan, 
tout plain d'orgoil et de boban ; 
les diex veulent desheriter 
et par force des cieus giter. 
Au monter sus ont fet eschale, 
onques nus hom ne vit itale ; 
car un pui ont sor l'autre mis, 
plus de set en y ont assis 
et montent sus por les dex prendre, 
se d'eus ne se pueent desfendre. 
Jupiter est de l'autre part, 
unne foudre tient et un dart. 
Mars et Pallas sont en aprés, 
cil dui soustiennent tot le fes. 
Tuit li autres qui el ciel reinent 
isnelement leur armes pranent. 
Cil d'eus n'i a qui quiere essone, 
tuit se combatent par le trone, 
et o pierres et o esmax 
fu fes derriere li frontax : 
paintes i furent les set Arz : 
Gramaire y est painte o ses parz, 
Dyalectique o argumenz 
Et Rethorique o jugemenz. 
L'abaque i tient Arismetique, 
par la gamme chante Musique. 
Painte y est dÿathesaron, 
dÿapainté, dÿapason. 
Unne verge ot Geometrie, 
un astreleibe, Astronomie ; 
l'une en terre met sa mesure, 
l'autre es estoiles met sa cure. 
El curre ot mout soutill entaille, 
bien fu ouvrez qu'il n'i ot faille. 
Une ymage y ot tresgitee 
qui vet cornant a la menee, 
une autre qui toz tens fretele 
plus cler que rote ne vïele. 
L'euvre du curre et la matire 
vaut bien Thebes a tot l'empire, 
car li pan sont d'or fin trifuire 
et li thimon de blanc yvuire ; 
les roes sont de crysopase, 
couleur ont de feu qui embrase. 
Le curre traient quatre azoive, 
l'escloz n'em puet nus aperçoivre 
en sablon ne en terre mole, 
car plus tost cort qu'oisel ne vole. 

Amphÿaras point et ellesse 
la ou il voit la greingnor presse. 
Tret l'espee qui fu fourbie, 
du bien ferir pas ne s'oublie ; 
por donner granz cox meintenant 
sont li autres tuit aprenant. 
Mout trenche bien le jor s'espee, 
a ceus dedenz fu trop privee ; 
onc l'espee au duc Godefroi 
ne mist les Turs en tel esfroi, 
ne tant genz cox ne fist Turpins 
en Espaingne seur Sarrazins, 
com fist l'arcevesques le jor 
sor ceus de Thebes en l'estour. 
Mout fu bien appareilliez d'armes, 
des meilleurs que l'en fet a Parmes ; 
au col ot un escu vermeill 
qui mout reluist contre soleill ; 
boucles d'or y ot plus de set, 
n'en y a nule ou dis mars n'ait. 
Ses hauberz fu fors et legiers 
et plus luisanz que argenz miers. 
Qui l'a vestu ne doute plaie. 
A entresaing ot un dalmaie ; 
desor son hiaume ot un volet 
de soie blanche mout bien fet. 
Li soleux luist cler conme en mai, 
el curre d'or fierent li rai. 
Desus en reluist la montaingne 
et de desouz toute la plaingne. 
Du curre et de ses garnemenz 
s'esbahissent tuit cil dedenz. 
Cil dedenz s'esbahissent tuit, 
li plus hardiz avant li fuit, 
qu'il cuident que soit aucun dex 
qui se combate por les Griex. 

Ampharïas sot bien par sort 
que celui jor recevroit mort, 
par argures sot li guerriers 
que c'estoit son jour derreniers. 
Conme il certeinement le sot, 
esploita l'ost au miex qu'il pot ; 
de ceus dedenz fist grant martire 
qui puis n'orent mestier de mire. 
Qanque il treuve en mi sa voie 
en enfer avant soi envoie. 
Grant perte i firent cil dehors 
de leur chevaux et de leur cors, 
mes a petit le tenissant, 
se il lui seul ne perdissant. 
Mout en furent desconseillié, 
pour ce s'en sont plus esmaié ; 
car il morut en tel maniere 
que sa mort fu orrible et fiere, 
car tout en droit eure de nonne 
la terre croule et li ciex tonne, 
et si com Diex l'ot destiné, 
et il l'ot dit et deviné, 
terre le sorbist sanz ahan 
com fist Abyron et Dathan. 
Cil qui cele merveille virent 
s'espoenterent et fouirent, 
mout fouirent a grant desroi 
car chascuns ot poour de soi. 

Li rois estoit de l'autre part 
ou ot fichié son estandart, 
pres des murs au giet d'une piere ; 
dist qu'il ne s'en trera arriere : 
par force se veut herbergier 
devant la porte, en un vergier. 
Iluec conmande son tref tendre 
et as autres herberges prendre. 
Les fontaines qui sont defors 
lor veut veer a grant esfors ; 
ainsi les cuide bien destraindre, 
se environ les puet aceindre. 
Atant estes vous un mesage, 
d'Ampharïas dist le donmage, 
com terre mere l'a sorbi 
et mil des autres autresi. 
Mes ce poez vos bien savoir 
que de mil nel tieng pas a voir, 
cil en dist plus que il n'en iere, 
pour la merveille qui grant iere. 
Quant li mesages ce li conte, 
li rois forment s'en espoente. 
« Di va ! fet il, ce est mençonge, 
tu as ice veu par songe. 
Ne cuit que Dex tant nos confonde 
que ja la terre souz nos fonde. » 

Ez vous un mes aprés celui, 
miex le croie quant furent dui, 
et puis le tierz et puis le cart ; 
desfichiez fu li estandart. 
As herberges li rois s'en torne 
et fait chiere marrie et morne. 
Mout fet grant deul, plore et garmente 
et d'Ampharïas se demente. 
Se il fet duel, ne m'en merveil, 
mout a perdu de son conseil. 
Enseingnoit lui terre a tenir 
et quanqu'estoit a avenir ; 
chaïst lui bien ou malement, 
il le savoit isnelement. 
Par l'ost font deul a desmesure, 
n'en y a nul de si grant cure 
de sa mort n'ait mout grant domage 
et ne s'esmait en son courage. 
Des qu'il conmence a aserier, 
il s'en corurent herbergier. 
As herberges est l'ost tornee, 
mout ont bien faite lor jornee. 
Mes ce qui chaut ? N'i font vantance 
de coup d'espee ne de lance. 
D'Amphïaras forment lor poise, 
danziaux n'i rit ne ne s'envoise, 
n'i sonne vïele ne rote 
ne clerc n'i chante ne n'i note ; 
n'i fu la nuit roullez hauberz, 
ne branc forbiz, ne elme ters. 
Chamberlenz n'i tret dras de male, 
mout trestrent tuit fort nuit et male. 
En sa herberge chascun chome, 
onc n'i prist nus la nuit bon soume, 
onc n'i mengierent ne ne burent, 
desor lor dras la nuit ne jurent. 
Mout sont dolent, tristre et pensif, 
ja n'en cuident eschaper vif. 
Chascun se tient a confondu 
d'Ampharïas qu'il ont perdu. 
De lui font deul, d'eus sont dotex, 
du retorner sunt convoitex. 
Plus craiment il assez la terre 
que il ne font leur autre guerre. 

La nuit fu l'ost morne et secroie, 
par main veulent tenir lor voie ; 
mes dedenz font mout grant temolte, 
de loing les ot qui les escoute. 
A mont as murs par les batailles 
luisent lanternes, luisent falles, 
et eschingnent, jeuent et rient, 
tuit a un fes huent et crient, 
a ceus dehors gabent et rient 
et par escharz serventois dient. 
« Seingneurs, dient les escharguetes, 
mout avez hui prouesces faites ! 
Forment soumes hui assailli, 
mes malement estes bailli ; 
vostre rouele a hui failli, 
vostre mestre a grant saut sailli. 
Par lui vos demoutre Dex signe, 
de nostre terre n'estes digne. 
Alez vous ent de nostre terre, 
car neanz est de la conquerre. 
Se nel faites, atent vos paine, 
entrez estes en male estraine. » 
Par la cité grant joie mainent, 
d'eus escharnir forment se painent ; 
pou prisent l'ost et pou le doutent, 
de parole mout le deboutent. 
Vers ceus defors sont assuré, 
d'eus desfendre bien aduré ; 
ne feront ouan mes la fin 
que il osfroient hui matin. 
Auques les ont hui essaiez, 
sevent ques a mout esmaiez 
la perte c'ont hui receü 
et le signe qu'il ont veü. 

Au bien matin, quant jor abrande, 
rois Adrastus ses barons mande. 
Venuz en i sont mil et plus, 
n'i a nul ne soit quens ou dus. 
Quant furent tuit el tref assis, 
li rois leur a conseil requis : 
« Seingnor, fet il, conseil vos quier 
de ce que vous veïstes hier. 
Conseilliez ent et moi et vos, 
car par la foi que je doi vos, 
ne vous en quier la verté tere, 
esbahiz sui de cest afaire 
car mout m'est let et mout me grege 
se guerpissons ainsi le siege, 
et en l'estre y est mout grant doute 
que la terre ne nos trangloute. 
Mout m'est grant deul du retorner, 
et mout craim je le sejorner ; 
iceste mort par est tant fiere 
que toute autre est vers lui legiere. 
Nel tenez pas a coardie, 
car sachiez bien, que que j'en die, 
n'avrai greingnor poor de moi 
c'ont d'eus tuit cil que je ci voi ; 
ja n'en avrai la greingnor craime, 
car je sai bien que chascun s'aime 
tout autretant com je faz moi. 
En Dieu me fi, en Deu me croi, 
ja ne serai sorbiz plus tost 
ne plus pechierres de tot l'ost. 
Ne m'en tenez ja pour coart, 
car gel met tout en vostre esgart. 
Se vous voulez, je m'en irai, 
et se voulez, je remaindrai. » 

Ce respont li dus de Vincenes : 
« Com serïons ici enenes, 
puis que nos vient tel aventure 
que terre fet contre nature ! 
N'i a si fox qui bien ne voie 
que Diex ne veut pas nostre voie. 
Conme en cuidiez vos a chief trere, 
se Diex ne veut icest afaire ? 
Qui contre aguillon eschaucire, 
deus foiz se point, ç'ai oï dire. 
Tant com soumes sainz et delivre, 
nos en vient miex torner et vivre 
la ou vesqui nostre linage 
que ci morir a tel outrage. » 
Tuit li plusor au duc s'apoent, 
du retorner le roi semonent ; 
mes li rois est grief a movoir, 
n'en tornera sanz estouvoir. 

Li rois d'Amicles ot grant cuer 
et n'ama mie trop jafuer ; 
mout prisa plus chevalerie 
que riviere ne berserie, 
et donner granz cox en estor 
que gesir et estre en sejour. 
En guerre fu norriz d'enfance, 
en toute l'ost n'ot meillor lance 
ne qui sache plus mal cerchier ; 
rois Adrastus l'avoit mout chier, 
car en touz liex bien le conseille 
et fu mout preuz a grant merveille. 
Il fu uns lons et ot la chiere 
brune et alise et auques fiere ; 
les chevex ot mellez de chanes. 
Cil respont au duc de Viçannes ; 
mes quant il voit qu'a lui se pendent 
et du torner arriere tendent, 
detint soi au conmencement 
et parla mout tempreement : 
« Sire, fait il, au mien espoir, 
vous dites bien et dites voir ; 
puis que nos vient tel aventure, 
de retorner est bien mesure. 
Mes s'il vos plest, nel dites joi, 
lessiez m'i amender un poi 
si vous dirai que j'en otroi. 
S'il vous est vis que je foloi, 
die qui miex le savra dire, 
ja n'en avra de vers moi ire. 
D'Amphïaras qui si est mors 
nous est ore granz desconfors ; 
ne nos pooit venir, ce croi, 
graindre donmage fors du roi. 
Diex en fist son conmandement, 
en lui n'a mes recovrement. 
Tout autretel de nous fera 
de quel eure qu'il li plera. 
Cuidiez vos en Gresse garir ? 
Ja ne pourrez vers lui gandir ; 
s'il ne vos veut fere merci, 
ne la garrez, la ne que ci. 
Qui l'ire Dieu vorra confondre 
ne se pourra vers lui repondre. 
Se voulez croire le mien los, 
ne torneron ainsi les dos ; 
mes avant esvesque ellison, 
par grant esgart et par reson, 
car sanz esvesque ne sanz mestre 
ne devons pas longuement estre. 
Cest nostre mestre restorons, 
a lui ellire entendons, 
tel qui soit de bone doctrine ; 
n'i ait amor, n'i ait haïne. 
A hautesce ne a parage 
n'i entendons, ne por aage, 
car bacheler pas ne doit on 
refuser, se il est preudon. 
Mes quant l'esvesque iert levez, 
li maiestieres achevez, 
il aut avant et prit por soi 
et pour le pueple et por le roi, 
conmant juner et estre en here 
et par cest ost aumosnes fere. 
Quant li junes ert acompliz, 
au jour qu'il sera establiz, 
il aut avant, et nos aprés ; 
de noz pechiez soion confés ; 
au sousci qui est en la place 
un sacrefice grant i face. 
Se li solsis lores reclot, 
savoir poon que Dex nos ot. » 
Li saint houme, cil qui Deu craiment, 
icest conseil loent et aiment, 
mes en mal sont d'esvesque querre 
qui soit preudom et de lor terre, 
quant uns poetes vielz antis, 
qui ot em bois esté meins dis, 
et de sa loi relegïeux, 
les mist a ellites de deus. 
Il s'en monte sor un perron 
si leur a fet un brief sarmon. 
Il leur conmande avoir sillence, 
et cil l'ont en tel reverence, 
puis qu'il le virent en estant, 
tuit se turent petit et grant ; 
car bien sevent que en sa vie 
n'ot mauvestié ne tricherie. 
« Di va ! fet il, c'est a bon droit 
que Diex nous a en tel destroit, 
car entre nous regne pechiez 
et couvoitise et mauvestiez. 
Pour noz pechiez Dex nos apele, 
et par son flael nos flaele ; 
de nos pechiez prent la venjance. 
Se nos em prenons penitance, 
Diex est de grant misericorde, 
legierement avrons s'acorde. 
Pour noz pechiez, si com je croi, 
est mort le mestre de la loi. 
N'estïons pas digne, espoir, 
de tel pasteur sor nos avoir. 
Pour la nostre grant felonnie 
li a Diex abrigié sa vie, 
mes ne nos a ainsint guerpiz 
que nous n'aions de sa raïz : 
de ses deciples sont remis 
dis ou douze ou cinq ou sis. 
Amprés la mort Amphïaras 
nous est remés Theodomas, 
que li sainz hom aprist d'enfance ; 
en lui pourron avoir fïance 
qu'il restorera bien son mestre 
se il a la croce et le cexptre. 
Un autre en y a, Melampus, 
mes il a bien cent anz ou plus. 
Des deus ne set nus hons ellire 
li quiex est mieudre ne quel pire ; 
mout sont sages, de bonnes mors, 
en chascuns est saux li anors. 
Mes Melampus est ja mout frez, 
des or le covient vivre em pes ; 
ne pourroit les fes sostenir 
que il avroit a meintenir. » 
Tuit en sont a une parole 
que Theodomas ait l'estole ; 
tuit ensemble l'ont agreé 
pour ce qu'il est de bon aé. 
Theodomas s'escuse fort, 
dit que il font peché et tort 
quant bacheler de son aage 
veulent lever en tel barnage. 
« Ancien houme i doit on metre, 
sage du siecle et de la lettre. » 
Ne vous en quier plus aloingnier, 
com plus s'en cuide estrangier, 
tant en sont il plus covoitox, 
esvesque en font tuit a estroux. 
Li Grieu par grant devocion 
firent iceste election ; 
estre son gré, sanz symonie, 
Theodomas ot la baillie. 
Quant fu sacrez, toz les aüne, 
trois jours leur fist faire jeüne. 
Au tierz jour aprés eure nonne, 
(ot vestu unne noire gonne 
et emprés sa char unne haire), 
procession conmande a faire. 
Li Grieu par grant devocion 
firent cele procession ; 
puis s'agenoullent a la terre, 
proieres font por merci querre, 
et li solsis sempres reclost ; 
aus herberges s'en revont tost, 
si s'armerent li chevalier ; 
chascun monta sor son destrier, 
et a la joie que il ont, 
a la cité tornoier vont. 
Cil dedenz s'en sont hors issu, 
et qui ainz ainz, a grant vertu ; 
mout se veulent a eulz conbatre 
et de Gresce l'orgoil abatre. 

Set contes ot, si com je croi, 
en la cité, estre leur roi, 
et si avoit set mestres rues 
et set portes et set issues. 
Chascuns sa rue a herbergiee 
des set contes o sa mesniee, 
et en la rue principal 
furent herbergié li roial. 
Chascun des set sa porte avoit 
et chascun par sa porte issoit. 
Des set portes et des barons 
pouez ici oïr les nons. 

Orgive ot non la premeraine ; 
il la sornomment Ortholaine, 
pour les hors qui de vers lui sont, 
que li borjois es marés font. 
Par cele porte en est issuz 
Croon li viex et li chanuz ; 
c'est le plus riche aprés le roi, 
dis mil houmes a bien o soi. 
Neïste apelent la seconde ; 
desouz, ot valee parfonde 
ou avoit merveillex vergiers 
et bois de pins et d'oliviers. 
Par cele porte issi li rois ; 
o lui s'en issent mil borjois, 
et quant il fu hors en la plaingne, 
dis mile en ot en sa compaingne. 
La tierce ot non Emeloÿde ; 
devant, ot une pyramide : 
li païsant l'apelent Pile. 
Cadnus i gist, qui fist la vile. 
Iluecques sunt li arc turfal 
a or musique et a esmal. 
Ce est la porte du rivage, 
iluec conversent li evage ; 
tant garnement i voit on pendre, 
les riches dras i seut l'en vendre. 
Aymes s'en ist par cele fors 
o Esclavons et Turs et Mors ; 
par cele porte issi li quans, 
il fu auques garniz des siens, 
car, quant il fu de vers la mer, 
a dis mil les puet on esmer. 

La quarte avoit non Propirie ; 
devant, ot unne praierie ; 
un fossé y ot fait o clices, 
por tornoier devant les lices. 
Par cele porte en sunt issu 
dis mil houmes tout fervestu. 
Li tornois mut primes de ça, 
cil i morut qui conmença. 
Electre ot non la quinte aprés ; 
el ne soustint pas mout grant fes ; 
petit de gent la puet garnir, 
car mout i fist mal a venir. 
Par cele porte issi Drïanz, 
un chevalier preuz et vaillanz ; 
de prouesces ot mout granz los. 
Set mile le suivent au dos. 

La siste avoit non Yphité, 
si fu el coing de la cité. 
En unne rue, jouste un mont, 
une eve i cort desouz un pont ; 
unne tour ot iluec au pié ; 
Erimedon la tint en fié. 
Erimedon ot grant tenue ; 
par cele porte fu s'oissue ; 
entre serjanz et chevaliers 
issent o lui douze milliers. 
Douze mil sont, de fiere geste. 
Capaneüs leur fist moleste 
au premerain tornoiement, 
qui prist contre eulz envaïment. 

Pulmes ot non la setme porte ; 
desus, ot unne tor mout forte. 
Par cele porte daerrainne 
vet on a Drice la fontaine, 
et vet chacier en sa forest 
li rois de Thebes, quant li plest. 
Menereüs ist de la vile 
par cele porte, o lui set mile. 
Issuz s'en sont, si com moi semble, 
soissante quatre mile ensemble. 
Li Greu brochent a granz galoz, 
le feu font saillir des cailloz. 
De ceus qui sont u premier chief 
puet on metre vinz mile en brief ; 
aprés iceus mout granz genz vienent, 
qui grant partie du champ tienent : 
plus de cent mile sont ensemble ; 
toute la terre en croule et tremble. 
Li uns a l'autre dit et jure : 
« Mar y avra gardé mesure : 
celui tendront a jumentier 
qu'em portera escu entier ! » 
Tuit s'eslessent hardiement, 
vers eulz prannent l'envaïment ; 
a chascune porte par soi 
pouez veoir espés tornoi. 

Melandus estoit dus de Baile ; 
unne enseingne ot qui fu de paile 
et chevauche avant sa compaingne 
le tret d'un arc par la champaingne ; 
un cheval ot ferrant obcur, 
dont il ocist anten un Tur 
au tornoi qui fu a Laliche, 
de grant tenue, forment riche ; 
isniaux estoit a grant merveille ; 
coliere ot de pourpre vermeille, 
et derriere d'un cendal jaune 
ot sus la croupe plus d'unne aune. 
Sor sa cuisse porte sa lance, 
sus son haubert ot connoissance ; 
d'yvoire ot escu demi blanc 
et demi rouge conme sanc. 
Ypseult a sa porte s'estut, 
vit le venir, onc ne se mut ; 
mout ot li quens bone mesnie 
et de guerre bien enseingnie ; 
en eus n'avoit point de desroi, 
onc ne fu gent de tel conroi. 
Quant Melampus fu auques pres, 
Ypseus broche a grant ellés ; 
li quens embla le poindre as soens, 
o le duc point entre les rens. 
Chevaliers sont fort ambedui, 
mes le duc faut et cil fiert lui, 
et nel feri pas en l'escu, 
mes enz el piz, tout nu a nu. 
Son espié enz u cors li mist, 
onc le hauberc nel garantist ; 
ne pot avoir de mort garant, 
mort le trebuche du ferrant. 

Un Grieu y ot de grant valor, 
par ire point a un des lor ; 
en l'escu sa hante peçoie ; 
au torner qu'il fist en sa voie, 
Flegeon feri de s'espee 
que s'espaule li a sevree. 
Mes Anirthas, un dus de Perse, 
de cele pute gent adverse, 
- cil tret miex que nul hom qui vive, 
car nule rien son tret n'eschive : 
souz ciel n'avoit si bon archier, 
li rois de Thebes l'ot mout chier - 
de Flegeon forment li poise ; 
atant unne saiete entoise, 
qui bien fu de la corde issue : 
Fedimus chiet en mi la rue. 
Li carriax fu descochiez fort, 
Fedimus chiet de dolor mort ; 
pour la plaie, pour le venin, 
du cheval chiet mort el chemin. 
Athimas broche au travers, 
Yphin abat u champ envers ; 
a destre fiert souz la mamele, 
mort le trebuche de la sele. 

De vers sa porte fu Dryeins ; 
Parthonopiex dehors as plains 
de cele part tint le tournoi ; 
d'Archade ot mout gent o soi. 
Touz ellessiez apoingnant vint, 
onques ainçois resne ne tint 
tant que il joint a un des lour, 
a un baron de grant valour : 
Eleazar ot non, ce croi, 
parenz estoit prochain le roi. 
Il le feri de tel vertu 
l'escu li a frait et fendu, 
l'auberc rompu et desmaillié ; 
par mi le cors li mist l'espié. 
Cil chaï mort jus a la terre ; 
ce li avint de cele guerre. 
Drïanz broche le destrier rouz, 
broche vers eulz et joint a dous ; 
l'un des dous a el champ ocis, 
et l'autre en meine en prison pris. 

Alexis ot un cheval brun, 
meilleur de lui n'en y ot un ; 
d'Archade fu mout riche quens. 
De loing s'estut et tint les siens ; 
nes lesse aler pas au tornoi 
tant que il voie le pour quoi. 
Auques sot de chevalerie, 
ne volt rien perdre par folie ; 
des chevax voit fere marçacre : 
li geldon en font meinte... 
et n'i ont garde li geldon ; 
par le tornoi vont a bandon ; 
li Grieu nes veulent adeser 
si l'em prist forment a peser. 
Les siens apele si leur dit : 
« Veez, seingnors, com nous ocist 
la gent a pié toz nos chevax ! 
Li donmages est conmunaux. 
Mout est grant honte des garçons 
qui ci nous i font en pardons. 
Or em prenez vers eulz le poindre, 
si n'i ait ja parlé de joindre, 
n'i soit ja chevalier requis, 
ne nul geldon n'i soit ja pris, 
mes qui quel tiengne a vileinnie, 
qui nul em prendra, si l'ocie, 
que li garçon en sus se traient 
tant que ja mes vers elz ne traient. » 

Atant brocha et cil aprés, 
sor la gelde torna le fes : 
meint poonier y abatirent ; 
lor bonnes cotes i perdirent, 
car li chevalier les aceullent 
et li escuier les despeullent. 
Li autres s'en traient arriere, 
car mout redoutent la gent fiere ; 
onc tant conme il au tornoi furent, 
li geldon puis ne s'aparurent. 

Alexis fist unne gaberie 
que tuit tindrent a cortoisie. 
Un chevalier ot dedenz nu, 
qui n'ot ne mes lance et escu ; 
escu et lance senglement, 
ne n'ot plus autre garnement. 
Forment s'abandonne au tornoi 
et mout i fet parler de soi ; 
tres bien le pouïssent ocire, 
mes chascun des Griex le remire ; 
il nel vouloient pas touchier, 
ne de l'ocirre estre bouchier. 
Alexis apele un serjant, 
si li fet ceullir un vergant ; 
unne foiz quant cil s'abandonne, 
Alexis du vergant li donne : 
entre les rens, a droit ellés, 
point cil avant, et il aprés, 
bon cheval ot, tost vet soentre, 
bien li bat le dos et le ventre, 
souvent le fiert sor le crepon, 
conme le mestre son clerçon. 
Tuit le virent par le tornoi, 
l'un a l'autre le moutre au doi ; 
par le tornoi du gab se rient, 
d'ambedeus pars grant bien en dient. 

Menesteüs ist par sa porte, 
les siens resbaudist et conforte ; 
le bien faire les amoneste, 
remenbre leur lor fiere geste, 
le bon linage dont il sont. 
Lui meïsmes qui les semont, 
il joint premier devant elz touz, 
car il est mout hardiz et prouz. 
Sor un cheval d'Arrabe sist 
que li rois Daires li tramist : 
il dui erent cousin germain, 
car il fu filz de sa tantain. 
Du cheval ne set nul pris dire, 
car mout vet tost et bien se vire, 
et fu partiz par mi l'eschine : 
l'un costé ot blans conme hermine 
et l'autre tot noir conme meure ; 
souz ciel n'a beste qui miex ceure ! 
Ce sachiez bien, ne bai, ne brun, 
plus aate n'en y ot un, 
n'en y ot nul ne brun ne bai 
que il ne giet enz en le tai. 
Fox est qui plus isnel demande. 
Cil le randonne par la lande ; 
Menesteüs le cheval point, 
a Pancrasce devant a joint. 

Pancrasces fu dus de Roussie, 
grant los ot de chevalerie, 
riches hom fu, de grant afaire ; 
apoingnant vint sor Pannevaire. 
Andui joingnent li arrabi, 
li uns l'autre pas ne failli. 
La ou il primes se troverent, 
es escuz granz cox se donerent, 
la ou li barons s'entrencontrent, 
escuz et hauberz s'entresfondrent ; 
de vertu li barons se fierent, 
mes en char pas ne se toucherent ; 
des chevaux s'abatent arriere 
en la lande sus la bruiere 
et cil dedenz et cil de l'ost 
au rescorre poingnent mout tost. 
Sor eulz fu mout grant la mellee, 
la ot donné meinte colee, 
mes la force est a ceus dedenz : 
Menesteüs ne fu pas lenz, 
isnelement monte el cheval, 
le duc saisist par le nasal ; 
en la cité o lui s'en torne, 
cil de l'ost en remestrent morne. 

De deus freres assez enfanz 
qui s'entrocistrent, fu deulz granz ; 
mout ierent preuz de leur aage 
et mout ierent de grant parage : 
aprés le roi en la cité 
n'avoit plus noble parenté. 
Li uns en estoit de grant foi, 
Pollinicés l'avoit o soi ; 
par son mesage l'ot semons ; 
par l'ostage et por les dons 
que Pollinicés li donnoit, 
de lui servir s'abandonnoit. 
Li autres estoit en meson, 
enfes sanz barbe et sanz gernon ; 
n'avoit mie plus de deus mois 
que l'avoit adoubé li rois ; 
douné li avoit cheval gent, 
bien valoit cinc cenz mars d'argent. 
Sus le cheval ot gent conroi, 
issuz estoit hors au tornoi. 
Esgardez quel pechié le chace ! 
car son frere encontre en la place ; 
ne se cognurent pas andui, 
cil li chevauche, et cist a lui. 
Si com l'aventure ert a estre, 
ambedui joustent devers destre ; 
a la jouste trop s'abandonnent, 
es escuz mout granz cox se donent, 
mout tost brochent et pas ne faillent, 
les hauberz rompent et desmaillent, 
ne sont tant serré ne tant fort 
qu'il puissent garantir de mort. 
Par mi les cors a mors se fierent 
et des chevaus jus s'abatierent ; 
a terre conneü se sont, 
l'un pleure l'autre, grant deul font, 
chascuns plaint l'autre plus que soi, 
car mout ierent de boune foi ; 
il s'entramoient a merveille. 
De leur sanc fu l'erbe vermeille. 
La mort se pardonnent et plorent 
et tant com pueent por elz orent ; 
li uns baise l'autre et embrace, 
ainsi se muerent en la place. 

Aymes s'en ist par la riviere, 
compaingne avoit hardie et fiere. 
En besoingne se desmesurent, 
tost conmencent et bien endurent ; 
bien endurent et tost conmencent, 
de joindre avant li plusor tencent. 
Athes issi o sa mesnie 
devers eulz a cele fouie ; 
il amoit la sereur le roi, 
pour lui conmença le tornoi ; 
pour la pucele qui l'esgarde 
joint a deus Grieus en une angarde, 
l'un en abat, l'autre en ocist, 
d'ambedeus parz le virent tuit. 

Par mi les rens Thideüs broche ; 
au pui, derrieres unne roche, 
son cheval li navre uns geldons 
d'un dart trenchant jusqu'as panons ; 
le cheval est navrez el flanc, 
a grant vertu voide de sanc. 
Thideüs ist hors de la presse, 
a pié descent, le cheval lesse ; 
uns danziaux amenoit de l'ost 
un arrabi qui court mout tost, 
isnel et preuz et bien delivre ; 
il l'apele, cil le li livre ; 
il monte par l'estrier senestre 
et li enfes li tint le destre. 
Les menuz sauz quant il fu sus 
le vet porlessant Thideüs 
et si conme il dehors champoie, 
Athon encontre en mi sa voie. 
Athes fu uns meschins mout granz 
et nepourquant n'ot que quinze anz. 
Les cheveux ot et sors et lons 
sor les espaules, auques blons, 
et ot son chief estroit bendé 
d'une bende d'un vert cendé. 
Les eulz ot clers, rianz et vers ; 
mout fu viguereux et apers 
et la face ot assez plus blanche 
que n'est la noif desus la branche. 
Ce est couleur qui mout m'agree, 
blanche, de vermeill couloree ! 
La face ot plainne et le menton, 
n'i ot ne barbe ne guernon ; 
mout fu grelle par la ceinture, 
si ot mout grant enforcheüre. 
D'un samit fu vestuz en langes 
et ot a point estroites manches ; 
chauciez estoit du meillor paile 
que l'em pot trouver en Thesaile ; 
uns esperons a or desus 
qui valoient cenz mars et plus. 
Sor un cheval sist de Castele 
qui plus tost cort que arondele ; 
espee ceinte, escu a col. 
Mes d'une rien le ting por fol : 
l'auberc ot tret par legerie, 
car mout ot fait chevalerie. 
Ainsint volt champoier dehors, 
a ceus de l'ost moutrer son cors. 
Par le champ point, lance levee, 
unne enseingne ot en som fermee. 
Thideüs treuve sel remire, 
vers lui chevauche par grant ire. 
Thideüs desarmez le vit, 
ganchi li a, puis si s'en rit ; 
enfant et desarmé le voit, 
pitié en ot et si ot droit. 
« Ne m'en avient, fet il, vergoingne, 
se te ganchis de tel besoingne, 
car pluseurs choses voi en toi 
pour quoi combatre ne me doi : 
car a mout grant merveille es biax, 
et desarmez es et tousiaux, 
et si seras mout preuz, ce croi, 
quant chevauchier osas vers moi. 
Pour ce ne te veul pas ocire ; 
ta mere en avroit deul et ire. 
Trop te hastes de porter lance, 
en autre lieu uses t'enfance ; 
de toi combatre n'est pas tens, 
es chambres es encore boens ! » 

Athes respont et dit folie : 
« Ceste pitiez est couardie ! » 
Atant broche, grant cop li donne 
que Thideüs tout en estonne ; 
si jousta l'escu a la temple 
que tout li fet hurter ensemble. 
Thideüs voit qu'il l'estuet joindre, 
en l'escu le cuide un pou poindre, 
mes ne pot ameser sa main ; 
en mi le piz le fiert de plain. 
Cil chaï pour le coup mortal, 
sus l'erbe fresche, du cheval. 
Thideüs fet grant deul et plore : 
« Ha ! Dex ! fet il, en com male heure 
encontrai hui icest enfant ! 
nel vousisse por tant ne quant 
que l'eüsse d'arme adesé ! » 
A merveilles l'en a pesé ; 
Athes de l'angoisse se pasme ; 
quant il revint, forment se blame, 
a celui pardonne sa mort 
pour ce qu'il n'i avoit nul tort : 
« N'em plorez ja, fet il, amis ; 
je meïsmes me sui ocis. 
Mes ice m'est mout grant confort 
que par bon chevalier sui mort ; 
ne sui pas ocis par ribaut, 
mes par celui qui mil en vaut, 
et par celui pert je la vie, 
qui est fleur de chevalerie. » 
Thideüs ses chevex enrache ; 
par pou de deul tout vif n'enrage ; 
sa lance giete en mi la lande, 
au vif deable la conmande, 
Le destrier ne voult pas baillier, 
ainz le lessa tout estraier. 
Lez un fossé, en un vergier, 
ierent cinc bachelers legier ; 
Thideüs plorant les apele, 
d'Athon leur dit froide novele : 
« Portez, fet il, leanz cel cors, 
que nel menjucent chien ça hors. » 
Et cil i sont tost acouru, 
porté l'i ont sor son escu ; 
la plaie est grant et forment saingne, 
Athes en sanc vermeil se baingne ; 
la face qu'ot vermeille et tendre, 
n'i ot coulor ne mes que cendre. 

Ysmaine estoit o sa serour 
a mont as estres de la tour ; 
d'Athon ne tient pas petit plet, 
ne de prouesces que il fet. 
L'autre revit assez le jour 
Parthonopiex joindre en l'estor ; 
a val le cognut el sablon, 
car unne queue de poon 
ot en l'iaume lacié derriere 
et quant il point par la riviere, 
la plume au vent s'espant et euvre 
et de devant un pou le ceuvre. 
De leur amis joent et rient, 
de leur proueces contralient, 
car chascune, au sien espoir, 
en cuide le meillor avoir. 

Anthigoné dist a Ysmaine : 
« Tu puez parler de teste saine, 
car Athon baises et acoles 
et toute jour a lui paroles. 
Je ne puis pas au mien parler, 
ne lui baisier ne acoler. 
Ja nel pourrai veoir, chetive, 
se de ça non, par ceste eschive. 
- Ja ne mourra, fet ele, envie ! 
Je ne vous toill du vostre, amie ! 
Se je faz o le mien mon aise 
et cele rien qui mout li plaise, 
pour quoi vos en seroit il mal ? 
Ja ferïez vous autretal 
se pouïez le vostre avoir. 
Diex m'en doint bien et joie avoir ! 
D'un songe sui mout esfraïe, 
Diex doint qu'en bone eure le die ! 
Hui matin quant je me dormoie, 
la mere Athon plorer veoie ; 
el me disoit : “ Mon filz me renz, 
ou se ce non perdrai le senz ! ” 
Adont toutes parz le querroie, 
mes pour rien trouver nel pooie. » 
Si conme il parolent ensemble, 
tel freour a que toute tremble. 
Atant par la cité est sours 
li criz des fames et li plours, 
car puis qu'Athes en la vile entre, 
grant torbe vet criant soentre ; 
les dames et la gent menue 
braient et crient par la rue. 
Ysmaine se regarde arriere, 
devant soi voit porter la biere : 
d'Athon crient que ele avoit chier, 
pasmee chiet sus le planchier. 
Sa seur entre ses braz la tint ; 
a chief de piece, quant revint, 
isnelement a val s'en vet, 
conme desvee crie et bret ; 
ele devine en son courage 
son grant deul et son grant donmage. 
Sa seur entre ses braz la porte 
et mout doucement la conforte, 
mes du conforter n'est pas lex, 
car el ne l'amoit mie a jex. 
Souz l'olivier le navré posent, 
ceus qui plorent environ chosent ; 
arousé l'ont ; souvent se pasme. 
Oingnent li la langue de basme : 
o un coutel les denz desjoingnent, 
la langue de basme li oingnent. 
Ice li fist parler un poi, 
mes ce qui chaut ! ne parla joi ; 
prié leur a a quel que paine 
qu'en li amaine tost Ysmaine. 
Ysmaine li est en la bouche, 
l'amour de lui au cuer li touche ; 
il demande souvent Ysmaine 
et Jocaste la li ameinne : 
« Amis, fet ele, voiz t'espeuse, 
la chetive, la doulereuse ! » 
Ouvre les eulz si l'a veüe ; 
atant l'ame est du cors issue. 
Iluec ot deul, mes il fu granz, 
et de viex houmes et d'enfanz 
qui sus le cors crient et braient, 
les prouesces Athon retraient, 
plaingnent sa force et son aage, 
sa prouesce et son vasselage. 
Unne louee fu Ysmaine 
morte sanz fun et sanz alaine ; 
de lui pouez oïr merveille : 
el n'ot ne ne voit ne ne ceille 
et est vers conme feulle d'ierre, 
n'el ne se muet ne c'une pierre ; 
point de color n'ot en la face, 
plus estoit froide que n'est glace. 
U col li estoit unne vaine 
qui li batoit a quel que paine ; 
sa mere et sa seur la remuent, 
les autres dames lor aiuent ; 
en unne chambre l'ont portee, 
un lit ont fet, enz l'ont posee. 
Cil qui repairent au tornoi 
la mort Athon noncent le roi. 
Quant li rois ot qu'Athes est mors, 
qui est le miex de son esfors, 
des eulz pleure, du cuer soupire ; 
n'est pas merveille s'il ot ire. 
Un poindre prist par mi l'araine, 
avec soi les siens en ameine ; 
remés est li tornoi mes hui, 
car des ore torne a anui ; 
por ce remest que tuit sont las 
et pour le vespre qui ert bas, 
mes s'en voulez oïr la voire, 
la mort Athon desfist l'afaire. 

Li rois est tristres et ploreux 
et giete souspirs doulereux ; 
puis que de mort ot la nouvele, 
a paines puet tenir en sele. 
Ce est grant deul que li rois fet ; 
vers Athon sont tuit si refret, 
et nel di du roi seulement ; 
tuit li autre font ensement : 
plorent danzel et escuier, 
plorent serjant et chevalier ; 
un seul houme n'a en la cort 
qui pour l'amor d'Athon ne plort. 
Athes ot amené o soi 
cenz chevaliers de son conroi ; 
cil ierent du miex de sa terre, 
meillor de ceux n'estovoit querre. 
Cil font grant deul, n'oï tel fere 
ne par bouche d'oume retrere. 
Cil font grant deul a desmesure, 
leur vies heent, n'en ont cure, 
ainz dient que trop ont vescu 
puis que leur seingnor ont perdu ; 
de devant lui ne se remuent, 
ainçois se pasment et se tuent 
et leur seingnor regretent fort 
qu'iluecques voient gesir mort. 
Pasmez gisent el pavement 
et se complaingnent franchement : 
« Athes, sire, bele jouvente, 
bele chiere, franche, rouvente, 
biau douz sires, por coi es mors ? 
Qui tendra mes les granz esfors ? 
Tu tenoies la grant mesniee, 
tu la fesoies baude et liee, 
car tu donnoies les conrroiz, 
donnoies mulz et palefroiz, 
armes, robes et couvertors, 
bliauz et deduiz et otors ; 
tu donnoies les chevax cras, 
or et argent et riches dras. 
Ti chevalier ierent joieux, 
onc jor n'en fu nul soufraitex ; 
tu leur donnoies les avoirs 
et faisoies touz leur vouloirs ; 
tu amoies les chevaliers, 
tu les tenoies forment chiers. 
Onc ne vi hom de ta proece 
ne qui eüst si grant largece ; 
tu ieres sages de conseil, 
tu avoies un gent pareil, 
prouesce et senz, qui est sauvage 
envers houme de ton aage ; 
de ce avoies conmençaille ; 
de toi puet on dire sanz faille, 
se tu vesquisses un pou plus, 
sormontasses contes et dus. 
Desavanciz estes, biau sire ; 
nous an avons dolor et ire, 
mout nous lesses soufraitex hui, 
n'avons ci terre ne refui 
et neanz est mes du retor 
en nostre terre a nesun jor : 
ja du retour n'estuet parler 
quant n'i poons o toi aler. 
Conment verrïon nos sanz toi 
ne la roïnne ne le roi ? 
Aler nos estuet autre part, 
car la n'avons nos nul regart. » 
La genz Athon plore et garmente 
et en tel guise se demente. 

Ysmaine est en la chambre enclose 
et respira a chief de pose. 
Sa mere la fet bien tenir, 
ne la let pas au cors venir, 
car de tant com plus le verroit, 
et plus souvent se pameroit. 
Mes el ne puet plus endurer, 
mout conmença fort a jurer, 
s'ele nel voit, sempres morra 
ou son cuer de deul partira. 
Atant sa mere aler la lesse ; 
un chevalier depart la presse 
et dui la mainent a la biere. 
El descouvri du cors la chiere, 
pale le vit et sanz coulor ; 
au cuer en ot mout grant dolor, 
par la chiere l'eve li coule, 
du peliçon meulle la goule. 
Cenz foiz le baise de randon, 
les eulz, la bouche et le menton. 
Devant le cors si se compleint 
et son grant deul au cors refreint : 
« Athes ! biau sire, tu ne m'oz ! 
Euvre tes eulz ! por coi les cloz ? 
Ce est Ysmaine qui parole ! 
Maleüree, com sui fole ! 
Il ne m'entent ne ne me voit, 
en la biere le sent tot froit. 
Mors es, Athes, ce est donmage ! 
Mar fu veü ton vasselage ! 
Avant tes jourz en es mors ci. 
A l'ame face Deu merci ! 
Mors es, Athes, veraiement, 
mout as tost usé ton jovent ! 
Tes deus biax eux, or les me euvres ! 
Des or les mengeront coleuvres, 
ton cors et ta bele faiture 
tornera mes em porreture ! 
Ha ! Mors, com tu es poostive ! 
Il n'est rien el monde qui vive 
que tu n'aies en ta baillie, 
et quant te plest, tolz li la vie. 
D'amer boivre le monde aboivres ; 
ceus qui s'entraiment tu dessoivres. 
Grant deul a qui son ami pert, 
joie du siecle a deul revert. 
Brieve joie ai eü de toi, 
lons en sera li deulz, ce croi ; 
ja n'avrai mes joie en ma vie, 
ainz ploreré que je mes rie ! 
Et n'est merveille se je plour 
quant j'ai perdu mon bon seignour ! 
Seingneur avoie a mon talent, 
n'avrai mes tel en mon vivant ! 
Donnee fui petite touse, 
et tu m'amas conme t'espouse ; 
je t'amai tant conme plus poi, 
mes onques a fere a toi n'oi. 
Biau sire chiers, tu me disoies 
qu'aprés le siege m'en menroies ; 
quant la guerre seroit finee, 
m'en menroies en ta contree ! 
Ja mes ta terre ne verras, 
ne moi ne autre n'i merras ! 
Ha ! com avra grant deul ton pere, 
car tu n'avoies mes nul frere ; 
ton pere n'avoit mes nul oir, 
en toi avoit tout son espoir. 
Et ta mere, que pourra dire ? 
assez avra courrouz et ire ; 
ja mes nul jour que ele vive, 
n'avra mes joie, la chetive ! 
Quant souloies a moi joer, 
plus de cent foiz t'oï loer 
unne sereur que tu avoies ; 
tant preuz, tant gente ne savoies. 
Ha ! com morra de deul ta seur, 
ja mes n'avra joie en son cuer : 
a grant deul et a grant desroi 
leur tornera l'amour de toi. 
Mal soit de l'arme qui t'ocist 
et du fevre qui l'arme fist ! 
car en grant deul as mis ta gent, 
et moi seur touz, et plus de cent ! » 
Ainsi se complaingnoit Ysmaine, 
et toute jour itel deul maine. 
Le cors du duc a grant honnor 
gardent li grant et li menor ; 
li rois s'i sist et si baron 
o chandelarbres environ ; 
a travaill veillent la nuit tote 
qu'il ne dormirent nule goute. 
Au matin emprés eure prime 
li soleux lieve et chiet la frime ; 
tuit li poëte de la vile 
s'asemblent tuit et sont dis mile ; 
vestent darmaires et tuniques 
et portent chasses et reliques ; 
ardent encenz et mierre et bame ; 
li mestre d'eus comnande l'ame. 
Iluec a un temple dehors 
a grant honnor portent le cors. 
Li oseques grant piece dure, 
par ordre le font o grant cure, 
chantent respons, leçons font lire, 
puis le metent el cimetiere ; 
mes ainz que fust u sarceul mis, 
delivra li rois touz les pris ; 
et ainz que fust le cors couverz, 
franchi li rois cinc cent cuiverz. 
Ysmaine chiet as piez le roi, 
il l'en redresce tost vers soi, 
demanda lui : « Que velz tu, seur ? 
Di quanque toi vendra a cuer ; 
tout te ferai, n'en aies doute. 
Se veus m'annor, si la pren toute. 
- Frere, fet ele, n'en veull mie, 
mes ici veull changier ma vie. 
Nonne serai, souz rigle vivre 
 [...] 
De tes rentes seul tant me livre 
que cent nonnains em puissent vivre. 
Athes t'ama mout en sa vie, 
fai ci pour lui unne abaïe ; 
tant t'a Athes servi par foi 
que son cors a perdu pour toi ; 
pour toi tret Athes meinte paine, 
a s'ame donne iceste estraine. 
Se par toi a s'ame repos, 
aumosne y avras et grant los. » 
Li rois leur donne fiez mout granz, 
set cenz muiz de touz blez par anz, 
terre leur donne a cenz charrues, 
en la cité dos mestres rues, 
et le flun et la pescherie, 
tout environ grant praierie, 
et tant de moulins et de fors 
dont avront pain assez toz jors ; 
se li serjanz dehors n'en triche, 
dedenz avront vivre mout riche. 
De la pitié qu'il ont d'Ysmaine 
plorent contor, plorent demaine, 
plorent tuit cil qu'ilueques sont 
et riche et povre grant deul font, 
et pour l'amour de la pucele 
se velerent en la chapele 
cent puceles de son aage, 
toutes de pris et de parage. 
